(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΞ΄

Τρίτη, 12 Ιουλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Ενσωμάτωση στην ελληνική νομοθεσία της Οδηγίας (ΕΕ) 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης (αναδιατύπωση) (L 58), άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου και λοιπές τελωνειακές και φορολογικές ρυθμίσεις», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Α., σελ.

ΒΙΤΣΑΣ Δ., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Α. , σελ.
 ΒΙΛΙΑΡΔΟΣ Β. , σελ.
 ΒΙΤΣΑΣ Δ. , σελ.
 ΚΟΚΚΑΛΗΣ Β. , σελ.
 ΚΟΜΝΗΝΑΚΑ Μ. , σελ.
 ΠΑΠΑΔΟΠΟΥΛΟΣ Μ. , σελ.
 ΠΑΠΑΝΑΤΣΙΟΥ Α. , σελ.
 ΣΑΚΟΡΑΦΑ Σ. , σελ.

Β. Επί του σχεδίου νόμου του Υπουργείου Οικονομικών:
 ΑΛΕΞΙΑΔΗΣ Τ. , σελ.
 ΑΝΑΣΤΑΣΙΑΔΗΣ Σ. , σελ.
 ΑΝΤΩΝΙΟΥ Α. , σελ.
 ΒΕΣΥΡΟΠΟΥΛΟΣ Α. , σελ.
 ΒΙΛΙΑΡΔΟΣ Β. , σελ.
 ΒΡΟΥΤΣΗΣ Ι. , σελ.
 ΓΕΩΡΓΑΝΤΑΣ Γ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΖΑΧΑΡΑΚΗ Σ. , σελ.
 ΚΑΒΒΑΔΑΣ Α. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΕΛΕΤΣΗΣ Σ. , σελ.
 ΚΟΚΚΑΛΗΣ Β. , σελ.
 ΚΟΜΝΗΝΑΚΑ Μ. , σελ.
 ΚΟΥΡΟΥΜΠΛΗΣ Π. , σελ.
 ΛΟΓΙΑΔΗΣ Γ. , σελ.
 ΜΥΛΩΝΑΚΗΣ Α. , σελ.
 ΠΑΠΑΔΟΠΟΥΛΟΣ Μ. , σελ.
 ΠΑΠΑΝΑΤΣΙΟΥ Α. , σελ.
 ΣΚΑΝΔΑΛΙΔΗΣ Κ. , σελ.
 ΣΤΑΜΕΝΙΤΗΣ Δ. , σελ.
 ΤΣΑΚΙΡΗΣ Ι. , σελ.

Γ. ΠΑΡΕΜΒΑΣΕΙΣ:
 ΒΙΤΣΑΣ Δ. , σελ.

[[1]](#endnote-2)ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΞ΄

Τρίτη 12 Ιουλίου 2022

Αθήνα, σήμερα στις 12 Ιουλίου 2022, ημέρα Τρίτη και ώρα 9.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Ενσωμάτωση στην ελληνική νομοθεσία της Οδηγίας (ΕΕ) 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης (αναδιατύπωση) (L 58), άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου και λοιπές τελωνειακές και φορολογικές ρυθμίσεις».

Η Διάσκεψη των Προέδρων αποφάσισε στη συνεδρίασή της στις 6 Ιουλίου τρέχοντος έτους τη συζήτηση του νομοσχεδίου σε μία συνεδρίαση εν συνόλω επί της αρχής, των άρθρων και των τροπολογιών.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συμφώνησε.

Πριν δώσω τον λόγο στον εισηγητή της Νέας Δημοκρατίας κ. Σάββα Αναστασιάδη έχω την τιμή να ανακοινώσω στο Σώμα ότι ο Βουλευτής κ. Γεώργιος Κατρούγκαλος ζητεί άδεια ολιγοήμερης απουσίας στο εξωτερικό από 11-7-2022 έως και 12-7-2022 για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ**: Μάλιστα, μάλιστα.

**ΠΡΟΕΔΡΕΥΩΝ** **(Χαράλαμπος Αθανασίου):** Συνεπώς η Βουλή ενέκρινε τη ζητηθείσα άδεια.

Τον λόγο έχει ο εισηγητής της Νέας Δημοκρατίας κ. Σάββας Αναστασιάδης για δεκαπέντε λεπτά. Παρακαλώ να ανοίξει το σύστημα της ηλεκτρονικής εγγραφής των ομιλητών.

Κύριε Αναστασιάδη, έχετε τον λόγο.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, φέρνουμε σήμερα στη Βουλή προς ψήφιση ένα νομοσχέδιο που δείχνει τη σταθερή προσήλωση της Κυβέρνησής μας στη μεταρρυθμιστική και εκσυγχρονιστική λογική που απαιτούν οι καιροί μας. Ανταποκρινόμαστε στις συνεχείς προκλήσεις που διαγράφονται στο διεθνές εμπόριο σε ένα περιβάλλον που συνεχώς μετασχηματίζεται. Η έκρηξη του ηλεκτρονικού εμπορίου, η ενσωμάτωση της τεχνολογίας σε κάθε διαδικασία, οι διεθνείς συμφωνίες και το Ενωσιακό Δίκαιο ορίζουν νέες προδιαγραφές, προδιαγραφές που καθιστούν απαραίτητη τη δημιουργία ενός σύγχρονου και σταθερού θεσμικού πλαισίου στο καθεστώς των ειδικών φόρων κατανάλωσης και της τελωνειακής αντιπροσώπευσης. Αυτή την ανάγκη καλύπτουμε με το παρόν νομοσχέδιο. Εισάγουμε, ουσιαστικά, δέσμη παρεμβάσεων στο ισχύον νομοθετικό πλαίσιο που απηχούν το πνεύμα εκσυγχρονισμού, απλοποίησης και επιτάχυνσης των διαδικασιών.

Όχι μόνο απαντάμε στις πολλαπλές και σύνθετες σύγχρονες προκλήσεις στο πεδίο των διεθνών εμπορικών συναλλαγών αλλά επιπλέον περιορίζουμε στρεβλώσεις, ακυρώνουμε γραφειοκρατικά εμπόδια, καταργούμε παρωχημένες ρυθμίσεις και αναχρονισμούς. Εισάγουμε καινοτόμες, πιο έξυπνες και πιο αποτελεσματικές προβλέψεις σε ένα περιβάλλον που χαρακτηρίζεται από πληθώρα προκλήσεων. Πρόκειται στην ουσία για ρυθμίσεις που έρχονται να προστεθούν στη στρατηγική ατζέντα της Κυβέρνησής μας για θεμελιώδεις και γενναίες μεταρρυθμίσεις, οι οποίες εφαρμόζονται συστηματικά την τελευταία τριετία και απλώνονται βαθμιαία σε όλους τους κλάδους της ελληνικής οικονομίας.

Κυρίες και κύριοι συνάδελφοι, ο Πρωθυπουργός μας, Κυριάκος Μητσοτάκης, και η Κυβέρνηση της Νέας Δημοκρατίας ανταποκρίνονται στις προκλήσεις των καιρών για μια οικονομία ισχυρή, ανθεκτική και φυσικά ανταγωνιστική στο υψηλών απαιτήσεων διεθνές πλαίσιο. Αυτό το πράττει με συνέπεια και μεθοδικότητα, με συνεκτικά χρονοδιαγράμματα, διαδικασίες και παρακολούθησης και σαφείς μηχανισμούς εφαρμογής.

Στο πλαίσιο αυτό το Υπουργείο Οικονομικών καταθέτει το παρόν σχέδιο νόμου, ένα σημαντικό νομοθέτημα που έχει δύο κύρια πεδία εφαρμογής. Έρχεται να ρυθμίσει θέματα φορολογικού και τελωνειακού ενδιαφέροντος στη βάση της εναρμόνισης της εθνικής μας νομοθεσίας με την αντίστοιχη ευρωπαϊκή, αλλά και σύμφωνα με τις απαιτήσεις της εποχής. Συγκεκριμένα, ενσωματώνει στην ελληνική νομοθεσία την οδηγία 262/2020 για τη θέσπιση του γενικού καθεστώτος των ειδικών φόρων κατανάλωσης. Επιπλέον, αναμορφώνει τους όρους και τις προϋποθέσεις για την τελωνειακή αντιπροσώπευση και την άσκηση του επαγγέλματος του εκτελωνιστή σύμφωνα και με τα ισχύοντα στον ενωσιακό Τελωνειακό Κώδικα.

Προηγήθηκε ουσιαστική και ολοκληρωμένη συζήτηση σε μια σειρά γόνιμων συνεδριάσεων στη Διαρκή Επιτροπή Οικονομικών σε πνεύμα ευρείας διακομματικής συναίνεσης. Στην ξεχωριστή, βέβαια, συνεδρίαση της ακρόασης των φορέων ακούστηκαν και οι απόψεις των κυριότερων φορέων του κλάδου των τελωνειακών αντιπροσώπων και κατέστη σαφές σε όλους μας ότι το νομοσχέδιο που συζητάμε τυγχάνει ευρείας αποδοχής.

Το αποδέχονται πρώτα-πρώτα οι ίδιοι οι άνθρωποι του κλάδου, καθώς οι διατάξεις του είναι προϊόν μιας συστηματικής δουλειάς που έκανε για ένα μεγάλο χρονικό διάστημα η συλλογική ομάδα εργασίας στην οποία εκπροσωπήθηκαν όλες οι εμπλεκόμενες πλευρές.

Βασική επιδίωξη των ρυθμίσεων του Μέρους Α΄ του νομοσχεδίου είναι ο εκσυγχρονισμός και η επικαιροποίηση του γενικού καθεστώτος των ειδικών φόρων οι οποίοι επιβάλλονται άμεσα ή έμμεσα στην κατανάλωση ενεργειακών προϊόντων και ηλεκτρικής ενέργειας, αλκοόλης και αλκοολούχων ποτών και βιομηχανοποιημένου καπνού.

Με τις ρυθμίσεις του Μέρους Α΄ ενσωματώνεται στο εσωτερικό μας δίκαιο η ευρωπαϊκή οδηγία 262/2020 που έχει στόχο τη δημιουργία ενός ευνοϊκού νομοθετικού και κανονιστικού πλαισίου για την ομαλή λειτουργία της αγοράς αλκοολούχων, καπνού και ενέργειας. Η παρούσα οδηγία αναδιατυπώνει την οδηγία 118/2008 και θα τεθεί σε πλήρη ισχύ στις 13 Φεβρουαρίου του 2023. Καθορίζονται έτσι οι όροι και οι διαδικασίες για ζητήματα όπως η παραγωγή, η διακίνηση, η αποθήκευση, η καταστροφή και οι απώλειες, καθώς και οι εξ αποστάσεως πωλήσεις των εν λόγω προϊόντων.

Παράλληλα, εισάγεται η χρήση ηλεκτρονικού απλουστευμένου διοικητικού εγγράφου για την παρακολούθηση της διακίνησης των προϊόντων που υπόκεινται στον ειδικό φόρο κατανάλωσης. Με τις προτεινόμενες διατάξεις του δεύτερου μέρους του σχεδίου νόμου επιδιώκεται ο εκσυγχρονισμός του πλαισίου άσκησης της τελωνειακής αντιπροσώπευσης και του επαγγέλματος του τελωνειακού αντιπροσώπου σύμφωνα και με τα ισχύοντα στον ενωσιακό κώδικα.

Πρόκειται για μια παρέμβαση που προσαρμόζει τη θεσμική αντιμετώπιση των τελωνειακών αντιπροσώπων στις προδιαγραφές και τις σύγχρονες ανάγκες εξυπηρέτησης του διεθνούς εμπορίου για αποτελεσματικότερες και ταχύτερες τελωνειακές υπηρεσίες.

Οι Έλληνες τελωνειακοί αντιπρόσωποι, οι εκτελωνιστές όπως λέγονταν μέχρι σήμερα, προσέφεραν για πάνω από έναν αιώνα πολύτιμες υπηρεσίες στα δημόσια οικονομικά και στην εμποροβιομηχανική δραστηριότητα. Θα συνεχίσουν να το κάνουν σε καταλληλότερο γι’ αυτούς πιο σύγχρονο θεσμικό πλαίσιο. Και επιπλέον θα έχουν τη μεγαλύτερη δυνατή κατάρτιση στη διαδικασία όλων των τελωνειακών αντικειμένων. Παράλληλα καταργείται ο ν.718/1977 περί εκτελωνιστών. Ο συγκεκριμένος νόμος κλείνει σχεδόν μισό αιώνα ζωής και όπως είναι φυσικό περιλαμβάνει παρωχημένες πλέον προβλέψεις. Προβλέψεις αναχρονιστικές που δεν καλύπτουν και δεν κάλυπταν πλήρως το πλαίσιο άσκησης της τελωνειακής αντιπροσώπευσης και ιδίως του επαγγέλματος των εκτελωνιστών.

Μέσα από τη σειρά των ρυθμίσεων του νομοσχεδίου επιδιώκεται η βελτίωση της αποδοτικότητας των προσώπων που ασκούν το επάγγελμα του τελωνειακού αντιπροσώπου και η μείωση του διοικητικού φόρτου των τελωνειακών αρχών. Καθορίζεται μεταξύ άλλων ο βαθμός της ευθύνης ανάλογα με το είδος της αντιπροσώπευσης με στόχο την προστασία του αντιπροσωπευόμενου και τη διαφύλαξη των συμφερόντων του δημοσίου.

Σε θετική κατεύθυνση κινείται αναμφισβήτητα η διάταξη που αφορά το καθεστώς επιμόρφωσης των τελωνειακών αντιπροσώπων μέσω της παρακολούθησης εκπαιδευτικών προγραμμάτων από διαπιστευμένους φορείς. Οι προδιαγραφές αναπτύχθηκαν με την υποστήριξη των επαγγελματιών του εκτελωνισμού και πιστεύω ότι θα επιτρέψουν την ανάπτυξη προγραμμάτων κατάρτισης που θα καταστήσουν δυνατή την επίτευξη μιας υψηλού επιπέδου τεχνογνωσίας σύμφωνα με τις ανάγκες των καιρών. Έτσι θα καλύπτουν την ανάγκη για ποιοτική αναβάθμιση των υπηρεσιών που παρέχουν οι επαγγελματίες τελωνειακοί αντιπρόσωποι.

Θετικό επίσης πρόσημο έχει χωρίς αμφιβολία η πρόβλεψη για σφράγιση επιχειρήσεων των παραβατών για δέκα έως τριάντα ημέρες σε περίπτωση λαθρεμπορίου και παραεμπορίου αλκοολούχων προϊόντων. Είναι μία πρόβλεψη που θα λειτουργήσει προς όφελος του υγιούς εμπορίου. Θα αποτρέψει λαθρεμπορικές τελωνειακές παραβάσεις και φυσικά θα λειτουργήσει υπέρ της προστασίας των καταναλωτών αλλά και της δημόσιας υγείας.

Κυρίες και κύριοι συνάδελφοι, συνοψίζοντας, το σχέδιο νόμου που συζητάμε σήμερα στην Ολομέλεια της Βουλής ανταποκρίνεται σε πολλαπλή αναγκαιότητα και αυτό νομίζω ότι είναι κατανοητό από όλους. Εντάσσεται στο συνεκτικό σχέδιο της Κυβέρνησής μας και του Πρωθυπουργού, Κυριάκου Μητσοτάκη, που σε πείσμα των δύσκολων καιρών και των αλλεπάλληλων εμποδίων συνεχίζει με μεθοδικότητα και αποτελεσματικότητα το μεταρρυθμιστικό της έργο.

Το Υπουργείο Οικονομικών και συνολικά η Κυβέρνηση προχωρά στην εφαρμογή ενός σύγχρονου θεσμικού πλαισίου σε νευραλγικούς τομείς της οικονομικής δραστηριότητας που υπηρετεί απολύτως τις στρατηγικές κατευθύνσεις του σχεδίου ανάκαμψης και ανθεκτικότητας της χώρας μας. Βασική στόχευση του νομοθετικού μας έργου είναι ένα πιο εξωστρεφές ανταγωνιστικό οικονομικό μοντέλο. Θέλουμε και εδραιώνουμε ένα πιο αποτελεσματικό κράτος με λιγότερη γραφειοκρατία, με δραστικά μειωμένη παραοικονομία, με δίκαιο και ευνοϊκό για την ανάπτυξη φορολογικό σύστημα. Το προς ψήφιση νομοσχέδιο είναι μια ακόμη πετυχημένη νομοθετική πρωτοβουλία της Κυβέρνησης του Κυριάκου Μητσοτάκη και του Υπουργείου Οικονομικών.

Οι διατάξεις του νομοσχεδίου είναι στο σύνολό τους σημαντικές και παρακολουθούν το πνεύμα της εποχής. Έρχονται να αναμορφώσουν, να απλοποιήσουν, να επικαιροποιήσουν, να επιταχύνουν διαδικασίες, να βάλουν τέλος σε αναχρονισμούς. Το περιεχόμενο του νομοσχεδίου διασφαλίζει τα δημόσια έσοδα. Παράλληλα λειτουργεί προς όφελος του υγιούς εμπορίου και όσων το υπηρετούν αλλά και του κοινωνικού συνόλου γενικότερα. Αποτελεί ένα ακόμα αποφασιστικό βήμα, ένα συστατικό μέρος του ευρύτερου σχεδίου της Κυβέρνησης προς τον ουσιαστικό μετασχηματισμό της ελληνικής οικονομίας. Παρά τις ετερόκλητες πιέσεις και τις αλλεπάλληλες εξωγενείς κρίσεις εμείς συνεχίζουμε. Μια οικονομία που περνάει πλέον σε μία νέα εποχή από τις συμπληγάδες των κρίσεων και την παρατεταμένη αβεβαιότητα, στην εποχή της ανάπτυξης και της σταθερότητας.

Για όλους αυτούς τους λόγους που προανέφερα πιστεύω και ελπίζω πως όλες οι πτέρυγες της Βουλής θα τοποθετηθούν θετικά στις διατάξεις του νομοσχεδίου και φυσικά ψηφίζουμε το νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Αναστασιάδη.

Τον λόγο έχει τώρα ο εισηγητής του ΣΥΡΙΖΑ, ο κ. Τρύφων Αλεξιάδης.

**ΤΡΥΦΩΝ ΑΛΕΞΙΑΔΗΣ:** Σας ευχαριστώ πολύ, κύριε Πρόεδρε.

Κλείνουμε τρία χρόνια ως Βουλευτές από τότε που έχει εκλεγεί αυτή η Βουλή, και νομίζω είναι καλή ευκαιρία με αυτό το νομοσχέδιο για να δείξουμε και μια διάθεση συναίνεσης αλλά να καταθέσουμε και την κριτική μας.

Ξεκινώ, λοιπόν, λέγοντας κάτι που ίσως ακουστεί αιρετικό. Συμφωνώ με το περιεχόμενο της ομιλίας του εισηγητή της Νέας Δημοκρατίας σε ό,τι αφορά το περιεχόμενο του νομοσχεδίου. Βεβαίως διαφωνώ κάθετα με τα όσα ανέφερε γενικότερα για τα θέματα της οικονομικής πολιτικής, το πόσο είναι «οργανωμένη» η Κυβέρνηση, το πόσο «καλά τα κάνει» κ.λπ.. Αλλά επί του περιεχομένου του νομοσχεδίου συμφωνούμε, όπως δηλώσαμε και στην Επιτροπή Οικονομικών Υποθέσεων και θα υπερψηφίσουμε το νομοσχέδιο.

Συμφωνούμε, βεβαίως, με αυτό το νομοσχέδιο και για άλλους λόγους. Πρώτα απ’ όλα γιατί αφορά ένα πολύ σοβαρό ζήτημα, το θέμα του λαθρεμπορίου, το οποίο υπερβαίνει τα κόμματα, υπερβαίνει τις κοινοβουλευτικές περιόδους και πρέπει να κάνουμε ό,τι είναι δυνατόν να αντιγράψουμε καλές ευρωπαϊκές και διεθνείς πρακτικές και να καταπολεμήσουμε αυτή τη μάστιγα η οποία δεν έχει σχέση μόνο με την απώλεια των εσόδων του δημοσίου. Έχει και με πολλούς άλλους τομείς. Η έκρηξη της ακρίβειας σε αυτή την περίοδο αναδεικνύει τι πρόβλημα έχουμε ειδικά στους τελωνειακούς μηχανισμούς με την έλλειψη στελεχών. Έχουν φτάσει οι τελωνειακοί σε αριθμό υπαλλήλων κάτω από δυόμισι χιλιάδες, όπως αναφέρθηκε πρόσφατα στο συνέδριό τους. Άρα, εκεί έχουμε να κάνουμε πάρα πολλή δουλειά και θα συνεισφέρουμε σε κάθε τι θετικό στο ζήτημα του λαθρεμπορίου και της φοροδιαφυγής.

Βεβαίως θα είμαστε στο πλάι κάθε θετικής ενέργειας. Θα τη στηρίξουμε. Δεν θα μιμηθούμε εμείς λογικές μηδενισμού που υπάρχουν από άλλες πτέρυγες της Βουλής, δηλαδή για ό,τι έκανε η κυβέρνηση ΣΥΡΙΖΑ 2015 - 2019. Στην Επιτροπή Οικονομικών Υποθέσεων -για να πειράξω τον κ. Σκανδαλίδη- είπα τα καλά μου λόγια για το τι καλά έκανε το ΠΑΣΟΚ και η Νέα Δημοκρατία το προηγούμενο χρονικό διάστημα. Βεβαίως και η κάθε κυβέρνηση κάτι προσθέτει. Αλλά υπάρχουν και βαρύτατες πολιτικές ευθύνες στο γιατί στη χώρα μας έχουμε τόσο μεγάλο ποσοστό λαθρεμπορίου και φοροδιαφυγής.

Υπερψηφίζουμε επίσης το νομοσχέδιο, γιατί είναι προϊόν διαλόγου με κοινωνικούς φορείς, παραγωγικούς φορείς, με την αντίστοιχη ομοσπονδία, τους αντίστοιχους συνδέσμους, τους συλλόγους. Είναι πολύ θετικό. Και, βεβαίως, εδώ είναι η μεγάλη αντίθεση. Σε άλλα νομοσχέδια έχουμε αγνόηση ή αδιαφορία από την πλευρά της Κυβέρνησης απέναντι σε κοινωνικούς και παραγωγικούς φορείς. Σε αυτό το νομοσχέδιο, πολύ σωστά, έγινε ο αναγκαίος κοινωνικός διάλογος. Άλλος, λοιπόν, ένας λόγος για να το ψηφίσουμε.

Βεβαίως υπάρχει και ένας ακόμη λόγος. Η Κυβέρνηση έκανε επιτέλους δεκτό μετά από τρία χρόνια ένα αίτημα που καταθέταμε συνέχεια. Να γίνει στην Επιτροπή Οικονομικών Υποθέσεων μια ειδική συνεδρίαση μετά τις διακοπές, σωστά οργανωμένη με παραγωγικούς φορείς, με κοινωνικούς φορείς, με επιστημονικούς, με την αντίστοιχη τεκμηρίωση για το τι ακριβώς έχει γίνει τα τελευταία χρόνια –όχι τα τελευταία εκατόν πενήντα χρόνια- στον τομέα της φοροδιαφυγής, του λαθρεμπορίου, του φορολογικού συστήματος. Η πρόταση ξεκίνησε από εμάς. Μπράβο στην Κυβέρνηση που την υιοθέτησε. Να γίνει αυτή η συνεδρίαση και να μπορέσουμε να συζητήσουμε αναλυτικά. Να σταματήσουν οι διάφοροι μύθοι, οι προπαγάνδες, τα ψέματα. Όλα αυτά που κυκλοφορούν γι’ αυτό το ζήτημα. Να πούμε συγκεκριμένα στοιχεία, νούμερα, νομοθεσίες, απολογισμούς του τι έχει γίνει κ.λπ.. Είναι πολύ θετικό, λοιπόν. Και είναι ακόμη ένας λόγος για τον οποίον ψηφίζουμε το νομοσχέδιο.

Δεν ψηφίζουμε, βεβαίως, όλο το νομοσχέδιο. Υπάρχουν και άρθρα στα οποία διαφωνούμε και θα τα καταψηφίσουμε. Σας καλούμε έστω και τώρα, κύριε Υπουργέ, ή να δοθούν οι αντίστοιχες εξηγήσεις ή να αποσύρετε το άρθρο 52. Το άρθρο 52, έχει συγκεντρώσει την κριτική από την πλευρά άλλων κομμάτων αλλά και από εμάς.

Δεν είναι δυνατόν τη στιγμή που το Υπουργείο Οικονομικών βεβαιώνει τη λεγόμενη επιστρεπτέα προκαταβολή και οι πολίτες αγωνιούν –θα επανέλθω στο τέλος της ομιλίας μου σε αυτό το ζήτημα- στο να ανταποκριθούν στις φορολογικές τους υποχρεώσεις, να υπάρχει διάταξη που την κατηγορία των επιχειρηματιών που ασχολούνται με τον τομέα διαχείρισης πλοίων, τους εφοπλιστές τέλος πάντων -δεν μπόρεσα να αποφύγω να πω τη φράση- έρχεστε με μία διάταξη και δεν τους επιβαρύνετε με κάτι ακόμα αλλά τους ευνοείτε! Ζητήσαμε εξηγήσεις στην επιτροπή, οι εξηγήσεις από μας δεν κρίθηκαν επαρκείς. Εάν παραμείνει το άρθρο, εμείς θα το καταψηφίσουμε. Θεωρούμε ότι αυτή την περίοδο δεν είναι σωστό κάτι τέτοιο.

Και σε ένα νομοσχέδιο το οποίο συγκεντρώνει τη μέγιστη, νομίζω, κοινοβουλευτική ομοφωνία, δεν είναι ανάγκη να επιμείνετε στο να παραμείνει αυτό το άρθρο. Φέρτε το σε κάποιο άλλο νομοσχέδιο μετά από διάλογο κ.λπ.. Μπορεί να αντιμετωπίζει ένα ασφαλιστικό ζήτημα εν μέρει, αλλά προσέξτε -όπως μας είπαν οι ειδικοί από το Υπουργείο Οικονομικών- υπάρχει περίπτωση επιχείρηση που το 2021 θα έπρεπε να πληρώσει συγκεκριμένο ποσό, π.χ. 10.000 ευρώ, με τη διάταξη του άρθρου στη μελλοντική πληρωμή να πληρώσει λιγότερο.

Εδώ, λοιπόν, θέλω σαφή τοποθέτηση. Δεν συμφωνούμε σε όλα. Εμείς ό,τι θετικό το στηρίζουμε, αλλά είναι λάθος η συγκεκριμένη διάταξη. Και όπως καταλαβαίνετε έχω και προσωπική ευαισθησία σε ό,τι αφορά τον Πειραιά και τη θάλασσα και τις ναυτιλιακές επιχειρήσεις και -το ξαναλέω- φαντάζομαι θα απαντήσει και ο κ. Βρούτσης, όχι με την εμπειρία του ως Υπουργός Εργασίας, αλλά με την εμπειρία του ως οικονομολόγος και ως διατελέσας πολλά χρόνια στο Υπουργείο Οικονομικών ως εφοριακός, γιατί πρέπει να επιμείνει η Κυβέρνηση σε αυτό το άρθρο το οποίο δημιουργεί προβλήματα;

Σε σχέση τώρα και με κάτι που αφορά εσάς, κύριε Πρόεδρε, όχι εσάς προσωπικά, αλλά το προεδρείο της Βουλής. Βεβαίως νιώθω αμηχανία να απευθύνομαι σε εσάς έχοντας γυρισμένη την πλάτη αλλά δεν μπορώ να κάνω διαφορετικά. Το άρθρο 36 παράγραφος 5 του Κανονισμού -και το λέω γιατί πολύ συχνά αναφέρεστε στον Κανονισμό, λέτε το άρθρο τάδε παράγραφος τάδε κ.τ.λ., το άρθρο 36 παράγραφος 5 λοιπόν- προβλέπει σαφέστατη διαδικασία για ό,τι αφορά τον απολογισμό των ανεξάρτητων αρχών.

Τι είχαμε, λοιπόν, εδώ; Στις 2 Ιουνίου, σύμφωνα με το άρθρο 36 παράγραφος 5, με πρωτοβουλία του Υπουργού Οικονομικών κλήθηκε η Ανεξάρτητη Αρχή Δημοσίων Εσόδων να ενημερώσει τη Βουλή, να τοποθετηθεί πάνω στον απολογισμό, να μας πει τον προγραμματισμό της, να μας φέρει στοιχεία. Και εγώ και πολλοί άλλοι Βουλευτές θέσαμε ερωτήματα, θέσαμε ζητήματα, θέσαμε θέματα. Εκείνη τη μέρα να δεχθώ ότι δεν υπήρχε ο χρόνος να απαντηθούν, αν και θα έπρεπε αυτά τα ζητήματα να μη χρειάζεται καν να τα ρωτήσουμε να υπάρχουν στον απολογισμό. Θέσαμε, λοιπόν, τα ζητήματα αυτά. Από τότε συνεχώς και στην Ολομέλεια και στην επιτροπή θέτω το ζήτημα ότι δεν είναι δυνατόν το Υπουργείο Οικονομικών, η ΑΑΔΕ -η οποία καλά κάνει και έχει ασφυκτικές προθεσμίες και συγκεκριμένα όρια στο πότε πρέπει να εκπληρώσουν οι πολίτες, οι επιχειρήσεις τις υποχρεώσεις τους- να έχει μια υποχρέωση απέναντι στο Κοινοβούλιο από 2-6-2022 και να έχουμε σήμερα 12/7, να έχουμε εισαγωγή στην Ολομέλεια άλλου νομοσχεδίου σε θέματα λαθρεμπορίου και να μην έχουν απαντηθεί τα τεχνικά ζητήματα που αφορούν τα ζητήματα λαθρεμπορίου.

Ζητήσαμε, για παράδειγμα, το τρομερό –ακούστε, ακούστε- να έρθει ένα χρονοδιάγραμμα υλοποίησης των μέτρων καταπολέμησης του λαθρεμπορίου. Αυτό έπρεπε να το έχει έτοιμο. Έπρεπε την επόμενη μέρα να έρθει. Δεν είναι δυνατόν, λοιπόν, να ζητάμε τόσο απλά πράγματα, να περνάει τόσος καιρός και να μην έχουν έρθει. Αφορά, λοιπόν, και το προεδρείο της Βουλής.

Εγώ το έχω θέσει στην Επιτροπή Οικονομικών Υποθέσεων, έχω προτείνει στον πρόεδρο της επιτροπής να στείλει επιστολή στο Υπουργείο Οικονομικών και να ζητάει σε συγκεκριμένη ημερομηνία -όπως ζητάει το Υπουργείο Οικονομικών από πολίτες και επιχειρήσεις- να υπάρχουν οι απαντήσεις στα θέματα που έθεσαν οι Βουλευτές στην αντίστοιχη συνεδρίαση. Δεν είναι δυνατόν ένα τέτοιο θέμα να παραμένει σε εκκρεμότητα, να αιωρείται, όταν το ίδιο το Υπουργείο Οικονομικών, η ίδια η ΑΑΔΕ, πιέζει τους πολίτες για συγκεκριμένες ημερομηνίες.

Τώρα, ένα άλλο ζήτημα το οποίο αφορά τη λειτουργία της Βουλής. Το λέω αυτό και με την ιδιότητα του Βουλευτή αλλά και την ιδιότητα του πολλά χρόνια συνδικαλιστή. Συνδικαλιστής -και το χαίρομαι- ήμουνα πολύ περισσότερα χρόνια απ’ ό,τι είμαι Βουλευτής. Δεν μπορώ να καταλάβω γιατί κάποιοι κρατούν τους υπαλλήλους στις 12.30΄ το βράδυ. Χτύπησε το τηλέφωνό μου στις 12.30΄ η ώρα ότι ήρθε e-mail για να μας καλέσουν -Τρίτη βράδυ στις 12.30΄ η ώρα ξαναλέω- και να μας πουν τι ώρα έχουμε συνεδρίαση της Επιτροπής Οικονομικών Υποθέσεων την Πέμπτη. Και αυτό δεν έγινε μόνο την προηγούμενη Τρίτη. Και χθες το βράδυ, κάπου εκείνη την ώρα πάλι, ήρθε η ειδοποίηση ότι έχουμε σήμερα το πρωί στις 9 την συνεδρίαση. Νομίζω ότι το «επιτελικό κράτος», η Κυβέρνηση των «αρίστων», τα τόσο «βαριά» βιογραφικά, μπορούν να προγραμματίσουν κάπως καλύτερα τα πράγματα και όχι να ταλαιπωρούν τους υπαλλήλους της Βουλής αλλά και των Υπουργείων βραδιάτικα να προσπαθούν να κάνουν τέτοια πράγματα, επειδή κάποιοι άλλοι δεν μπορούν να προγραμματίσουν πολύ καλύτερα τα στοιχειώδη.

Σε ό,τι αφορά δε το συγκεκριμένο νομοσχέδιο έχουμε και κάποια άλλα ζητήματα -τα οποία θέσαμε στην επιτροπή, δεν θα τα ξαναθέσουμε εδώ- σε ό,τι αφορά το θέμα του δημόσιου χαρακτήρα των διαδικασιών επιμόρφωσης και πιστοποίησης. Απαντήθηκαν στην επιτροπή, δεν τα ξαναθέτουμε εδώ, απλά τα αναφέρω γιατί παραμένουν ως ζητήματα.

Θέλω, όμως, να έρθω -για να μη θεωρήσετε ότι μόνο καλά λόγια θα πω για την Κυβέρνηση σήμερα- και στην υπενθύμιση του τι έγινε τρία χρόνια πριν. Τρία χρόνια πριν, ξεκινήσει αυτή η περίοδος της Βουλής, είχαμε εκλογές. Ε, τώρα πλέον όλοι ψαχνόμαστε, όλοι ψάχνουμε αρχεία κ.λπ.. Φαντάζομαι ότι κάποιοι είχαν συμβουλέψει τον κ. Μητσοτάκη πριν από εκείνες τις εκλογές και πολύ σωστά τον είχαν συμβουλεύσει και πολύ σωστά το είπε ο Μητσοτάκης. Τι είχε πει ο κ. Μητσοτάκης προεκλογικά; «Σταθερό φορολογικό σύστημα για τουλάχιστον πέντε χρόνια».

Θα μου πείτε τώρα, εντάξει, από τότε μέχρι σήμερα το τι έχει πει για το θέμα των αυξήσεων των μισθών! Νομίζω κάτι είχε πει τότε -αν θυμάμαι καλά- ότι θα είναι διπλάσιοι του ρυθμού ανάπτυξης. Αν, βέβαια, με βοηθά και η μνήμη μου, γιατί μπορεί κάτι να ξεχνάω. Το τι είχε πει για διάφορα άλλα ζητήματα και το τι έκανε, ναι εντάξει, τα καταλαβαίνω όλα αυτά. Αλλά σε αυτό το ζήτημα; Σε αυτό το ζήτημα που συμφωνούν όλες οι πτέρυγες της Βουλής; Ξαναλέω τι είχε πει ο Κυριάκος Μητσοτάκης «Σταθερό φορολογικό σύστημα για τουλάχιστον πέντε χρόνια». Απαντήστε μου, είτε εσείς από την πλευρά της Κυβέρνησης είτε από τη Νέα Δημοκρατία, όταν λέτε για πέντε χρόνια τι εννοείτε; Μετά το 2030; Μετά το 2040; Ξέρετε, μπορεί στη ζωή να συμβεί κάτι και να μην έχουμε τη χρονική διάρκεια να φτάσουμε μέχρι τότε. Όταν έχεις εκλογές και λες κάτι, εννοείς ότι αυτό θα το κάνεις μόλις πάρεις την Κυβέρνηση. Πήρε, λοιπόν, η Νέα Δημοκρατία την Κυβέρνηση. Καθίσαμε και καταγράψαμε το πόσες διατάξεις έχετε φέρει τα τρία τελευταία χρόνια φορολογικού τελωνειακού αντικειμένου σε υλοποίηση της προεκλογικής δέσμευσης για σταθερό φορολογικό σύστημα, και πόσους νόμους έχετε αλλάξει. Διότι η σταθερότητα του φορολογικού συστήματος είναι πολύ σημαντική στο θέμα των επενδύσεων, στη σωστή λειτουργία των επιχειρήσεων, στην υποστήριξη των λογιστών, οι οποίοι είναι κατενθουσιασμένοι από την Κυβέρνηση! Φαντάζομαι θα μιλήσει μετά ο κ. Βρούτσης για τα μηνύματα που δέχεται από λογιστές. Είναι κατενθουσιασμένοι! Δεν υπάρχει άλλη περίοδος που οι λογιστές να είναι τόσο ενθουσιασμένοι από την Κυβέρνηση, ιδιαίτερα από εκείνον τον Υπουργό σας, τον κ. Τσακίρη. Νομίζω ότι πρέπει να του στέλνουν όλοι καλάθια με λουλούδια και διάφορα γλυκά για να τον ευχαριστήσουν για τα όσα καλά λόγια έχει πει για τους λογιστές. Σε ό,τι αφορά, όμως, το ζήτημα της σταθερότητας του φορολογικού συστήματος από το «σταθερό φορολογικό σύστημα για τουλάχιστον πέντε χρόνια», στην τριετία αυτή αλλάξατε με τετρακόσια τριάντα άρθρα το φορολογικό - τελωνειακό σύστημα της χώρας σε πενήντα τέσσερις νόμους! Αυτό θα το καταθέσω στα Πρακτικά, διότι δεν ξέρω αν υπάρχουν άλλα τόσο σοβαρά στοιχεία με την ασυνέπεια μεταξύ λόγων και έργων.

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και προσέξτε, ασυνέπεια σε ένα ζήτημα που όλοι θα συμφωνήσουμε στη Βουλή.

Εδώ είχαμε περιπτώσεις που συζητούσαμε στην Επιτροπή Οικονομικών Υποθέσεων φορολογικό νομοσχέδιο και φέρνατε στην Ολομέλεια τροπολογία με φορολογικές διατάξεις. Πολλές δε από αυτές τις διατάξεις δεν τις φέρνατε με την κανονική διαδικασία, δηλαδή επιτροπή, συζήτηση κ.λπ., αλλά με τη μορφή τροπολογιών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, για να είμαι συνεπής στον χρόνο και να δοθεί η δυνατότητα να μιλήσουν και άλλοι Βουλευτές, με ένα ερώτημα προς την Κυβέρνηση.

Καταλαβαίνω το θέμα της θριαμβολογίας και της ανάγκης της Κυβέρνησης να δείξει ότι όλα είναι τέλεια, «είμαστε μια χαρά», «είμαστε ένας παράδεισος» κ.λπ.. Καλό είναι να τα λέει αυτά η Κυβέρνηση, το καλύτερο πολιτικό δώρο στον ΣΥΡΙΖΑ. Αλλά ρωτήστε και λίγο τους πολίτες και ρωτήστε ειδικά αυτούς τους πολίτες που μέσα σε έναν μήνα, όπως διαβάζω όχι στον «ΡΙΖΟΣΠΑΣΤΗ», την «ΑΥΓΗ» ή το left.gr -το left.gr είναι ένα πολύ καλό σάιτ, για να μπαίνετε να ενημερώνεστε, θα δείτε και κάποια βιντεάκια π.χ. για το θέμα της «UBER» που δεν θα τα δείτε πουθενά αλλού σε κανένα κανάλι, με κάποια στελέχη της Κυβέρνησης καλό είναι να τα μελετάτε αυτά- αλλά στο kathimerini.gr από τον πολύ καλό δημοσιογράφο Προκόπη Χατζηνικολάου σε δημοσίευμα: «Χρέη στο δημόσιο: Άνω των οκτακοσίων χιλιάδων οι νέοι οφειλέτες μέσα σε έναν μήνα. Κάτω από τέσσερα εκατομμύρια ήταν τα ΑΦΜ που χρωστούσαν στο δημόσιο και μέσα σε έναν μήνα, από τον Απρίλιο στον Μάιο, εκτινάχθηκαν στα τέσσερα εκατομμύρια οκτακόσιες χιλιάδες, δηλαδή οκτακόσιες χιλιάδες αύξηση μέσα σε έναν μήνα».

Αντιλαμβανόμαστε όλοι τι έρχεται και αντιλαμβανόμαστε όλοι τι έρχεται όταν μέσα στον Ιούλιο έχουμε και ΦΠΑ και άλλες φορολογικές υποχρεώσεις και επιστρεπτέες προκαταβολές. Αντιλαμβανόμαστε όλοι τι έρχεται.

Αυτό που θέλω να σας πω, για να μην αγχώνεστε, είναι το εξής. Κάντε εκλογές μια ώρα αρχύτερα. Μη φοβάστε τις εκλογές. Μη φοβάστε τις δημοσκοπήσεις. Θα ησυχάσετε κι εσείς και θα ησυχάσει κυρίως η ελληνική κοινωνία.

Ευχαριστώ για τον χρόνο σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Αλεξιάδη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, για ένα λεπτό θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Έχει τον λόγο ο κύριος Υπουργός για μια παρέμβαση ενός λεπτού. Στη συνέχεια τον λόγο θα πάρει ο κ. Κώστας Σκανδαλίδης, ειδικός αγορητής του Κινήματος Αλλαγής.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):**  Ευχαριστώ, κύριε Πρόεδρε.

Κύριε συνάδελφε, μιλήσατε για την προεκλογική δέσμευση του κυρίου Πρωθυπουργού και της Κυβέρνησης της Νέας Δημοκρατίας για σταθερό φορολογικό σύστημα για πέντε χρόνια, κάτι που υλοποιήθηκε, όπως ήταν στο πρόγραμμά μας, τα δύο πρώτα χρόνια: στην άμεση φορολογία, φορολογία φυσικών προσώπων με μείωση του αρχικού συντελεστή από το 22% στο 9% για τα πρώτα 10.000 ευρώ -αφορά όλα τα φυσικά πρόσωπα-, φορολογία νομικών προσώπων από το 28% στο 22%, όπως είχαμε δεσμευτεί προεκλογικά, μείωση στα μερίσματα από το 10% στο 5%, τον ΕΝΦΙΑ -αυτόν που θα καταργούσατε την επόμενη μέρα της διακυβέρνησής σας- τον μειώσαμε πολύ περισσότερο από ό,τι είχαμε δεσμευτεί, πάνω από 35% μέσα στα πρώτα δύο χρόνια της διακυβέρνησης -σήμερα οι πολίτες που πήραν τα εκκαθαριστικά του ΕΝΦΙΑ του έτους 2022 είδαν ότι είναι μειωμένα κατά 920 εκατομμύρια ευρώ σε σχέση με τα δικά σας εκκαθαριστικά του 2018- αναστολή της ειδικής εισφοράς αλληλεγγύης στον ιδιωτικό τομέα και από 1-1-2023, όπως είχε εξαγγείλει και ο κύριος Πρωθυπουργός, κατάργηση και στο δημόσιο, δηλαδή παντού, μειώσεις προκαταβολής φόρου, από εκεί που το πήρατε και το πήγατε από το 55% στο 100% που αναφέραμε στα φυσικά πρόσωπα όπως ήταν, από την προκαταβολή φόρου από το 100% στο 80% για τα νομικά πρόσωπα, το τέλος επιτηδεύματος, για τους αγρότες την αναστολή καταβολής του φόρου και πάρα πολλά που, όπως είχαμε δεσμευθεί, υλοποιήθηκαν στα πρώτα δύο χρόνια.

΄Όμως, το πρώτο εξάμηνο της διακυβέρνησης ήρθε η πανδημία, κάτι που δεν μπορούσαμε να προβλέψουμε, κύριε Αλεξιάδη, την άνοιξη του 2019 δυστυχώς, και πήραμε μέτρα στήριξης της κοινωνίας, αυτό που λέτε τετρακόσιες τριάντα διατάξεις σε άρθρα σε πενήντα τέσσερις νόμους. Πήραμε μέτρα στήριξης της ελληνικής κοινωνίας ύψους 43 δισεκατομμυρίων ευρώ, στηρίζοντας τα νοικοκυριά, τις επιχειρήσεις, τους ανέργους, τους εργαζόμενους και όλη την κοινωνία.

Δεν έπρεπε να πάρουμε αυτά τα μέτρα και να τα επικαιροποιούμε συνεχώς, γιατί δεν ξέραμε πότε θα τελειώσει η πανδημία; Και μετά ήρθε η ενεργειακή κρίση και παίρνουμε άλλα 8,5 δισεκατομμύρια μέτρα στήριξης. Αυτά κάναμε μέσα στα πρώτα τρία χρόνια της διακυβέρνησής μας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Σκανδαλίδης έχει τον λόγο.

Παρακαλώ να κλείσει το σύστημα της ηλεκτρονικής εγγραφής των ομιλητών.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, δεν καταλαβαίνω. Δεν μας ακούσατε όλους. Να απαντήσετε τώρα στον καθένα ξεχωριστά δεν είναι, νομίζω, η καλύτερη πρακτική για ένα τέτοιο νομοσχέδιο που έχει και μια ευρύτερη συναίνεση.

Λοιπόν, για το σχέδιο νόμου νομίζω, κυρίες και κύριοι συνάδελφοι, ότι όλα έχουν ειπωθεί. Πρόκειται για έναν ουσιαστικό εκσυγχρονισμό των υπηρεσιών που αφορούν την τελωνειακή αντιπροσώπευση και ρύθμιση του επαγγέλματος του τελωνειακού αντιπροσώπου, ενώ με την ενσωμάτωση της οδηγίας 2020/262 εξορθολογίζεται και προσαρμόζεται στις κοινές ευρωπαϊκές πρακτικές το καθεστώς των ειδικών φόρων κατανάλωσης. Είναι αυτονόητη η θετική μας ψήφος επί της αρχής.

Θέσαμε τον προβληματισμό μας για το άρθρο 52. Δυστυχώς, η απάντησή σας δεν μας έλυσε τις εύλογες απορίες μας. Θέλω, λοιπόν, να τον επαναλάβω.

Λέτε ότι αναπροσαρμόζετε τους συντελεστές φόρου και εισφοράς για την πενταετία 2021 έως 2025 με το ποσοστό προσαύξησης 4% που αναστέλλεται για το έτος 2021 και προστίθεται κατά 2% ετησίως στα ποσοστά των ετών 2024 και 2025. Γιατί κάποιος μικροεπιχειρηματίας που πήρε μια αναστολή φόρου ή την επιστρεπτέα ξεκινάει εντός του 2022 να πληρώνει και οι εφοπλιστές το 2024 και το 2025; Ξέραμε ότι θα κάνετε οικονομικά ρουσφέτια στην οικονομική ελίτ της χώρας, αλλά όχι τόσο εξόφθαλμα και προκλητικά. Και φυσικά γιατί οι φόροι που πληρώνουν οι πολίτες στα ταμεία παραμένουν απαράλλαχτοι αλλά οι πλοιοκτήτες μένουν χρονικά λίγο πίσω;

Το λέω αυτό επειδή οι διατάξεις αφορούν τους ειδικούς φόρους κατανάλωσης σε ενεργειακά προϊόντα και ηλεκτρική ενέργεια, αλκοόλη και αλκοολούχα ποτά, βιομηχανοποιημένα καπνά. Οι ειδικοί φόροι σε αυτά τα προϊόντα αποτελούν μια κρίσιμη πηγή εσόδων που θεωρητικά αντιστοιχεί σχεδόν στο 15% των φορολογικών εσόδων.

Σύμφωνα με το δελτίο μηνιαίων στοιχείων γενικής κυβέρνησης Μαΐου 2022, οι εισπράξεις από τους ειδικούς φόρους κατανάλωσης την περίοδο Ιανουάριος - Μάιος 2022 ήταν 2,6 δισεκατομμύρια, σχεδόν 260 εκατομμύρια ευρώ παραπάνω από το αντίστοιχο πεντάμηνο του προηγούμενου έτους, αύξηση της τάξης του 10%. Άρα μόνο από αυτό το πεδίο φορολογίας υπήρχε δημοσιονομικός χώρος για μείωση, έστω και προσωρινή, των φορολογικών συντελεστών.

Μάλιστα, αντίστοιχα, την ίδια περίοδο η αύξηση των έμμεσων φόρων σε σχέση με την περσινή περίοδο ήταν 2,4 δισεκατομμύρια ευρώ έως σήμερα, ήτοι 25%. Η Κυβέρνηση, βεβαίως, επιλέγει την επιδοματική πολιτική που αποδεικνύεται ανεπαρκής.

Αυτό, κυρίες και κύριοι συνάδελφοι, μου επιτρέπει, φεύγοντας από το νομοσχέδιο, να κάνω μια γενικότερη αναφορά, που είναι πάρα πολύ επίκαιρη, στις οικονομικές εξελίξεις σε σχέση με τις ευρωπαϊκές και την ανεπαρκή πολιτική της Κυβέρνησης να τις αντιμετωπίσει.

Κυρίες και κύριοι συνάδελφοι, η Ευρώπη βρίσκεται κυριολεκτικά στο επίκεντρο της κλιματικής κρίσης. Προβλέπεται ένα καλοκαίρι με καύσωνες, ξηρασίες και πυρκαγιές και ένας χειμώνας με έλλειψη καυσίμων και ηλεκτρικής ενέργειας. Η Μεσόγειος είναι η πιο καυτή περιοχή της Ευρώπης σε ό,τι αφορά αυτές τις εξελίξεις.

Η Ευρωπαϊκή Ένωση έχει μια παράλογη αναμονή. Είναι αναποφάσιστη, άτολμη, δεν μπορεί να αντιμετωπίσει αυτή την προοπτική του πολύ δύσκολου χειμώνα. Πότε θα αποφασίσει; Υπάρχει μια αντιστροφή. Η Γερμανία τον Μάιο είχε έλλειμμα 1 δισεκατομμύριο δολάρια στο εμπορικό ισοζύγιο για πρώτη φορά εδώ και πάρα πολλά χρόνια. Αντίστοιχα, η Ρωσία είχε πλεόνασμα 70,1 δισεκατομμύρια δολάρια στο ισοζύγιο τρεχουσών συναλλαγών, που είναι ένα τεράστιο ποσό, ένα τεράστιο πλεόνασμα.

Το αποτέλεσμα των κυρώσεων, λοιπόν, που έθεσε η Ευρωπαϊκή Ένωση μείωσε ουσιαστικά τις εισαγωγές στη Ρωσία, αλλά με την αύξηση των τιμών του φυσικού αερίου έφτασε σε τέτοιο ισοζύγιο τρεχουσών συναλλαγών που αντιμετωπίζει καλύτερα το πρόβλημα, ενώ η Γερμανία ετοιμάζεται να βάλει δελτίο το χειμώνα.

Η Ευρώπη, λοιπόν, περιμένει μοιρολατρικά. Οι ρυθμοί που παίρνονται οι αποφάσεις είναι απελπιστικά αργοί. Ακόμα και τώρα ο καθένας στον ευρωπαϊκό χώρο κάνει την επιλογή στον δρόμο του προστατευτισμού του και όχι της συνολικής αντιμετώπισης. Και από όργανο σε όργανο αναβάλλονται οι αποφάσεις για το επόμενο χρονικό διάστημα, πάγια τακτική μιας άτολμης, αναποφάσιστης και χωρίς ενιαία στρατηγική Ευρωπαϊκής Ένωσης.

Έχουμε εξελίξεις ανησυχητικές. Το Eurogroup ζητά κάθε χώρα να τα βγάλει πέρα με βάση τα δικά της δημοσιονομικά περιθώρια, παίρνοντας υπ’ όψιν το έλλειμμα και το χρέος της και ζητάει όχι οριζόντια μέτρα στήριξης, μόνο προσωρινές ενισχύσεις για τους ευάλωτους. Η Κομισιόν αύριο εμφανίζει δυσμενέστερες προβλέψεις για τον πληθωρισμό και την οικονομική μεγέθυνση και στις 20 Ιουλίου περιμένει ένα σχέδιο έκτακτης ανάγκης για το φυσικό αέριο.

Αυτές οι εξελίξεις θα έπρεπε κυριολεκτικά να μας βάλουν σε μία τεράστια αγωνία για την πολιτική που ασκείται εδώ, την εθνική μας πολιτική σε ό,τι αφορά αυτή την τιμωρία αυτού του χειμώνα.

Το χρέος της Κυβέρνησης είναι πάρα πολύ σαφές, να εμφανίσει ένα σχέδιο αντιμετώπισης αυτών των δυσμενών εξελίξεων. Αντίθετα, είναι πολύ χαλαρή απέναντι στις ραγδαίες εξελίξεις, αδικαιολόγητα ευχαριστημένη από τον εαυτό της και την αυτάρκειά της. Εμφανίζει μια εικονική πραγματικότητα μιας επίπλαστης ευημερίας από τις παροχές που έχει κάνει και που είναι αρκετές και επιμένει να θριαμβολογεί για το σοσιαλδημοκρατικό της πρόσωπο, επιμένει να αισιοδοξεί για το αμέσως επόμενο διάστημα, όταν καταρρίπτεται κάθε ιδέα εφαρμογής του συγκεκριμένου προϋπολογισμού που ψηφίσαμε, επιμένει να αντιμετωπίζει αποσπασματικά τα προβλήματα.

Θέλω να επαναλάβω τη θέση μας, ότι με τα ίδια ή και λιγότερα χρήματα, αν υπήρχε σχέδιο άμεσης ανάγκης που να έχει μεσοπρόθεσμο και σχετικά μακροπρόθεσμο ορίζοντα, θα μπορούσαν να αντιμετωπιστούν και η ανθεκτικότητα της οικονομίας μας και μια στοιχειώδης αλλαγή του παραγωγικού μοντέλου και μια διαφορετική κατανομή των πόρων με βάση τις καινούργιες ανάγκες και παράλληλα με τον δημοσιονομικό χώρο που διασφαλίζει η αύξηση των πόρων να υπήρχαν και συγκεκριμένα μέτρα ανακούφισης πραγματικής και ουσιαστικής των ευάλωτων στρωμάτων. Όπως λέω με μεγάλη ταχύτητα η μείωση των φόρων στα καύσιμα και τα βασικά είδη διατροφής, η επιλογή πλαφόν στη λιανική τιμή της ενέργειας, η άμεση αύξηση του κατώτερου μισθού, τα κίνητρα για νέες προσλήψεις σε ιδιωτικές επιχειρήσεις με τη σύνδεση προσλήψεων και φοροαπαλλαγών, η αξιοποίηση των πόρων του Ταμείου Ανάκαμψης με στόχο τη δημιουργία πολλών και καλά αμειβόμενων θέσεων εργασίας, η χορήγηση ενός νέου ΕΚΑΣ για να ανακουφιστούν οι τριακόσιες πενήντα χιλιάδες χαμηλοσυνταξιούχοι και η απαλλαγή όλων των συνταξιούχων από την εισφορά αλληλεγγύης, αυτά τα μέτρα κάτω από ένα διαφορετικό σχέδιο θα απαιτούσαν -επαναλαμβάνω- τους ίδιους ή και λιγότερους φόρους από αυτούς που διέθεσε η Κυβέρνηση. Είναι η διαφορά φιλοσοφίας, η διαφορά προσανατολισμού.

Επανέρχομαι, λοιπόν, τώρα στον ελληνικό χειμώνα. Θέλω να επαναλάβω κάτι που είπα πριν μερικές μέρες, ότι ο χειμώνας θα αποφασίσει για τις εκλογές. Ανεξάρτητα από τις σημερινές δηλώσεις και παραδηλώσεις και τη σιγουριά που εμφανίζει και νομίζω ότι το κάνει με θετικό τρόπο ο Πρωθυπουργός, ο χειμώνας θα αποφασίσει για τις εκλογές.

Είμαστε μπροστά σε άδηλες και ρευστές εξελίξεις, τίποτα δεν φαίνεται δεδομένο. Και ασφαλώς σε αυτή την πορεία πρέπει να υπάρξει και η κοινή λογική, κάπου να συζητήσουμε σοβαρά τα προβλήματα και στο επίπεδο του σχεδιασμού και των αποφάσεων στρατηγικής σημασίας, όπως ακριβώς δεν συμβαίνει ούτε καν στην εξωτερική πολιτική, διότι το να απαντάει μετά από τόση πίεση και τέτοια προπαγάνδα τουρκική ο Πρωθυπουργός με ένα tweet χθες, προχθές για την προκλητικότητα των χαρτών δεν νομίζω ότι είναι η καλύτερη απάντηση. Αντίθετα, εντάσσεται σε ένα πεδίο μάλλον κατευνασμού και όχι μιας ουσιαστικής αντιμετώπισης αυτής της επιθετικότητας.

Νομίζω, λοιπόν, ότι η Κυβέρνηση πρέπει να ανασκουμπωθεί και να αλλάξει πορεία, γιατί αλλιώς δεν έρχονται καλές μέρες για τον τόπο.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Σκανδαλίδη.

Καλείται στο Βήμα η ειδική αγορήτρια του Κομμουνιστικού Κόμματος Ελλάδας, η κ. Μαρία Κομνηνάκα.

Ορίστε, κύρια συνάδελφε, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Το νομοσχέδιο παρουσιάζεται από την Κυβέρνηση και από τα άλλα κόμματα που το ψηφίζουν ως ένας αναγκαίος εκσυγχρονισμός, όμως, δεν μας λέτε προς όφελος ποιανού λειτουργεί αυτός ο εκσυγχρονισμός.

Αρχικά ως προς το πρώτο μέρος του νομοσχεδίου για την ενσωμάτωση της οδηγίας 2020/262 για τη θέσπιση του γενικού καθεστώτος ειδικών φόρων κατανάλωσης, αφορά βέβαια στην ουσία κωδικοποίηση της προηγούμενης νομοθεσίας, δηλαδή τα συγκεκριμένα άρθρα της οδηγίας που περιλαμβάνονται στο νομοσχέδιο είναι κυρίως τεχνικού χαρακτήρα σε σχέση με την είσπραξη των ειδικών φόρων για τα προϊόντα που διακινούνται μεταξύ των κρατών-μελών της Ένωσης. Ωστόσο το πρόβλημα βρίσκεται ακριβώς στην ίδια τη θέσπιση και την επιβολή των ειδικών φόρων κατανάλωσης που ως έμμεσοι φόροι αποτελούν την κατ’ εξοχήν πιο άδικη και αντιλαϊκή φορολογία, αφού είναι κατανοητό ότι όταν φορολογούνται με τον ίδιο συντελεστή τα χαμηλά και τα υψηλά εισοδήματα η επιβάρυνση αντικειμενικά είναι δυσανάλογη για τα χαμηλότερα εισοδήματα που ιδιαίτερα στις σημερινές συνθήκες της ακρίβειας καταδικάζονται όλο και περισσότερο στην ενεργειακή κυρίως φτώχεια και με βαρύτατες συνέπειες.

Επομένως, αυτό που στις σημερινές συνθήκες θα ήταν αναγκαίο και επίκαιρο να συζητάμε είναι η κατάργηση των ειδικών φόρων κατανάλωσης ιδίως στα ενεργειακά προϊόντα, όπως και στα καύσιμα και όχι βέβαια η αποτελεσματικότερη είσπραξή τους. Πολύ περισσότερο δεν είναι ανεκτό να διαγκωνίζεις, όπως κάνατε στην επιτροπή, ποιος περισσότερο εκτίναξε αυτού του είδους τη φορολογία στην ενέργεια, στα καύσιμα, όπως βέβαια και σε άλλα αναγκαία για τη λαϊκή κατανάλωση είδη και από την άλλη βέβαια να κοροϊδεύετε τον κόσμο παρουσιάζοντας ως δήθεν προωθημένο αίτημα την προσαρμογή των συντελεστών εντός των επιτρεπτών, όπως λέτε, ορίων της Ευρωπαϊκής Ένωσης, δηλαδή εντός των ορίων της πολιτικής που είναι υπεύθυνη για αυτή την ενεργειακή φτώχεια.

Την ώρα, λοιπόν, που είστε ακριβοί στα πίτουρα για τα λαϊκά νοικοκυριά είστε όλοι μαζί πολύ φτηνοί στο αλεύρι όταν αυτό αφορά στους εφοπλιστές, γιατί μόνο σε αυτούς όλοι μαζί, η Νέα Δημοκρατία, ΣΥΡΙΖΑ και ΠΑΣΟΚ, διατηρείτε ως κόρη οφθαλμού το αφορολόγητο πετρέλαιο μαζί με τόσες άλλες φοροαπαλλαγές. Εκεί μάλιστα είναι απόλυτα ανεκτοί εντός των ορίων της Ευρωπαϊκής Ένωσης και των ορίων της αντοχής της οικονομίας οι μηδενικοί συντελεστές.

Και έρχεστε για άλλη μια φορά να επιβεβαιώσετε αυτές τις σταθερές προτεραιότητές σας με το άρθρο 52 με το οποίο κάνετε ακόμα ένα δώρο στους εφοπλιστές, να πω εγώ την λέξη, κύριε Αλεξιάδη, αφού φοβάστε να την πείτε εσείς μην κακοχαρακτηριστείτε.

**ΤΡΥΦΩΝ ΑΛΕΞΙΑΔΗΣ:** Την είπα.

**ΜΑΡΙΑ ΚΟΜΝΗΝΑΚΑ:** Την αναστολή που κάνατε για τις φορολογικές υποχρεώσεις και εισφορές των εφοπλιστών για το έτος 2021, την αναστολή στην προσαύξηση του 4% την παραπέμπετε για πληρωμή στο 2024 και 2025 και μάλιστα από 2% κατ’ έτος, αλλά στους αυτοαπασχολούμενους μικρούς επαγγελματίες σήμερα στέλνετε το λογαριασμό για τις φορολογικές αναστολές, τις εισφορές τους, για τις επιστρεπτέες προκαταβολές μαζί με δεκάδες δόσεις που έχουν συσσωρευτεί όλο αυτό το διάστημα που ανεστάλησαν μέσα στην πανδημία.

Αυτά δεν τα παραπέμπετε στο 2025. Φαίνεται τελικά ότι οι εφοπλιστές είναι οι αναξιοπαθούντες της ελληνικής κοινωνίας. Γι’ αυτό σε εκείνους τα επιτρέπουν όλα οι αντοχές της οικονομίας και τα δημοσιονομικά όρια και μάλιστα στην έκθεση του Λογιστηρίου του Κράτους εμφανίζεται ότι είναι και θετικό μέτρο που θα επιφέρει έσοδα το 2024 και το 2025 και βλέπουμε αν θα εισπραχθούν και τότε. Σήμερα όμως σε άλλους στέλνετε τον λογαριασμό, σήμερα που κατά τα άλλα δεν σας επιτρέπουν οι αντοχές της οικονομίας να δίνετε άλλες ελαφρύνσεις.

Ως προς το δεύτερο μέρος του νομοσχεδίου, δεν πρόκειται και εδώ για μια απλή τυπική ενσωμάτωση, αλλά οι προσαρμογές που γίνονται στον ευρωπαϊκό κανονισμό έχουν συγκεκριμένη κατεύθυνση. Στην πραγματικότητα επιδιώκεται ο ανακαθορισμός των όρων και των προϋποθέσεων για την άσκηση της τελωνειακής αντιπροσώπευσης και η ρύθμιση του σχετικού επαγγέλματος, αυτού που σήμερα γνωρίζουμε ως εκτελωνιστές.

Και βέβαια μπορεί η Κυβέρνηση να εντείνει τις προωθούμενες αλλαγές με την παραπλανητική έκφραση υπερεκσυγχρονισμού του επαγγέλματος, όμως, τελικά αυτός ο εκσυγχρονισμός έχει στόχο να βελτιώσει τις συνθήκες εργασίας των αντίστοιχων επαγγελματιών εκτελωνιστών ή των υπαλλήλων που εργάζονται στα αντίστοιχα εκτελωνιστικά γραφεία;

Η απάντηση, με βάση και τα παρακάτω άρθρα και τις διατάξεις, είναι ολοφάνερα και κατηγορηματικά «όχι», γιατί το σχέδιο νόμου έρχεται -σε συνέχεια παρεμβάσεων που έγιναν το 2013 για την απελευθέρωση του επαγγέλματος- να επιδεινώσει ακόμα περισσότερο σήμερα τις συνθήκες εργασίας και ζωής των εργαζομένων του κλάδου. Άραγε, για ποιου είδους εκσυγχρονισμό μιλάει η Κυβέρνηση; Ποιος ωφελείται από αυτόν; Ο ΣΥΡΙΖΑ έσπευσε εξαρχής να δηλώσει την πολιτική του συμφωνία στο θέμα αυτό, όπως και το ΠΑΣΟΚ - ΚΙΝΑΛ.

Ουσιαστικά το σχέδιο νόμου δίνει περαιτέρω ώθηση στην πλήρη απελευθέρωση του επαγγέλματος του εκτελωνιστή. Και αυτή η ανάγκη προκύπτει στην πραγματικότητα αποκλειστικά από τις ανάγκες του κεφαλαίου σε διεθνή κλίμακα και την απαίτησή τους για τη μεγαλύτερη ταχύτητα κίνησης των εμπορευμάτων παγκοσμίως, στόχος βεβαίως που αφορά την Ευρωπαϊκή Ένωση στο σύνολό της, στο πλαίσιο και του διεθνούς ανταγωνισμού, όσο και κάθε ξεχωριστό κράτος-μέλος.

Βέβαια αυτές οι στοχεύσεις αφορούν και το ελληνικό αστικό κράτος, πόσο μάλλον αν αναλογιστούμε τον διακαή και διακηρυγμένο στόχο να αναβαθμιστεί το λιμάνι του Πειραιά -και όχι μόνο- ως πύλη εισόδου εμπορευμάτων στην Ευρωπαϊκή Ένωση. Μπροστά, λοιπόν, σε αυτό τον διακαή σας πόθο, ποιοι είναι οι εργαζόμενοι που θα μπορούν να ζητούν τη διατήρηση και την αναβάθμιση των δικαιωμάτων τους; Πάνε περίπατο και αυτά τους τα δικαιώματα.

Έτσι, από τη μια διευκολύνετε τη δραστηριοποίηση των μεγάλων εκτελωνιστικών γραφείων και εταιρειών που σταδιακά συγκεντρώνουν όλο και μεγαλύτερο μερίδιο της εκτελωνιστικής δραστηριότητας έναντι των αυτοαπασχολούμενων εκτελωνιστών, διαδικασία βεβαίως που δεν τη βλέπει καθόλου κοντόφθαλμα η Κυβέρνηση. Δεν έχει δηλαδή να κάνει μόνο με την αύξηση της δραστηριότητας και της κερδοφορίας των εν λόγω εκτελωνιστικών εταιρειών.

Βεβαίως και γι’ αυτό νοιάζεστε, όμως, έχει να κάνει κυρίως με το γεγονός ότι εκτιμάτε τη συγκέντρωση της εκτελωνιστικής δραστηριότητας και διευκολύνεται η ταχύτερη κίνηση του ίδιου του εμπορεύματος. Γιατί πώς θα μπορούσε άλλωστε ένας αυτοαπασχολούμενος εκτελωνιστής να εκτελωνίζει επί εικοσιτετραώρου βάσεως; Πότε θα ξεκουράζεται; Ακόμα κι αν το έκανε, ξεπερνώντας κάθε βιολογικό όριο, σίγουρα οι πράξεις που θα μπορούσε να εκτελεί ταυτόχρονα είναι περιορισμένες.

Βεβαίως και για αυτές τις εταιρείες φροντίζετε με κάθε τρόπο να διασφαλίσετε την κερδοφορία τους. Και πώς το κάνετε αυτό; Το κάνετε δίνοντάς τους τη δυνατότητα να δραστηριοποιούνται, έχοντας στο ενεργητικό τους ακόμα και έναν μόνο εκτελωνιστή, κάτοχο εκτελωνιστικής άδειας, είτε αυτοαπασχολούμενο είτε μισθωτό, ενώ για όλες τις άλλες εργασίες μπορούν να χρησιμοποιούνται υπάλληλοι γραφείου, με ό,τι συνέπειες έχει αυτό στη διεκδίκηση αυξήσεων μισθών, δικαιωμάτων, λόγω βέβαια και της μη αναγνωρισμένης εξειδικευμένης εργασίας τους. Για ωράρια βέβαια δεν συζητάμε!

Είναι χαρακτηριστικό το άρθρο 29 που διακρίνει τον άμεσο τελωνειακό αντιπρόσωπο ως τον εκτελωνιστή που φέρει και το δικαίωμα της υπογραφής και τον εργαζόμενο εκτελωνιστή που λειτουργεί κατ’ εντολή της εταιρείας και του αυτοαπασχολούμενου. Στην πραγματικότητα δεν διασφαλίζεται ούτε ο εργαζόμενος ούτε ο αυτοαπασχολούμενος.

Εμείς θεωρούμε ότι όλες οι εκτελωνιστικές πράξεις θα πρέπει να γίνονται από πιστοποιημένους εκτελωνιστές, είτε αυτοαπασχολούμενους είτε μισθωτούς, ενώ αντίθετα η παρούσα διατύπωση θεωρούμε ότι αφήνει ορθάνοιχτο το παράθυρο, ώστε να «βγαίνει» όλη η δουλειά από ανειδίκευτους υπαλλήλους, με αντίστοιχες βέβαια μισθολογικές απολαβές και ο εκτελωνιστής να διατηρεί απλά το δικαίωμα υπογραφής.

Ταυτόχρονα βέβαια με το νομοσχέδιο βολεύετε και μια σειρά ιδιωτικές επιχειρήσεις παροχής πιστοποιήσεων, τα γνωστά ΚΕΠ κ.λπ., αφού παγιώνεται η δυνατότητα απόκτησης των αναγκαίων πιστοποιητικών για την άσκηση του επαγγέλματος από αντίστοιχα σεμινάρια, υποβαθμίζοντας τις αναγκαίες κρατικές δομές που θα έπρεπε να είναι οι μόνες αρμόδιες για να παρέχουν τις πιστοποιήσεις άσκησης του επαγγέλματος, τόσο για την αρχική πιστοποίηση, όσο βέβαια και για την αναγκαία επιμόρφωση.

Κάναμε ακόμα ορισμένες επισημάνσεις σχετικά με κάποια από τα άρθρα του νομοσχεδίου, για τις οποίες δεν πήραμε απάντηση στις επιτροπές. Για παράδειγμα, θέσαμε ένα ερώτημα σε σχέση με το άρθρο 29 παράγραφος 7, δηλαδή την αύξηση του ορίου της αξίας των απαλλασσόμενων εφοδίων για τον εφοδιασμό των πλοίων στα 1.500 ευρώ. Αυξάνεται το όριο της αύξησης εξαγωγής για εμπορεύματα αξίας έως και 1.500 ευρώ στα πλοία. Σε τι αποσκοπεί η αύξηση αυτού του ορίου της αξίας των εμπορευμάτων και τι ακριβώς θα κερδίζουν αυτοί οι ιδιοκτήτες των πλοίων; Μπορούν ή δεν μπορούν ένα μεγαλύτερης αξίας εξάρτημα, εμπόρευμα ή μηχάνημα να το κατατμήσουν σε μικρότερα ώστε να απαλλαγούν, αν θέλετε και να διευκολύνεται η κίνηση μέσω της διαδικασίας αυτής, απαλλασσόμενοι από μεγαλύτερα τέλη; Δεν διευκολύνει αυτή τη διαδικασία ακόμα περισσότερο;

Στο άρθρο 30, σε σχέση με τις υποχρεώσεις και τις ευθύνες των εκτελωνιστών, άμεσων και έμμεσων, ο νόμος διακρίνει -με τη διάταξη- τις ευθύνες των άμεσων από τους έμμεσους αντιπροσώπους, ωστόσο και στους δύο παραμένουν οι ευθύνες σε περίπτωση της μη νόμιμης εκτελωνιστικής δραστηριότητας. Φυσικά δεν έχουμε καμμία αντίρρηση και θεωρούμε ότι πρέπει να υπάρχει ευθύνη στον εκτελωνιστή για το τι εκτελωνίζει, αν και στην πράξη, αν θέλετε, κάποιες φορές είναι και αδύνατον να ελεγχθούν στο σύνολό τους τα εμπορεύματα.

Σε κάθε περίπτωση, όμως, θεωρούμε ότι η ευθύνη στους εκτελωνιστές θα πρέπει να αποδίδεται αφού αποδειχθεί η παράβαση, γιατί σε συνδυασμό με το άρθρο 33, όπου η αναστολή της άδειας προβλέπεται ακόμα και για περιπτώσεις που υπάρχει υποψία παράβασης, χωρίς να έχουν συγκεντρωθεί τα απαραίτητα στοιχεία, μπορεί η ρύθμιση αυτή να οδηγήσει σε ανεπιτυχή αποτελέσματα, όπως ήδη υπάρχουν σήμερα περιπτώσεις ανθρώπων, κυρίως αυτοαπασχολούμενων, που μπορεί να δικαιώθηκαν μετά από τρία και τέσσερα χρόνια, όμως σε όλο αυτό το διάστημα που ήταν υπό έλεγχο δεν είχαν το δικαίωμα να εργαστούν, οδηγώντας τους στην πραγματικότητα σε οικονομική καταστροφή.

Ακόμα στο άρθρο 32, η δημιουργία ηλεκτρονικού μητρώου ακολουθεί την πεπατημένη που ακολουθείται σε όλα τα επαγγέλματα, ωστόσο διαφωνούμε αφ’ ενός μεν στο γεγονός της πιστοποίησης από ιδιωτικούς φορείς, αλλά και με την προϋπόθεση της φορολογικής και ασφαλιστικής ενημερότητας για να μπορεί κάποιος να διατηρεί τη δυνατότητα άσκησης της επαγγελματικής του δραστηριότητας.

Και με τη ρύθμιση αυτή, δηλαδή με το να μπορούν να λειτουργούν εκτελωνιστικές εταιρείες με μόνο έναν εκτελωνιστή, το εκτελωνιστικό γραφείο θα εκτελωνίζει στην πράξη, θα μπορεί να παίρνει μεγαλύτερο μερίδιο της αγοράς χρησιμοποιώντας εργαζόμενους μη εκτελωνιστές. Επομένως, η θέση μας είναι ότι στο μητρώο θα έπρεπε να εγγράφονται αποκλειστικά εκτελωνιστές, αυτοαπασχολούμενοι ή εργαζόμενοι και όχι εταιρείες.

Επί της ουσίας, λοιπόν, πρόκειται για ένα νομοσχέδιο κομμένο και ραμμένο στις ανάγκες του μεγάλου κεφαλαίου. Στρέφεται ενάντια στα δικαιώματα των εργαζομένων, μισθωτών και αυτοαπασχολούμενων που δραστηριοποιούνται στο επάγγελμα της τελωνειακής αντιπροσώπευσης και γι’ αυτό επί της αρχής του, καταψηφίζουμε.

Ταυτόχρονα καλούμε τους εργαζόμενους και τους αυτοαπασχολούμενους να απορρίψουν στο σύνολό τους τις πολιτικές αυτές που εντάσσονται στο πλαίσιο της στρατηγικής ενίσχυσης της ανταγωνιστικότητας του κεφαλαίου, γιατί οδηγούν ταυτόχρονα και στην ένταση της εκμετάλλευσης για τους μισθωτούς, αλλά και οξύνουν τον ανταγωνισμό για τους αυτοαπασχολούμενους, τους οποίους με μαθηματική ακρίβεια οδηγούν, στη μεγάλη τους πλειοψηφία, στον εκτοπισμό από το επάγγελμα.

Τους καλούμε ακόμα να δυναμώσουν την πάλη τους για την υπεράσπιση και κατοχύρωση των δικαιωμάτων τους, για αξιοπρεπείς μισθούς και εισοδήματα, για αξιοπρεπείς συνθήκες και ωράρια εργασίας. Και στον αγώνα τους αυτό γνωρίζουν ότι δεν είναι μόνοι τους. Δίπλα τους στέκονται και οι εργαζόμενοι στο λιμάνι του Πειραιά, στην «COSCO», και εκείνοι με τις δικές τους διεκδικήσεις, αλλά και οι εργαζόμενοι και αυτοαπασχολούμενοι όλων των κλάδων που παλεύουν από τη δικιά τους μεριά για τα δικά τους δικαιώματα.

Και σε αυτό τον αγώνα βέβαια το ΚΚΕ, όχι μόνο θα βρίσκεται -και βρίσκεται- στο πλευρό τους, αλλά δίνει όλες του τις δυνάμεις και τώρα και στο μέλλον.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κυρία Κομνηνάκα.

Ο κ. Βασίλης Βιλιάρδος, ειδικός αγορητής της Ελληνικής Λύσης, είναι ο επόμενος ομιλητής.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, θα ξεκινήσουμε από το ότι το νούμερο ένα πρόβλημα της χώρας μας είναι η ακρίβεια και όχι η συζήτηση αυτού του είδους των νομοσχεδίων, όπου θυμίζουμε ότι ο εναρμονισμένος πληθωρισμός εκτοξεύτηκε στο 12,1% τον Ιούνιο. Με δεδομένο δε το ότι ο μέσος όρος της ευρωζώνης διαμορφώθηκε στο 8,6%, ενώ οι άλλες χώρες είχαν πέρυσι πληθωρισμό και εμείς αποπληθωρισμό, καταλαβαίνει κανείς πόσο εκρηκτική ήταν η άνοδος των τιμών στην Ελλάδα, σχεδόν διπλάσια από τον μέσο όρο της ζώνης του ευρώ.

Εν προκειμένω, η λύση δεν είναι άλλη από την αναλογική μείωση του ΦΠΑ στα βασικά αγαθά και τα καύσιμα, χωρίς δημοσιονομικό κόστος, που δεν θα στήριζε μόνο καλύτερα τους Έλληνες, αλλά θα περιόριζε επιπλέον την άνοδο των τιμών.

Δυστυχώς, όμως, η Κυβέρνηση προτιμάει τα επιδόματα για μικροπολιτικούς προφανώς σκοπούς, τα οποία δεν έχουν επιβραδύνει τον πληθωρισμό, αλλά αντίθετα τον έχουν τροφοδοτήσει.

Η εντελώς λανθασμένη αυτή οικονομική πολιτική, σε συνδυασμό με την προηγούμενη των επιδοτήσεων με δανεικά, θα οδηγήσει την Ελλάδα σύντομα σε έναν ακόμη εφιάλτη ο οποίος θα φανεί μετά το τέλος της τουριστικής περιόδου όπου, εκτός απροόπτου, όπως θα ήταν ένα θερμό επεισόδιο με την Τουρκία ή η εκρηκτική άνοδος των κρουσμάτων COVID, θα πλησιάσει σε έσοδα το ρεκόρ των 18,1 δισεκατομμυρίων το 2019, εάν δεν το ξεπεράσει. Δυστυχώς, όμως, μόνο στον τομέα των εσόδων, αφού λόγω των μεγάλων ανατιμήσεων, της προπώλησης τουριστικών πακέτων με τιμές προ του πληθωρισμού και των προβλημάτων του προσωπικού, πολλά ξενοδοχεία θα λειτουργήσουν ζημιογόνα. Έτσι, θα δημιουργηθούν προβλήματα, όχι μόνο σε αυτά, αλλά επιπλέον στις τράπεζες. Οπότε, κατ’ επακόλουθο σε ολόκληρη την οικονομία.

Οφείλουμε πάντως να εφιστήσουμε την προσοχή στο ότι η Ελλάδα οδηγήθηκε στα μνημόνια λόγω των δίδυμων ελλειμμάτων της, αυτών του προϋπολογισμού, καθώς επίσης και του Ισοζυγίου Τρεχουσών Συναλλαγών. Όταν, λοιπόν, εκτροχιάζονται ξανά και τα δύο, σημαίνει πως το πρόβλημα επιστρέφει. Ενώ ειδικά όσον αφορά το Εμπορικό Ισοζύγιο, όταν η κάθε άνοδος του ΑΕΠ τροφοδοτεί το έλλειμμά του μέσω των αυξημένων εισαγωγών, προφανώς λόγω της αποψίλωσης του παραγωγικού μας ιστού από τα μνημόνια, ασφαλώς δεν είναι βιώσιμο.

Ειδικότερα, σε επίπεδο πενταμήνου οι εξαγωγές αυξήθηκαν στα 20,53 δισεκατομμύρια, προφανώς μαζί με τα πετρελαιοειδή, αλλά οι εισαγωγές εκτινάχθηκαν στα 35,27 δισεκατομμύρια, όπως θα καταθέσουμε στα Πρακτικά. Οπότε, το εμπορικό μας έλλειμμα εκτοξεύτηκε στα 14,7 δισεκατομμύρια.

Το γεγονός αυτό σημαίνει πως στο πρώτο εξάμηνο θα έχουν εξαϋλωθεί όλα μας τα τουριστικά έσοδα, όσον αφορά βέβαια στο Ισοζύγιο Τρεχουσών Συναλλαγών. Είναι αλήθεια πολιτική αυτή;

Εκεί που θα έπρεπε να εστιάσει η Κυβέρνηση όσον αφορά στις επενδύσεις δεν είναι στις ξένες, αλλά στις εγχώριες και στον ακαθάριστο σχηματισμό παγίου κεφαλαίου, όπου οι ακαθάριστες επενδύσεις αυξήθηκαν μεν κατά 3,7% το πρώτο τρίμηνο σε σχέση με το προηγούμενο, αλλά ασφαλώς πρόκειται για ένα αστείο ποσοστό. Ειδικότερα, διαμορφώθηκαν μεν στα 6,29 δισεκατομμύρια, αλλά συνεχίζουν να είναι κατά πολύ χαμηλότερες από το 2009, όπου είχαν φτάσει στα 13 δισεκατομμύρια το ίδιο τρίμηνο. Είναι δηλαδή μόλις στο 50% του φυσιολογικού, όταν οι συσσωρευμένες ανάγκες της χώρας μας αγγίζουν τα 200 δισεκατομμύρια ευρώ.

Ακόμη χειρότερα, οι επενδύσεις συνεχίζουν να μην καλύπτουν τις αποσβέσεις, γεγονός που σημαίνει πως δεν αντικαθίσταται ένα μεγάλο μέρος των αποσβεσμένων παγίων, που έτσι δεν παράγουν, δεν θα λειτουργούν ανταγωνιστικά, θα υπάρχουν προβλήματα στη χρήση τους και ούτω καθεξής.

Αυτό που θα έπρεπε να συζητάμε, λοιπόν, είναι νομοσχέδια για την αλλαγή του παραγωγικού μας μοντέλου, για την στήριξη του πρωτογενούς τομέα της μεταποίησης και της βιομηχανίας, για την σύνδεση του τουρισμού με την εγχώρια παραγωγή, για τον ισοσκελισμό του εμπορικού μας ελλείμματος, καθώς επίσης γενικότερα για την παραγωγή πλούτου. Ανάλογη ανάπτυξη άλλωστε όπως η σημερινή, βασισμένη στην κατανάλωση και τα δανεικά, βιώσαμε πριν το 2009, με τα γνωστά βέβαια επακόλουθα.

Ήδη πάντως η Ευρωπαϊκή Ένωση φαίνεται να απαιτεί έλλειμμα 2% φέτος και επιστροφή σε πλεόνασμα 1% το 2023, όπως θα καταθέσουμε στα Πρακτικά, καθώς επίσης την εκπλήρωση είκοσι δύο προαπαιτούμενων και νεοφιλελεύθερων μεταρρυθμίσεων -Μνημόνια! Μνημόνια! Μνημόνια!- για να λάβει η Ελλάδα την τελευταία δόση των 746 εκατομμυρίων ευρώ από την ενισχυμένη εποπτεία και χρήματα από το Ταμείο Ανάκαμψης. Οι γνωστοί εκβιασμοί των μνημονίων!

Έρχεται, λοιπόν, ο λογαριασμός της σπατάλης άνω των 50 δισεκατομμυρίων με δανεικά μαζί με τα 8,5 δισεκατομμύρια που ανακοίνωσε ο Υπουργός Οικονομικών για το 2022, με το πέμπτο μνημόνιο προ των πυλών.

Από την άλλη πλευρά, σύμφωνα με τις προβλέψεις μας, ο πληθωρισμός θα επιβραδυνθεί και θα υποχωρήσει σύντομα, αφού έχουν φτωχοποιηθεί πλέον οι Έλληνες, με αποτέλεσμα να μειώνεται η ζήτηση αντί της προσφοράς προηγουμένως.

Όσον αφορά στο σημερινό σχέδιο νόμου, πρόκειται για μια οδηγία της Ευρωπαϊκής Ένωσης, τις οποίες εμείς εξετάζουμε πάντοτε ως εξής: Πρώτον, εάν μεταφέρονται ως έχουν στην ελληνική νομοθεσία, όπου τεκμηριώσαμε στην επιτροπή πως όχι. Δεύτερον, εάν έχουν λάθη, αφού ασφαλώς η Ευρωπαϊκή Ένωση δεν είναι αλάνθαστη -φάνηκε άλλωστε από την ενεργειακή κρίση και τη διαχείρισή της- όπως πιστεύουν τα τρία κόμματα των μνημονίων, που υπερψήφισαν την οδηγία αμέσως.

Θέσαμε, λοιπόν, ερωτήματα στα οποία δεν πήραμε καμμία απάντηση από τον συμπαθέστατο Υπουργό, ο οποίος ισχυρίστηκε πως απαντώνται στην αιτιολογική έκθεση. Ακόμη όμως και αν ήταν έτσι, που ασφαλώς δεν είναι, δεν θα έπρεπε να μας ενημερώσει πού ακριβώς και πώς; Αντίθετα, περιορίστηκε στην ομιλία του σε μια περίληψη του σχεδίου νόμου, κάτι φυσικά αχρείαστο, αφού το έχουμε όλοι μας.

Το ίδιο ακούσαμε σε ένα άλλο νομοσχέδιο, που καταψηφίσαμε βέβαια, διαπιστώνοντας τα τεράστια λάθη του, μεταξύ άλλων όσον αφορά στο νέο μοντέλο τιμολόγησης του κ. Σκρέκα, ο οποίος σήμερα προσπαθεί να αναιρέσει αυτό που ψήφισε πριν από μερικές ημέρες. Γιατί;

Επειδή, όπως είχαμε επισημάνει, η κατάργηση της ρήτρας αναπροσαρμογής ήταν πολιτική απάτη, αφού απλά το ενεργειακό καρτέλ θα αύξανε ανάλογα τα τιμολόγια. Κάτι τέτοιο, δεν φαίνεται να δρομολογείται με έως και 50 σεντ την κιλοβατώρα, όπως θα καταθέσουμε στα Πρακτικά, τεκμηριώνοντας πως η Κυβέρνηση έχει χάσει πλέον τον λογαριασμό σε όλα τα μέτωπα.

Το νομοσχέδιο αποτελεί την εφαρμογή μιας κοινοτικής οδηγίας που αφορά σε μεγάλο βαθμό σε διαδικαστικά θέματα για τον ειδικό φόρο κατανάλωσης και για τις εκτελωνιστικές εργασίες. Ειδικότερα, στο πρώτο μέρος του και στα άρθρα 1 έως 25 αναδιατυπώνονται κάποια άρθρα του Τελωνειακού Κώδικα του ν.2960 του 2001, όσον αφορά στο πλαίσιο εφαρμογής του ειδικού φόρου κατανάλωσης στα εξής προϊόντα που αναγράφονται στο άρθρο 2: Πρώτον, στα ενεργειακά προϊόντα και την ηλεκτρική ενέργεια. Δεύτερον στην αλκοόλη και στα αλκοολούχα ποτά. Και τρίτον, στα βιομηχανοποιημένα καπνά.

Εδώ πρόκειται για ένα θέμα με σημαντικές προεκτάσεις όσον αφορά την εγκληματικότητα και στα διαφυγόντα έσοδα από το λαθρεμπόριο καυσίμων, καπνού και αλκοολούχων ποτών, με διαφορετικά ποσά και σημασία φυσικά.

Πρόσφατα, πάντως, στην επιτροπή για τον απολογισμό της ΑΑΔΕ διαπιστώσαμε τον μικρό αριθμό ελέγχων που διενεργούνται στα καύσιμα και ειδικά στις εξαγωγές, ενώ σημειώσαμε πως πρέπει να γίνονται κυρίως στα διυλιστήρια, χωρίς να υποβαθμίζουμε φυσικά τους ελέγχους στους πρατηριούχους. Η μάστιγα του λαθρεμπορίου καυσίμων είχε επισημανθεί και από την τρόικα στο ξεκίνημα των μνημονίων, ενώ με στοιχεία του Συνδέσμου Εταιρειών Εμπορίας Πετρελαιοειδών το λαθρεμπόριο καυσίμων εκτιμόταν το 2011 στα 400 έως 500 εκατομμύρια ευρώ ετησίως.

Συνεχίζοντας στην οδηγία, ψηφίστηκε στις 19 Δεκεμβρίου του 2019, ενώ περιλαμβάνει τα εδάφη εφαρμογής του ειδικού φόρου κατανάλωσης. Καθορίζεται δε ο χρόνος και ο τόπος όπου καθίσταται απαιτητός ο ειδικός φόρος, ο οποίος δεν είναι απαραίτητα αυτός της εισαγωγής, αλλά της κατανάλωσης στο άρθρο 5.

Παρεμπιπτόντως, δυστυχώς, η χώρα μας έχει τον τέταρτο υψηλότερο ειδικό φόρο κατανάλωσης στη βενζίνη μεταξύ των κρατών της Ευρωπαϊκής Ένωσης, όπως θα καταθέσουμε για τα Πρακτικά στα 0,7 ευρώ το λίτρο, όταν το ελάχιστο των 0,3 ευρώ έχει η γειτονική Βουλγαρία. Επομένως, δεν είναι περίεργο το ότι κάτοικοι και επιχειρήσεις της βορείου Ελλάδος περνούν τα σύνορα για να προμηθευτούν καύσιμα, με αποτέλεσμα να χάνουμε μεγάλα ποσά, όπως άλλωστε γενικότερα από τις ελληνικές επιχειρήσεις που έχουν μεταναστεύσει στα Βαλκάνια για να επιβιώσουν. Εν προκειμένω, όταν η Κυβέρνηση αναφέρεται στις ξένες επενδύσεις, θα ήταν πιο σωστό να αφαιρεί ταυτόχρονα τις ελληνικές επιχειρήσεις που έχουν εγκαταλείψει τη χώρα, καθώς επίσης να αναζητάει τρόπους επαναπατρισμού τους.

Περαιτέρω, ενδεχομένως οι εισαγωγείς να προσπαθούν να εκτελωνίσουν στη χώρα με τον χαμηλότερο συντελεστή, έστω κι αν δεν είναι η χώρα εισόδου, η οποία έτσι χάνει έσοδα. Μπορεί, λοιπόν, τα εμπορεύματα να εισέρχονται από την Ελλάδα, αλλά επειδή έχει έναν από τους υψηλότερους ΦΠΑ στην Ευρωπαϊκή Ένωση θα μπορούσαν να μην εκτελωνίζονται εδώ, αλλά να μεταφέρονται ενδοκοινοτικά-τράνζιτ, για παράδειγμα στη Γερμανία που έχει χαμηλότερο.

Εάν, όμως, η Ελλάδα μειώσει τον ΦΠΑ, τότε ενδεχομένως τα σημαντικά αυτά προϊόντα να τιμολογούνταν εδώ, τουλάχιστον επί των 5 εκατομμυρίων κοντέινερ που έρχονται στον Πειραιά, αντί να περνούν τράνζιτ και να εκτελωνίζονται αλλού. Κάτι ανάλογο, άλλωστε, έχει κάνει η Ιρλανδία με τον χαμηλό φορολογικό συντελεστή των επιχειρήσεων προσελκύοντας τις πολυεθνικές που αυξάνουν το ΑΕΠ της, μειώνοντας ταυτόχρονα την σχέση χρέους προς ΑΕΠ.

Αυτό που προέχει, όμως, σήμερα είναι η μείωση του ΦΠΑ για να συγκρατηθεί ο πληθωρισμός και να ανακουφιστεί η οικονομία μας, ειδικά στη γεωργία όπου η ενέργεια αποτελεί το 32% του κόστους της, ενώ έχει επιβαρυνθεί επιπλέον με το πράσινο τέλος -ποιου άλλου- του κ. Χατζηδάκη.

Η οδηγία, πάντως, 2003/96ΕΚ για τα ενεργειακά προϊόντα που διέπει το παρόν αφορά σε καύσιμα κίνησης και θέρμανσης, ενώ παρέχει τη δυνατότητα να φορολογούνται χαμηλότερα όταν χρησιμοποιούνται στη γεωργία, στις κατασκευές και στις μεταφορές. Μας δίνει, δηλαδή, αρκετές δυνατότητες.

Όσον αφορά τώρα στον ειδικό φόρο κατανάλωσης στα αλκοολούχα, απαλλάσσονται οι μικροί οινοποιοί, που παράγουν κατά μέσον όρο κάτω των χιλίων εκατόλιτρων ανά αμπελουργική περίοδο με το άρθρο 18. Είναι μεν θετικό, αλλά πρέπει να υπενθυμίσουμε την επιβάρυνση που είχαν τα παραδοσιακά προϊόντα τσίπουρου και τσικουδιάς με το ν.4916/2022, της Νέας Δημοκρατίας πάλι, με τον οποίο υπήρξε αλλαγή στον τρόπο υπολογισμού του συντελεστή ειδικού φόρου κατανάλωσης αιθυλικής αλκοόλης.

Συνεχίζοντας στο νομοσχέδιο, στο Α΄ Μέρος του περιλαμβάνονται επίσης οι εξ αποστάσεως πωλήσεις προϊόντων, οι καταστροφές και οι απώλειές τους, ενώ -σωστά- εξαιρούνται από το καθεστώς ειδικού φόρου κατανάλωσης τα προϊόντα που καταναλώνονται από τις Ένοπλες Δυνάμεις.

Εισάγεται, επιπλέον, η χρήση ηλεκτρονικών εγγράφων, η ηλεκτρονική γραφειοκρατία δηλαδή, η χορήγηση άδειας εγκεκριμένου αποθηκευτή και της φορολογικής αποθήκης για τη φύλαξη των προϊόντων που υπόκεινται σε ειδικό φόρο κατανάλωσης. Εντούτοις, σημαντικές λεπτομέρειες καθορίζονται απαράδεκτα με υπουργική απόφαση, όπως δυστυχώς συμβαίνει σε πολλά άλλα νομοσχέδια της Κυβέρνησης.

Το Β΄ Μέρος τώρα, άρθρα 26 έως 46, αφορά στο πλαίσιο άσκησης της τελωνειακής αντιπροσώπευσης και τη ρύθμιση του επαγγέλματος του τελωνειακού αντιπροσώπου. Οι αντιπρόσωποι αυτοί εποπτεύονται από τις ακόλουθες τρεις τελωνειακές περιφέρειες της χώρας στις οποίες υπάγονται οι άλλοι νομοί: Πρώτον, από την Τελωνειακή Περιφέρεια Αττικής με έδρα τον Πειραιά, δεύτερον από την Τελωνειακή Περιφέρεια Θεσσαλονίκης με έδρα τη Θεσσαλονίκη και τρίτον, από την Τελωνειακή Περιφέρεια Αχαΐας με έδρα την Πάτρα.

Επίσης, ορίζεται ως διασαφιστής το άτομο, που υποβάλλει στις τελωνειακές αρχές το κατά περίπτωση τελωνειακό παραστατικό ή έγγραφο για τη διεκπεραίωση των τελωνειακών διατυπώσεων στο όνομά του ή το πρόσωπο στο όνομα του οποίου υποβάλλεται το κατά περίπτωση τελωνειακό παραστατικό ή έγγραφο.

Καθορίζονται οι όροι διενέργειας τελωνειακών διατυπώσεων από τελωνειακό αντιπρόσωπο, η ευθύνη τους έναντι των τελωνειακών αρχών, οι προϋποθέσεις που πρέπει να πληρούν προκειμένου να ασκήσουν το επάγγελμά τους και οι υποχρεώσεις τους.

Τέλος, καθορίζεται η πειθαρχική διαδικασία για τελωνειακούς αντιπροσώπους, ανεξάρτητα της ποινικής διαδικασίας, με αρμόδιο όργανο το Πειθαρχικό Συμβούλιο Επαγγελματιών Τελωνειακών Αντιπροσώπων, στο άρθρο 38, όπου καθορίζονται ο τρόπος λειτουργίας του και οι πειθαρχικές ποινές.

Κλείνοντας με το Γ΄ Μέρος, υπάρχουν διάφορες άλλες διατάξεις που αφορούν στην τελωνειακή υπηρεσία στα σύνορα κ.λπ.. Καλύπτονται επιπλέον οι έλεγχοι για την παράτυπα διακινούμενη αιθυλική αλκοόλη και αλκοολούχα ποτά όπου σφραγίζονται εγκαταστάσεις από δέκα έως τριάντα ημέρες όταν διαπιστώνεται, βέβαια, πως υπάρχουν, παρασκευάζονται, εμφιαλώνονται ή διατίθενται προϊόντα κατά παράβαση των διατάξεων της τελωνειακής νομοθεσίας. Εντούτοις, οι λεπτομέρειες καθορίζονται ξανά απαράδεκτα με απόφαση του Υπουργού Οικονομικών, όπως επίσης οι όροι δημοσιοποίησης των στοιχείων των παραβατών.

Τέλος, ανακαθορίζεται το ισχύον όριο απαλλαγής από το φόρο κατανάλωσης του μείγματος καπνού που περιέχεται στο ηλεκτρικό θερμαινόμενο προϊόν, ενώ επανακαθορίζεται η διαδικασία πληρωμής των αναλογικών τελών χαρτοσήμου και η εισφορά πλοίων πρώτης κατηγορίας του ν.27/1975, το άρθρο 52, με την οποία δεν συμφώνησε κανένα κόμμα και πρέπει επομένως να αποσυρθεί άμεσα.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Βιλιάρδο.

Τον λόγο έχει τώρα ο ειδικός αγορητής του ΜέΡΑ25, ο κ. Γεώργιος Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι, συζητάμε σήμερα το σχέδιο νόμου του Υπουργείου Οικονομικών σχετικά με την ενσωμάτωση στην ελληνική νομοθεσία της ευρωπαϊκής οδηγίας 2020/262 που αφορά στους ειδικούς φόρους κατανάλωσης, την άσκηση της τελωνειακής αντιπροσώπευσης και άλλες τελωνειακές και φορολογικές ρυθμίσεις.

Επί του άρθρου 30 με τίτλο «ευθύνη τελωνειακών αντιπροσώπων έναντι των τελωνειακών αρχών ή άλλων ελεγκτικών ή αρμόδιων αρχών υπηρεσιών του δημοσίου». Με τις παραγράφους 1β και 2β του άρθρου 30 ορίζεται ότι «ο έμμεσος και ο άμεσος τελωνειακός αντιπρόσωπος ευθύνεται αλληλέγγυα και εις ολόκληρον με τον αντιπροσωπευόμενο για την πληρωμή της τελωνειακής οφειλής από τους δασμούς, καθώς και λοιπές επιβαρύνσεις από φόρους κ.λπ. δικαιώματα που γεννώνται». Θα πρέπει να καταργηθούν ολοσχερώς διότι είναι αδιανόητο ηθικά και νομικά για ζητήματα αποκλειστικής υπηρεσιακής ευθύνης και αρμοδιότητος των τελωνειακών οργάνων, όπως είναι ο έλεγχος των προς εκτελωνισμό προϊόντων και η επιβολή των προβλεπόμενων δασμών και φόρων, η ευθύνη αυτών των τελωνειακών οργάνων να μετακυλίεται στους ώμους των τελωνειακών αντιπροσώπων».

Πρόκειται ουσιαστικά για επίρριψη αντικειμενικής ευθύνης που δεν ανήκει στους τελωνειακούς αντιπροσώπους, αλλά αποκλειστικά και μόνο στα τελωνειακά όργανα και στη σφαίρα των δικών τους υπηρεσιακών αρμοδιοτήτων. Με άλλα λόγια, είναι καταφανές ότι πρόκειται για απαράδεκτη ηθικά και ανεπίτρεπτη νομικά επίρριψη ευθυνών στους ώμους των τελωνειακών αντιπροσώπων.

Όσον αφορά τώρα στο άρθρο 32 με τίτλο «Επαγγελματίας τελωνειακός αντιπρόσωπος», να πω το εξής: Η παράγραφος 2 του άρθρου 32 με την οποία ορίζεται ότι αυτοί πρέπει να είναι κάτοχοι τίτλου τουλάχιστον δευτεροβάθμιας εκπαίδευσης ή απολυτηρίου λυκείου ή ισότιμου, ισοδύναμου τίτλου σπουδών της ημεδαπής και της αλλοδαπής, θα πρέπει να τροποποιηθεί, ώστε αυτοί εφεξής να είναι υποχρεωτικώς κάτοχοι τίτλου τριτοβάθμιας οικονομικής εκπαίδευσης.

Διότι δεν είναι δυνατόν ένας απόφοιτος λυκείου να προβαίνει κατά τον νόμο στην ερμηνεία δυσχερειών τελωνειακών διατάξεων και στη διενέργεια σύνθετων τελωνειακών εργασιών, όπως αποδοχή της διασάφησης ή της δήλωσης ειδικού φόρου κατανάλωσης και λοιπών φορολογιών και μάλιστα να του επιρρίπτονται αυξημένες και δυσανάλογες του επιπέδου των γνώσεών του υποχρεώσεις και επιπροσθέτως να ευθύνεται αλληλέγγυα και εις ολόκληρο με τον αντιπροσωπευόμενο για την πληρωμή της τελωνειακής οφειλής από δασμούς, καθώς και λοιπές επιβαρύνσεις από φόρους και λοιπά δικαιώματα.

Όσον αφορά το άρθρο 33 με τίτλο «Αναστολή, ανάκληση ή ακύρωση της άδειας επαγγελματία τελωνειακού αντιπροσώπου» να πω το εξής: Στην παράγραφο 3α του άρθρου αυτού με την οποία ορίζεται ότι η άδεια αναστέλλεται για μέγιστο διάστημα τριάντα ημερών όταν η αρμόδια διοικητική αρχή θεωρεί ότι ενδεχομένως -να τονίσω τη λέξη «ενδεχομένως- υπάρχουν επαρκείς λόγοι για την ακύρωση ή την ανάκλησή της άδειας αλλά δεν διαθέτει ακόμα όλα τα στοιχεία που απαιτούνται για να λάβει απόφαση επί της ακύρωσης ή της ανάκλησης, θα πρέπει η λέξη «ενδεχομένως» να απαλειφθεί. Διότι δεν είναι δυνατόν να επιβάλλονται διοικητικές κυρώσεις σε βάρος ενός διοικούμενου με υποψίες και υποθέσεις ως προς την τέλεση μιας αποδιδόμενης επιλήψιμης πράξης ή παράλειψης.

Να διευκρινίσουμε ότι οι διατάξεις του παρόντος νομοσχεδίου ως προς το Μέρος Β΄ «Άσκηση τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου», θεωρούμε ότι δεν αποτελούν ενσωμάτωση στην εθνική νομοθεσία της οδηγίας 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης και ως εκ τούτου δεν έχουν δεσμευτικό χαρακτήρα για τον Έλληνα νομοθέτη, ο οποίος μπορεί να διαμορφώσει το περιεχόμενο των διατάξεων κατά την ορθή κρίση του.

Περαιτέρω για την τελωνειακή αντιπροσώπευση στο άρθρο 7 αναδεικνύονται τα προβλήματα, καθώς και η άδικη κατανομή ευθυνών μεταξύ επαγγελματιών εκτελωνιστών, τελωνειακών αντιπροσώπων και των μη επαγγελματιών τελωνειακών αντιπροσώπων. Δημιουργούνται εκτελωνιστές, τελωνειακοί αντιπρόσωποι δύο ταχυτήτων με αποτέλεσμα οι επαγγελματίες εκτελωνιστές να θεωρούνται εκ του νόμου συνυπεύθυνοι κατά τον τελωνισμό εμπορευμάτων και σε περιπτώσεις τελωνειακών παραβάσεων με επιβολή ποινών, ενώ αντιστοίχως στους μη επαγγελματίες τελωνειακούς αντιπροσώπους οι οποίοι είναι απλοί υπάλληλοι εισαγωγικών ή εξαγωγικών εταιρειών, ναυτιλιακών γραφείων και μεταφορών εταιρειών, σε περίπτωση λάθους δεν έχουν καμμία απολύτως ευθύνη και αντιστοίχως ποινή.

Για την πάταξη του λαθρεμπορίου, δυστυχώς, τα μέτρα που έχει λάβει και λαμβάνει η πολιτεία δεν είναι αρκετά για την πάταξη του λαθρεμπορίου για τα προϊόντα ενέργειας, τα καπνικά και για τα αλκοολούχα. Ένας τρόπος που θα μπορούσε κατά τη γνώμη μας να υπάρξει μείωση και όχι εξάλειψη του συγκεκριμένου αδικήματος είναι η σοβαρή μείωση των συντελεστών ΦΠΑ, όπως και ανέδειξαν όλοι στην επιτροπή μας, στα ανωτέρα είδη που να καθιστά ασύμφορη τη λαθρεμπορία.

Γνωρίζαμε όλοι, πολύ καλά, ότι οι υπέρογκοι φόροι, άμεσοι και έμμεσοι, όπως ο ΦΠΑ και οι ειδικοί φόροι κατανάλωσης για τους οποίους συζητάμε σήμερα, δημιουργούν παραοικονομία και λαθρεμπόριο. Επίσης η μείωσή τους θα ικανοποιήσει και τον πολίτη ο οποίος δεν θα σπρώχνεται στην παρανομία. Αυτό θα μπορούσε να πραγματοποιηθεί τώρα με την ενεργειακή κρίση που διανύουμε και ειδικά για τα καύσιμα.

Ένα άλλο σοβαρό θέμα που πρέπει να λάβει η πολιτεία υπ’ όψιν της είναι ο απαραίτητος υλικοτεχνικός εξοπλισμός, που πρέπει να εφοδιαστούν τα τελωνεία της χώρας και ειδικά τα σημεία εισόδου. Είναι απαράδεκτο το τελωνείο Ηρακλείου πρώτης τάξης και λιμάνι εισόδου της Ευρωπαϊκής Ένωσης να μην διαθέτει scanner X-Ray, ενώ αντιστοίχως οι γειτονικές μας χώρες διαθέτουν πληθώρα παρόμοιων scanner για την καταπολέμηση του λαθρεμπορίου και τη μη είσοδο απαγορευμένων ουσιών.

Τέλος, μας κάνει κατάπληξη το γεγονός ότι οι τελωνειακοί αντιπρόσωποι επωμίζονται τεράστιες οικονομικές και ποινικές ευθύνες, οι οποίες είναι όμως των τελωνειακών υπαλλήλων και δεν διαμαρτύρονται τα συνδικαλιστικά τους όργανα για αυτό.

Να τονίσουμε ως ΜέΡΑ25 ότι με τον μνημονιακό ν.4389/2016 με τον οποίο δημιουργήθηκε η ΑΑΔΕ, το ελληνικό κράτος δεν ελέγχει ούτε τις εφορίες, ούτε την ΕΛΣΤΑΤ, ούτε το λογισμικό για όλα αυτά. Και για επίρρωση των λόγων μου να αναφέρω ότι στις 2 Ιουνίου ζητήθηκε από την ΑΑΔΕ άδεια να παρέχει στοιχεία στη Βουλή σχετικά με το σημερινό σχέδιο νόμου. Σήμερα 12 Ιουλίου που συζητείται το σχέδιο νόμου, δεν έχει δώσει τα στοιχεία αυτά που τους ζητήθηκαν. Αλλά πρέπει να γνωρίζουν και οι τρεις κυβερνήσεις που υπέγραψαν τα μνημόνια αυτά και κυρίως ο ΣΥΡΙΖΑ τι υπέγραψε με τον ν.4387/2016 για τη σύσταση της ΑΑΔΕ. Άρα να μην κάνετε πως απορείτε επειδή η ΑΑΔΕ δεν παρείχε τα στοιχεία, που της ζήτησε η Βουλή. Δεν μας προξενεί λοιπόν κατάπληξη ότι και τα τρία μνημονιακά κόμματα υπερψηφίζουν το σημερινό σχέδιο νόμου.

Εμείς το ΜέΡΑ25 δεν εμπιστευόμαστε ούτε τη σημερινή κυβέρνηση, ούτε καμμία άλλη κυβέρνηση οποιουδήποτε κόμματος ή και κομμάτων της μνημονιακής συναίνεσης σε κανένα τομέα άσκησης πολιτικής. Αυτό ισχύει και για το ευρύτερο φορολογικό πλαίσιο. Η ενσωμάτωση των οδηγιών της Ευρωπαϊκής Ένωσης με τροποποιήσεις, αναμορφώσεις και ούτω καθεξής καθώς και οι όποιες αποσπασματικές ρυθμίσεις δεν επιλύουν τα μείζονα προβλήματα της οικονομίας και τις επιπτώσεις στη ζωή των ανθρώπων. Το ΜέΡΑ25 θεωρεί ότι χωρίς την ανάκτηση της δημοκρατικής κυριαρχίας τόσο στον κρατικό μηχανισμό και τη δημόσια περιουσία, όσο και στον δανεισμό και στις συναλλαγές, η χώρα θα παραμείνει εσαεί μία χρεοδουλοπαροικία χωρίς παρόν και χωρίς μέλλον.

Κλείνοντας να αναφερθώ στις δύο τροπολογίες τις οποίες καταθέσατε μέσα στη νύχτα. Καλή σας νύχτα λοιπόν!

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Εγώ σας ευχαριστώ, κύριε Λογιάδη.

Τον λόγο έχει ο κ. Σταύρος Κελέτσης από τη Νέα Δημοκρατία.

**ΣΤΑΥΡΟΣ ΚΕΛΕΤΣΗΣ:** Ευχαριστώ, κύριε Πρόεδρε.

Επ’ ευκαιρία της συζήτησης, κυρίες και κύριοι συνάδελφοι, του νομοσχεδίου του Υπουργείου Οικονομικών για την ενσωμάτωση της οδηγίας 262/2020 στην ελληνική νομοθεσία, θα ήθελα, κύριε Υπουργέ, να σας μεταφέρω την ικανοποίηση η οποία υπάρχει στην περιοχή της Θράκης για το θέμα της επίλυσης του μεγάλου ζητήματος, που είχε στην πράξη δημιουργηθεί με την επιστροφή και τον συμψηφισμό στις επιχειρήσεις που δικαιούταν το 12%.

Υπήρξε μια ταλαιπωρία το προηγούμενο διάστημα. Είχαμε δώσει μία λύση νομοθετική αρχικά ήδη από το 2020, η οποία όμως στην πράξη δεν είχε προχωρήσει. Αναγκαστήκαμε και κάναμε μία τροποποίηση. Και πριν από έναν μήνα περίπου είχαμε τη νέα ΚΥΑ μεταξύ του Υπουργού των Οικονομικών και του Υπουργού Εργασίας, η οποία στην ουσία αυτοματοποίησε τη διαδικασία και έδωσε τη δυνατότητα στις επιχειρήσεις να υποβάλλουν ηλεκτρονικά την αίτηση και έτσι, πραγματικά, είχαμε έναν αυτόματο συμψηφισμό. Και τις προηγούμενες μέρες από τους επιχειρηματίες που είχαν το δικαίωμα -ήταν δικαιούχες οι επιχειρήσεις τους στο θέμα αυτό- εισέπραξα πραγματικά αυτή την ικανοποίηση για την επίλυση του θέματος που δόθηκε.

Και θα ήθελα να μεταφέρω λοιπόν αυτή την ικανοποίηση, γιατί πραγματικά λύθηκε ένα μεγάλο πρόβλημα οικονομικό της Θράκης. Απελευθερώθηκαν άνθρωποι, επιχειρηματίες και επιχειρήσεις τόσο διότι δεν μπορούσαν να πάρουν φορολογική ενημερότητα, όσο και γιατί δεν μπορούσαν να πάρουν ασφαλιστική ενημερότητα, ενώ τώρα πια έχουν γίνει όλα αυτά αυτόματα.

Τώρα σε ό,τι αφορά το νομοσχέδιο, βεβαίως είναι ένα, θα έλεγα, τυπικό νομοσχέδιο το οποίο ενσωματώνει κατ’ αρχάς μία οδηγία της Ευρωπαϊκής Ένωσης, την 262/2020, σχετικά με το ηλεκτρονικό εμπόριο και την ηλεκτρονική διακίνηση των εμπορευμάτων. Και θα έλεγα ότι αυτό που παρατηρούμε είναι ότι πλέον έχουμε μπει σε μια φάση όπου συντομεύουμε την ενσωμάτωση του Ευρωπαϊκού Δικαίου στο Ελληνικό Δίκαιο, κάτι που στο παρελθόν δεν ήταν βέβαια αυτονόητο. Αντιθέτως βλέπαμε ότι κάναμε και πολλά χρόνια, ενδεχομένως και πενταετίες πολλές φορές, να δούμε οδηγίες να ενσωματώνονται στο Ελληνικό Δίκαιο με αποτέλεσμα να δημιουργούνται στην πράξη πάρα πολλά προβλήματα.

Αυτό που θα ήθελα να εξάρω είναι το γεγονός ότι υπάρχει μία συναινετική διάθεση από την πλευρά της Αντιπολίτευσης, των περισσοτέρων κομμάτων της Αντιπολίτευσης, σχετικά με το περιεχόμενο του νομοσχεδίου και αυτό βέβαια κατά την άποψή μου αποτελεί μια κατάκτηση. Σημαίνει ότι το Υπουργείο Οικονομικών κινήθηκε σωστά σε ό,τι αφορά τους κανόνες της καλής νομοθέτησης και για αυτό βλέπουμε από την πλευρά της Αντιπολίτευσης να υπάρχει μία σύμπνοια και μια συμφωνία, έτσι ώστε το νομοσχέδιο να περάσει με μια ευρύτατη πλειοψηφία, κυρίως, διότι αποτελεί ένα προϊόν διαλόγου ο οποίος απ’ ότι φαίνεται ήταν εξαντλητικός και έτσι καταλήξαμε στις όποιες ρυθμίσεις.

Το πρώτο μέρος του νομοσχεδίου αφορά την ενσωμάτωση της οδηγίας που είπαμε, της 262/2020, το ηλεκτρονικό εμπόριο και την ηλεκτρονική διακίνηση των εμπορευμάτων, καθώς και έχει διατάξεις για την καταπολέμηση του λαθρεμπορίου. Ασφαλώς πλέον το ηλεκτρονικό εμπόριο ίσως είναι και ο βασικός τρόπος με τον οποίον γίνονται πια οι συναλλαγές. Είναι ο σύγχρονος τρόπος και ήταν αναγκαίο τόσο η ελληνική νομοθεσία όσο και η ευρωπαϊκή νομοθεσία να προσαρμοστούν στα νέα δεδομένα έτσι ώστε να παρακολουθούν τις εξελίξεις και να γίνονται πιο αποδοτικές και πιο αποτελεσματικές.

Στο δεύτερο μέρος έχουμε αλλαγές με την κατάργηση του ν.718/1977 που αφορά τους εκτελωνιστές. Έχουμε αλλαγές και εκσυγχρονισμό σχετικά με το δίκαιο που αφορά τους εκτελωνιστές και τους εκτελωνισμούς. Πλέον όλοι βλέπουμε ότι με το νομοσχέδιο μιλάμε για τελωνειακή αντιπροσώπευση και τελωνειακούς αντιπροσώπους και όχι εκτελωνιστές. Πρόκειται σίγουρα για μία προσαρμογή στα νέα δεδομένα, εκσυγχρονισμό, επικαιροποίηση αλλά κυρίως απλοποίηση των διαδικασιών.

Το να αφαιρούμε από τους πολίτες διαδικασίες οι οποίες πολλές φορές γίνονται τροχοπέδη στο να μπορέσουν να λειτουργήσουν τις επιχειρήσεις τους, στη διακίνηση των εμπορευμάτων, των αγαθών αλλά και των ίδιων των προσώπων εντός της Ευρωπαϊκής Ένωσης, νομίζω ότι δημιουργεί μόνον προβλήματα, προσκόμματα και αντικίνητρα στη λειτουργία της οικονομίας. Όσο πιο πολύ λειτουργούμε στην κατεύθυνση της απλοποίησης των διαδικασιών, τόσο βέβαια πιο γρήγορα, πιο αποτελεσματικά λειτουργεί το κράτος και η οικονομία και το αποτέλεσμα το γευόμαστε όλοι.

Δεν θα πω τίποτε άλλο πάνω στο νομοσχέδιο. Θεωρώ ότι είναι ένα θετικό νομοσχέδιο, το οποίο εκσυγχρονίζει το δίκαιό μας, τόσο σε ό,τι αφορά το κομμάτι του ηλεκτρονικού εμπορίου, της καταπολέμησης του λαθρεμπορίου και βέβαια της λειτουργίας του θεσμού των τελωνειακών αντιπροσώπων και θεωρώ ότι πρέπει να ψηφιστεί από το σύνολο των συναδέλφων στην Ολομέλεια.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Κελέτση.

Τον λόγο έχει τώρα ο κ. Βασίλης Κόκκαλης από τον ΣΥΡΙΖΑ.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κατ’ αρχάς το νομοσχέδιο το ανέπτυξε ευπροσώπως και αρκούντως ο εισηγητής μας. Είμαστε θετικοί. Κύριε Υπουργέ βλέπετε ότι η Αντιπολίτευση είναι θετική. Για ποιο λόγο την τροπολογία για τον ΕΛΓΑ -και σε αυτή είμαστε θετικοί- δεν την φέρατε ως ξεχωριστό άρθρο να ενσωματωθεί στο νομοσχέδιο; Και επειδή μιλάω για τον ΕΛΓΑ να σας πω ότι ουσιαστικά με αυτή την τροπολογία, στην οποία είμαστε θετικοί, επαναφέρετε το όριο της αποζημίωσης που είχαμε νομοθετήσει εμείς και εσείς είχατε καταργήσει.

Αλλά για να είμαστε δίκαιοι. Αναφέρει συγκεκριμένους νομούς. Και παρ’ όλο που αναφέρεται και η Λάρισα, το δίκαιο είναι να αναφέρεται σε όλη την Ελλάδα. Να κάνετε μια νομοθέτηση για τον ΕΛΓΑ έτσι ώστε να μην τρέχετε μετά τις ζημιές, να αναφέρεται σε όλη τη χώρα. Και το πιο βασικό είναι να προχωρήσετε στην αλλαγή του κανονισμού του ΕΛΓΑ. Προχωρήστε σε αυτό το οποίο ξεκινήσαμε στις 16 Δεκεμβρίου του 2018. Το έχουν ανάγκη οι αγρότες, το απαιτούν πλέον, το απαιτούν και οι κτηνοτρόφοι.

Κύριε Υπουργέ, δεν είναι στο χαρτοφυλάκιο σας, αλλά θα αναφερθώ σε δύο θέματα τα οποία έχουν άμεση σχέση, έχουν άμεση συνάρτηση με το Υπουργείο Οικονομικών αλλά και με την οικονομία. Πρώτον, θα αναφερθώ στον εξωδικαστικό συμβιβασμό. Θα αναφέρω και θα προσκομίσω ένα δημοσίευμα από τις 20 Μαρτίου 2022 της εφημερίδας «ΚΑΘΗΜΕΡΙΝΗ»: «Εξωδικαστικός μηχανισμός. Αυτόματο κούρεμα χρεών, αυτόματο κούρεμα οφειλών έβγαλε ο εξωδικαστικός συμβιβασμός για επτά στους δέκα οφειλέτες». Αυτόματο μάλιστα! Άρα οι υπόλοιποι τρεις έχασαν.

Επανειλημμένως από τούτο εδώ το Βήμα σας έχω πει, αλλά δεν με έχετε διαψεύσει ούτε επιβεβαιώσει για τα στοιχεία αυτού του περιβόητου εξωδικαστικού συμβιβασμού. Δυστυχώς, εξελίσσεται σε φιάσκο, εξελίσσεται σε ένα μεγάλο φιάσκο όπως ξεκίνησε και σε μια μεγάλη παγίδα για τους ίδιους τους δανειολήπτες. Από τότε που ξεκίνησε ο εξωδικαστικός συμβιβασμός έχουν εισέλθει πενήντα τρεις χιλιάδες δεκαέξι οφειλέτες. Τριάντα δύο χιλιάδες τριακόσιοι δεκαεπτά προχώρησαν σε άρση του απορρήτου -όλα αυτά τα στοιχεία, κύριε Υπουργέ, είναι έως 30 Ιουνίου- και πέντε χιλιάδες οχτακόσιοι εξήντα δύο υπέβαλαν οριστικά την αίτηση διευθέτησης των οφειλών. Τέλος, χίλιοι διακόσιοι τριάντα έξι δέχτηκαν τη ρύθμιση.

Ξέρετε πόσοι συμπολίτες μας έχουν μέχρι στιγμής ρυθμίσει επωφελώς τα δάνειά τους από τον εξωδικαστικό συμβιβασμό; Μόνο πενήντα πέντε συμπολίτες μας οι οποίοι οφείλουν σε ΕΦΚΑ, δημόσιο και τράπεζα έχουν ρυθμίσει επωφελώς όφελος και άλλοι εκατόν δεκατρείς είναι αυτοί οι οποίοι οφείλουν σε ΕΦΚΑ και ΑΑΔΕ. Είναι αυτό επιτυχία του εξωδικαστικού συμβιβασμού;

Σας το είπαμε και με την ψήφιση του πτωχευτικού νόμου ότι από τη στιγμή που δεν είναι υποχρεωτική για την τράπεζα -όχι η αποδοχή του αιτήματος από τον δανειολήπτη- η συμμετοχή, είναι νομοτελειακό να αποτύχει. Και εκτός των άλλων, ποιος διενεργεί αυτό τον αλγόριθμο, την όλη διαδικασία διευθέτησης χρέους; Όχι η Γραμματεία Διαχείρισης Ιδιωτικού Χρέους, απλά μια ιδιωτική εταιρεία, κυρίες και κύριοι συνάδελφοι, η οποία αμείβεται από τις τράπεζες.

Ερώτηση: Από τη στιγμή που αμείβεται για την παροχή υπηρεσιών από τις τράπεζες, πώς είναι δυνατόν να υποστηρίξει, όχι σε βάρος των τραπεζών αλλά ισομερώς, τα συμφέροντα των δανειοληπτών, τα συμφέροντα των εμπόρων, των επαγγελματιών που εισέρχονται στην πλατφόρμα εξωδικαστικού συμβιβασμού; Πώς είναι δυνατόν να υποστηρίξει τα συμφέροντα των πενήντα τριών χιλιάδων δανειοληπτών συμπολιτών μας, που έχουν εισέλθει στην πλατφόρμα του εξωδικαστικού συμβιβασμού;

Δεύτερο θέμα που αφορά τους αγρότες. Κύριε Υπουργέ, αυτό που γίνεται με την υπό εκκαθάριση εταιρεία, η οποία έχει πάρει τα δικαιώματα της «κακιάς» Αγροτικής Τράπεζας, είναι ντροπή. Δώστε λύση. Επαναφέρετε τις ρυθμίσεις που είχαμε θεσπίσει εμείς το 2018. Ο κ. Ζαββός τότε παραδέχτηκε ότι ήταν καλές. Η Αγροτική Τράπεζα απαντά σε αγρότες ότι δεν έχει στη διάθεσή της συμβάσεις, κύριε Υπουργέ. Το χρέος όμως παραμένει και αφορά χοιροτρόφους, κτηνοτρόφους, αγρότες σε όλη την Ελλάδα. Δώστε λύση. Και σας υποβάλλουμε συγκεκριμένες προτάσεις. Δεν είναι μόνο η καταγγελία που κάνουμε. Είμαστε υποχρεωμένοι να κριτικάρουμε και να καταγγείλουμε αλλά να κάνουμε και συγκεκριμένες προτάσεις.

Επαναφέρετε τις ρυθμίσεις οι οποίες είχαν τύχει έγκρισης από την Τράπεζα της Ελλάδος.

Και τελειώνω, κύριε Υπουργέ, με το θέμα των πλειστηριασμών. Γίνονται πλειστηριασμοί; Μπορούν να γίνουν με τους ευάλωτους; Να θυμίσω τις δηλώσεις του κ. Σταϊκούρα ότι για τους ευάλωτους δεν γίνονται. Και όμως μπορούν να γίνουν για τους ευάλωτους. Για ποιον λόγο; Διότι δεν έχει μπει σε εφαρμογή η πλατφόρμα για τη συνεισφορά του δημοσίου.

Προσκομίζω εξώδικη δήλωση δανειολήπτη, ο οποίος τι λέει τώρα, πριν δέκα μέρες; Λέει «έχω πάρει τη βεβαίωση ότι είμαι ευάλωτος, αλλά, επειδή η πλατφόρμα για τη συνεισφορά του δημοσίου δεν έχει ξεκινήσει, θέλω να σταματήσει ο πλειστηριασμός και είναι στη διακριτική ευχέρεια της τράπεζας ή του πιστωτικού ιδρύματος ή οποιουδήποτε άλλου ιδρύματος που διαχειρίζεται τις απαιτήσεις να αναστείλει ή όχι τον πλειστηριασμό».

Αυτό πώς λέγεται, κύριε Υπουργέ και κυρίες και κύριοι της Κυβέρνησης; Από τη στιγμή που είπατε και νομοθετήσατε πριν πέντε μήνες ότι οι ευάλωτοι θα τύχουν της προστασίας έστω της προσωρινής για την κύρια κατοικία τους τώρα, αυτή τη στιγμή να κινδυνεύουν από πλειστηριασμό; Για ποιο λόγο; Επειδή το κράτος, επειδή το δημόσιο, επειδή το Υπουργείο δεν είναι εντάξει στις υποχρεώσεις του. Οι πολίτες είναι εντάξει; Οι ευάλωτοι είναι εντάξει; Χαρακτηρίστηκαν; Ναι! Εσείς γιατί δεν εκπληρώνετε την υποχρέωσή σας και αυτή τη στιγμή κινδυνεύουν χιλιάδες σπίτια με πλειστηριασμούς;

Προσκομίζω την εξώδικη όχληση δανειολήπτη πριν δέκα ημέρες με την οποία ο άνθρωπος ζητά και λέει «χαρακτηρίστηκα ευάλωτος, αλλά, επειδή το Υπουργείο δεν λειτουργεί την πλατφόρμα, θα βγει η πρώτη μου κατοικία σε πλειστηριασμό».

Ευχαριστώ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Κόκκαλη.

Τον λόγο έχει τώρα ο κ. Αθανάσιος Καββαδάς από τη Νέα Δημοκρατία. Μετά θα δώσω τον λόγο στον Ανεξάρτητο Βουλευτή Παναγιώτη Κουρουμπλή και βέβαια αν έρθει η κ. Αντωνίου θα μιλήσει μετά.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο Πρωθυπουργός προτάσσει την ανάγκη της πολιτικής σταθερότητας την ώρα που σε παγκόσμιο επίπεδο έχουμε μπει σε αχαρτογράφητα νερά. Είναι δεδομένο ότι οι δυνάμεις του λαϊκισμού, που ηττήθηκαν, βλέπουν την παγκόσμια ενεργειακή κρίση και τις υφεσιακές διαστάσεις που προκαλεί ως μια ευκαιρία για να πάρουν τη ρεβάνς. Η χώρα όμως δεν θα διολισθήσει ξανά σε περιπέτειες. Η ελληνική κοινωνία έχει συνειδητοποιήσει τι διακυβεύεται. Βλέπει το μέγεθος μιας εισαγόμενη κρίσης, τις ασύμμετρες απειλές, αλλά και τις επιβουλές στα κυριαρχικά μας δικαιώματα και αντιλαμβάνεται την ανάγκη για πολιτική σταθερότητα, για μια σοβαρή, στιβαρή και κυρίως αξιόπιστη διακυβέρνηση.

Ο δύσκολος πράγματι χειμώνας που διαγράφεται για κάποιους είναι η τελευταία ευκαιρία για να επενδύσουν στον λαϊκισμό και να πισωγυρίσουν τη χώρα. Για όλους όμως εμάς, για τη μεγάλη πλειοψηφία της ελληνικής κοινωνίας, είναι η ώρα της ευθύνης. Είναι η ώρα της κοινής ευρωπαϊκής απάντησης στην ενεργειακή κρίση η οποία δεν θα πρέπει να καθυστερήσει άλλο. Είναι η ώρα της στήριξης με στοχευμένα μέτρα αυτών που έχουν ανάγκη. Πέρα από τη δημιουργία ενός δικτύου κοινωνικής προστασίας για τους ευάλωτους πολίτες και τα νοικοκυριά, που η Κυβέρνηση αναπτύσσει με συνέπεια και συνέχεια, αναδεικνύεται η ανάγκη εφαρμογής και υλοποίησης μιας νέας ατζέντας αλλαγών και μεταρρυθμίσεων. Η Κυβέρνηση προχωρά με αποφασιστικότητα σε αυτές είτε πρόκειται για μικρά και περιστασιακά ζητήματα είτε πρόκειται για κορυφαίες θεσμικές παρεμβάσεις.

Το νομοσχέδιο που συζητάμε σήμερα έχει μια αναμφισβήτητη μεταρρυθμιστική στόχευση. Το πρώτο μέρος του επικεντρώνεται στην ενσωμάτωση στην ελληνική νομοθεσία της οδηγίας 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης. Η συγκεκριμένη οδηγία συνιστά ουσιαστικά αναθεώρηση της οδηγίας 2008/118, που το περιεχόμενό της περιλαμβάνει οριζόντιες ρυθμίσεις οι οποίες ισχύουν για όλα τα προϊόντα που υπόκεινται σε ειδικό φόρο κατανάλωσης, δηλαδή ενεργειακό, αλκοολούχα και καπνικά.

Με τη νέα οδηγία ενσωματώνονται στο Εθνικό Δίκαιο νέες προϋποθέσεις αναφορικά με θέματα όπως η παραγωγή, η διακίνηση, η αποθήκευση, η καταστροφή, η εξ αποστάσεως πωλήσεις ενεργειακών, αλκοολούχων και καπνικών προϊόντων, αλλά και θέματα σχετικά με τη βεβαίωση, την επιστροφή, τη διαγραφή του φόρου, αλλά και απαλλαγές από τον φόρο.

Ο στόχος είναι να αυξηθεί ο δείκτης διασφάλισης των δημοσίων εσόδων και να ενισχυθούν οι διαδικασίες ελέγχου και διακίνησης των προϊόντων που υπόκεινται σε ειδικό φόρο κατανάλωσης. Με το νέο διαλειτουργικό πληροφοριακό σύστημα αλλά και το ενωσιακό σύστημα παρακολούθησης των διακινήσεων των προϊόντων ειδικού φόρου κατανάλωσης απλοποιούνται οι διαδικασίες για την εξαγωγή αυτών των προϊόντων σύμφωνα με τον Ενωσιακό Τελωνειακό Κώδικα και τις διαδικασίες διακίνησης προϊόντων ειδικού φόρου κατανάλωσης. Θεσπίζεται επίσης η ηλεκτρονική παρακολούθηση της ενδοενωσιακής διακίνησης φορολογημένων προϊόντων ειδικού φόρου κατανάλωσης μέσω του κοινού ενωσιακού πληροφοριακού συστήματος των τελωνείων.

Ουσιαστική όμως θεσμική και μεταρρυθμιστική παρέμβαση αποτελεί το δεύτερο μέρος του νομοσχεδίου, το οποίο διαμορφώνει τους νέους όρους και τις προϋποθέσεις για την τελωνειακή αντιπροσώπευση, που εναρμονίζονται πλέον με τον Ενωσιακό Τελωνειακό Κώδικα. Η χώρα αποκτά πλέον ένα σύγχρονο νομοθέτημα σε σύγκριση με τον παρωχημένο πλέον ν.718/1998 περί εκτελωνιστών. Συγκεκριμένα πρώτον, θεσπίζονται νέες προϋποθέσεις που πρέπει να πληρούνται από κάθε φυσικό ή νομικό πρόσωπο ή ένωση προσώπων για την εγγραφή τους στο Μητρώο Επαγγελματιών Τελωνειακών Αντιπροσώπων, προκειμένου να λάβουν άδεια για να ασκήσουν το επάγγελμα του τελωνειακού αντιπροσώπου.

Δεύτερον, προβλέπεται η πιστοποίηση των τελωνειακών αντιπροσώπων από ειδικά διαπιστευμένους φορείς και η κατάργηση των εξετάσεων για την απόκτηση πιστοποίησης επάρκειας εκτελωνιστή.

Τρίτον, διαμορφώνεται ένα σύγχρονο κανονιστικό πλαίσιο για όλα τα θέματα που συνδέονται με την αναστολή, ανάκληση και ακύρωση της άδειας επαγγελματία τελωνειακού αντιπροσώπου.

Τέταρτον, προσδιορίζεται πλέον με σαφήνεια το είδος της ευθύνης του τελωνειακού αντιπροσώπου είτε πρόκειται για άμεση τελωνειακή αντιπροσώπευση, δηλαδή όταν ο τελωνειακός αντιπρόσωπος ενεργεί στο όνομα αυτού που αντιπροσωπεύει, είτε πρόκειται για έμμεση τελωνειακή αντιπροσώπευση, για τις περιπτώσεις που ο τελωνειακός αντιπρόσωπος ενεργεί στο δικό του όνομα, αλλά για λογαριασμό αυτού που αντιπροσωπεύει.

Πέμπτον, προβλέπεται διαρκής κατάρτιση και επιμόρφωση όσων ασκούν το επάγγελμα του τελωνειακού αντιπροσώπου.

Κυρίες και κύριοι συνάδελφοι, όπως ανέφερα στην αρχή της ομιλίας μου, η χώρα έχει ανάγκη από σταθερότητα, από μια σοβαρή, στιβαρή και συγκροτημένη κυβέρνηση. Ο Κυριάκος Μητσοτάκης εδώ και τρία χρόνια καταθέτει έμπρακτα δείγματα γραφής αυτού του υποδείγματος διακυβέρνησης. Διαχειρίζεται με επάρκεια, αποτελεσματικότητα και σταθερό χέρι πρωτοφανείς κρίσεις. Δεν είναι τυχαίο ότι η μεγάλη πλειοψηφία των πολιτών παρά το μέγεθος και την ένταση αυτών των κρίσεων συνεχίζει να στηρίζει τη Νέα Δημοκρατία και τον Πρωθυπουργό.

Αυτή τη στιγμή εμείς προτάσσουμε την ανάγκη της σταθερότητας, της κοινωνικής προστασίας και συνοχής, την ανάγκη για μεταρρυθμίσεις, αλλά και τη μέγιστη ανάγκη της εθνικής ενότητας. Αυτό είναι το δικό μας μήνυμα στους πολίτες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Καββαδά.

Τον λόγο έχει τώρα ο Ανεξάρτητος Βουλευτής ο κ. Παναγιώτης Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Υπουργέ, δεν ακούω τα λαλίστατα στελέχη της τότε Αξιωματικής Αντιπολίτευσης να μιλούν σήμερα για το σκάνδαλο που έχει ξεσπάσει στην Ευρώπη και αφορά την περίφημη πολυεθνική Uber.

Τότε εγκαλούσατε την Κυβέρνηση ότι δεν στηρίζει τις επενδύσεις και τα γνωστά και συγκρουστήκατε με το ελληνικό ταξί και με τον τότε Πρόεδρο, τον Θύμιο Λυμπερόπουλο, που ήταν και στέλεχος της δικής σας παράταξης, προσπαθώντας να τον εξοντώσετε συνδικαλιστικά, αλλά τελικά σήμερα ο Λυμπερόπουλος επανήλθε. Φαίνεται πως είναι σκληρός για να πεθάνει συνδικαλιστικά.

Θέλουμε, λοιπόν, μια τοποθέτηση γι’ αυτό το ζήτημα, γιατί τότε πραγματικά η συμπεριφορά σας ήταν προκλητική, για να μην πω τίποτε περισσότερο.

Το δεύτερο που θέλω να πω κύριε Πρόεδρε, ως Βουλευτής της δυτικής Αθήνας, είναι το εξής: Άκουσα τον Πρωθυπουργό ο οποίος συνάντησε χθες τους δημάρχους της ανατολικής Αττικής. Πολύ ενδιαφέρουσα συνάντηση. Θέλω να πω στους αγαπητούς δημάρχους, ότι θα εισπράξουν ό,τι εισέπραξαν για δύο φορές, για δυο συναντήσεις που είχαν οι δήμαρχοι της δυτικής Αττικής. Μιλάμε για μια περιοχή με πραγματικά ζωτικά προβλήματα. Μόνο τους δρόμους της να δείτε, είναι ένα βομβαρδισμένο πραγματικά τοπίο. Υπήρξαν υποσχέσεις δύο φορές του Πρωθυπουργού, αλλά και οι δύο φορές ήταν άδειο πουκάμισο η υπόθεση των συναντήσεων με τον κύριο Πρωθυπουργό. Ας ελπίσουμε ότι η ανατολική Αττική θα είναι πιο τυχερή, αν και δεν νομίζω ότι υπάρχει τέτοια περίπτωση.

Κύριε Υπουργέ, όλες οι ελληνικές κυβερνήσεις με τον άλφα ή βήτα τρόπο προσπάθησαν να στηρίξουν την ελληνική ναυτιλία. Σήμερα που η κοινωνία βιώνει αυτό το μαρτύριο της φοβερής ακρίβειας σε όλα τα μέτωπα της ζωής, που το εισόδημα χάνει συνεχώς την αγοραστική του δύναμη, να σημειώσω εδώ, κύριε Πρόεδρε, ότι το 47% του συνόλου των εργαζομένων της χώρας παίρνει -με βάση την ΕΛΣΤΑΤ, δεν τα λέω εγώ- τον κατώτερο μισθό, όταν στην Ευρώπη το ποσοστό αυτό είναι 18%, γιατί σας αρέσει να κάνετε διάφορες αλχημείες και συγκρίσεις.

Αντιλαμβάνεται κανείς ποια είναι η αγοραστική δύναμη του πολίτη, όταν ο πληθωρισμός είναι στο 12,5/% και ποιο είναι το άγχος όλων αυτών των ανθρώπων που προσπαθούν να συντηρήσουν, στοιχειωδώς πλέον, το τραπέζι της οικογενείας τους. Γιατί ακριβώς οι πολιτικές που έχετε ασκήσει είναι πολιτικές που εξυπηρετούν τα μεγάλα συμφέροντα.

Έρχεστε, λοιπόν, τώρα στο άρθρο 52 και κάνετε πάλι μια εξυπηρέτηση στον εφοπλιστικό κόσμο -γιατί είναι φτωχοί!- παρ’ όλο που ξέρουμε τώρα ότι με την υπόθεση της κρίσης και της πανδημίας τα ναύλα έφτασαν στα ύψη και τα έσοδα όλων αυτών των εταιρειών είναι τεράστια.

Κύριε Υπουργέ -και το λέω μετά λόγου γνώσεως διότι υπήρξα Υπουργός Ναυτιλίας και ξέρουμε ότι και η τότε κυβέρνηση προσπάθησε όπου μπορούσε να στηρίξει στα διεθνή fora κ.λπ. την ελληνική ναυτιλία- οι εφοπλιστές δεν υποστήριξαν την πατρίδα στην περίοδο της πανδημίας, όπως θα μπορούσαν να είχαν κάνει και το καταθέτω για να είμαστε σαφείς στις τοποθετήσεις μας.

Κύριε Υπουργέ, σας ρώτησα και σας ξαναρώτησα για το σύστημα εισροών-εκροών. Και ρωτάω πάλι αν αυτή τη στιγμή η χώρα, η Κυβέρνηση, μπορεί να ενημερώσει το ελληνικό Κοινοβούλιο και διά του Κοινοβουλίου τον ελληνικό λαό, ότι υπάρχει και λειτουργεί με αξιοπιστία σύστημα εισροών-εκροών από τα διυλιστήρια, τις εμπορικές εταιρείες καυσίμων, τα βενζινάδικα, τα πλοία εφοδιασμού τα λεγόμενα σλέπια, τον Στρατό.

Κύριε Πρόεδρε, με όλο τον σεβασμό, θυμάστε πολύ καλά τον Γιώργο Σούρλα. Ο Γιώργος ο Σούρλας υπήρξε Γραμματέας Διαφάνειας και υπάρχει μια έκθεση που μιλάει για το τι πάρτι γίνεται στον Στρατό με τα πετρελαιοειδή. Και τώρα έχουμε συστήματα. Αν τότε μπορεί να ισχυριστεί κανείς ότι δεν υπήρχαν τα απαραίτητα συστήματα, τώρα έχουμε συστήματα. Ρωτάμε, λοιπόν, λειτουργούν τα συστήματα αυτά σε όλες αυτές τις επαφές που έχουν τα καύσιμα;

Και κάτι ακόμα, κύριε Υπουργέ. Θα ήθελα να ρωτήσω αν τα λιμάνια στην Ηγουμενίτσα, στην Πάτρα, στο Ηράκλειο έχουν συστήματα X-ray για να ελέγχεται τι μπαίνει και τι βγαίνει για να σταματήσει κάθε μορφή λαθρεμπορίου.

Γιατί δεν δικαιολογούμαστε η Βουλγαρία να έχει σήμερα τέτοια συστήματα και η Ελλάδα να μην τα διαθέτει. Διότι αυτή η ιστορία των διαγωνισμών με τα X-ray ξεκίνησε από την αρχή της δεκαετίας του ’10 και μέχρι σήμερα πραγματικά δεν έχω εικόνα αν επιτέλους έχουν ολοκληρωθεί αυτοί οι διαγωνισμοί.

Επειδή αρέσκεσθε, λοιπόν, να κάνετε και αναφορές στην προηγούμενη διακυβέρνηση, θα ήθελα, επίσης, κύριε Υπουργέ, να σας πω το εξής: Μας είπατε προχθές στη Βουλή, ότι η προηγούμενη κυβέρνηση έβαλε αυτούς τους ειδικούς φόρους. Ωραία, τότε ήταν μνημόνια, όπως καταλαβαίνετε. Γιατί δεν μπορείτε να κάνετε αναφορά και σύγκριση, είναι διαφορετικό το περιβάλλον αλλά τότε, κύριε Υπουργέ, μας παραδώσατε μια χώρα με 1,5 δισεκατομμύριο απόθεμα -και σας προκαλώ να μας πείτε αν λέω ψέματα- και σας παραδώσαμε μια χώρα με 37 δισεκατομμύρια και έχετε όλη την άνεση να κάνετε όλες αυτές τις κινήσεις και με ρυθμισμένο το χρέος.

Αν δεν είχε ρυθμίσει ο ΣΥΡΙΖΑ το χρέος, με τα επιτόκια που παίρνουν την ανηφόρα και με ένα χρέος που το έχετε φθάσει –γιατί σας άκουσα και προηγουμένως να κομπάζετε για τα 43 δισεκατομμύρια- στα 43 δισεκατομμύρια, τα 43 δισεκατομμύρια είναι δανεικά. Δεν το λέτε, λέτε τη μισή αλήθεια στον ελληνικό λαό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα επίσης να πω στην Κυβέρνηση κάτι που αφορά και εσάς: Από το 2012 κόπηκαν εκείνες οι περίφημες συντάξεις των Βορειοηπειρωτών και των παλινοστούντων Ποντίων. Εντάξει, να δεχθώ, να μην κάνω αναφορές. Προσπαθήσαμε στο πρώτο εξάμηνο του 2015 να το ρυθμίσουμε, μας το πήρε πίσω η τρόικα. Το 2019 ο ΣΥΡΙΖΑ έκανε τη ρύθμιση και επίκειτο να βγει και εγκύκλιος. Ήρθε η Κυβέρνηση της Νέας Δημοκρατίας. Είχε υποσχεθεί σε αυτούς τους ανθρώπους προσωπικά ο κ. Μητσοτάκης ότι θα δοθεί.

Πέρασαν τρία ολόκληρα χρόνια και αυτή η ιστορία εκκρεμεί. Πότε θα το κάνετε;

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κλείνω, κύριε Πρόεδρε, με κάτι ακόμη που λησμόνησα προηγουμένως να πω.

Η χώρα έχει ένα καθεστώς που υποχρεώνετε τα διυλιστήρια να διατηρούν στρατηγικά αποθέματα. Θέλω να μας πείτε, πρώτον, εάν αυτό το τήρησαν τα διυλιστήρια, τα οποία είναι οι μόνες κερδοφόρες επιχειρήσεις παρά την κρίση και δεύτερον, εάν αυτό που είχε αποφασίσει ο Διεθνής Οργανισμός Ενέργειας να διατεθούν τριακόσιες χιλιάδες βαρέλια από κάθε χώρα, προκειμένου να πέσουν οι τιμές, έχει εφαρμοστεί στην Ελλάδα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εμείς σας ευχαριστούμε πολύ.

Τον λόγο θα πάρουν τώρα δύο Κοινοβουλευτικοί Εκπρόσωποι, ο κ. Βρούτσης από τη Νέα Δημοκρατία και αμέσως μετά η κ. Παπανάτσιου από τον ΣΥΡΙΖΑ.

Ο κ. Βρούτσης έχει τον λόγο.

**ΙΩΑΝΝΗΣ ΒΡΟΥΤΣΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα συζητάμε ένα νομοσχέδιο, το οποίο στον πυρήνα του είναι θετικό για την οικονομία και την κοινωνία, αλλά και την επιχειρηματικότητα ευρύτερα. Ένα νομοσχέδιο που έρχεται εκ μέρους της πολιτικής ηγεσίας του Υπουργείου Οικονομικών να ενσωματώσει μία πολύ σημαντική ευρωπαϊκή οδηγία, την υπ’ αριθμόν 262/2020.

Τί επιδιώκουμε με αυτή την ενσωμάτωση της ευρωπαϊκής οδηγίας; Τέσσερα πράγματα. Πρώτον, ηλεκτρονικό εμπόριο-βελτίωση. Δεύτερον, μείωση του λαθρεμπορίου. Τρίτον, ηλεκτρονική διακίνηση εμπορευμάτων-βελτίωση και τέταρτον, μείωση της γραφειοκρατίας. Αυτές οι τέσσερις παρεμβάσεις οι οποίες έρχονται διά μέσου της ενσωμάτωσης, θα γίνουν κομμάτι της ελληνικής νομοθεσίας και θα βελτιώσουν όλο αυτό το περιβάλλον το οποίο συνολικά εκσυγχρονίζεται θεσμικά. Ένα ευαίσθητο κομμάτι το οποίο αφορά τον εκτελωνισμό των προϊόντων και το παλιό επάγγελμα των τελωνειακών καθ’ ότι πλέον και αυτό δέχεται μια ριζική αλλαγή και πλέον μετατρέπεται στην ονομασία «τελωνειακοί αντιπρόσωποι».

Πρόκειται, λοιπόν, για ιδιαίτερα θετικό νομοσχέδιο, το οποίο έρχεται επίσης να βελτιώσει και κάτι ακόμα στην κοινοβουλευτική διαδικασία.

Είναι προς τιμήν της Αντιπολίτευσης το ότι παραδέχτηκε πως γι’ αυτό το νομοσχέδιο έγινε πολύ σοβαρός κοινωνικός διάλογος. Ακούσαμε τις φωνές, τις απόψεις, τις ιδέες και τις προτάσεις όλων των εκπροσώπων και πολλές απ’ αυτές υιοθετήθηκαν από την πολιτική ηγεσία του Υπουργείου Οικονομικών.

Το επίσης θετικό, κύριε Πρόεδρε, είναι ότι δέχεται ευρείας αποδοχής το νομοσχέδιο και αυτό πρέπει να το σημειώσουμε στα θετικά της σημερινής κοινοβουλευτικής διαδικασίας. Άρα έχουμε ένα θετικό νομοσχέδιο το οποίο θα αλλάξει το θεσμικό πλαίσιο σ’ έναν κρίσιμο τομέα, που θα εκσυγχρονίσει τον εκτελωνισμό όπως τον ξέραμε μέχρι σήμερα, μια βελτίωση υπέρ της επιχειρηματικότητας, κατά του λαθρεμπορίου, κατά της γραφειοκρατίας διαμέσου της μείωσής της και ένα θεσμικό πλαίσιο της ηλεκτρονικής διαδικασίας διακίνησης εμπορευμάτων στην Ευρώπη και ευρύτερα. Αυτό είναι το θετικό κομμάτι και αυτό συμπυκνώνει όλο το πλαίσιο της σημερινής νομοθετικής πρωτοβουλίας εκ μέρους του Υπουργείου Οικονομικών που πολύ εύστοχα, αναλυτικά και εμπεριστατωμένα ο εισηγητής μας κ. Σάββας Αναστασιάδης περιέγραψε στην εισήγησή του.

Έρχομαι τώρα στο δεύτερο κομμάτι, το οποίο αφορά την «πρόκληση» εκ μέρους του κ. Τρύφωνα Αλεξιάδη για τα ζητήματα που αφορούν τα θέματα τα οποία έθεσε και είπε ότι η Κυβέρνηση δεν εφάρμοσε όπως είχε υποσχεθεί για ένα σταθερό φορολογικό και ασφαλιστικό περιβάλλον. Ο κ. Αλεξιάδης στην τοποθέτησή του -μάλιστα έκανε και ονομαστικά αναφορά σε εμένα- είπε ότι η Κυβέρνηση αθέτησε όλη την προεκλογική της δέσμευση και δεν τήρησε αυτά τα οποία είπε.

Για να δούμε, όμως. Είναι έτσι; Ξεκινώ, κύριε Αλεξιάδη, με το πρώτο κομμάτι το οποίο αφορά τη φορολογική σταθερότητα και το πλαίσιο το οποίο η Κυβέρνηση αυτή του Κυριάκου Μητσοτάκη, η Κυβέρνηση της Νέας Δημοκρατίας εφάρμοσε όλο αυτό το διάστημα των τριών ετών και σήμερα έχουμε ένα νέο φορολογικό περιβάλλον. Ξεκινώ και θα ήθελα, αν έχετε αντίρρηση, να τα ξαναπούμε ή να ακούσω τις ενστάσεις σας, αν είναι ή δεν είναι αλήθεια.

Μειώσαμε τον φόρο νομικών προσώπων από το 28% στο 22%. Είναι ή δεν είναι αυτή μια θετική παρέμβαση για την επιχειρηματικότητα στη χώρα μας, σταθερή εδώ και τρία χρόνια;

Μειώσαμε την προκαταβολή από το 100% στο 55% για τα φυσικά πρόσωπα και στο 80% για τα νομικά πρόσωπα. Είναι ή δεν είναι αυτή μια θετική παρέμβαση της Κυβέρνησης για ένα σταθερό και ευνοϊκό φορολογικό πλαίσιο;

Μειώσαμε τον φόρο μερισμάτων από το 10% στο 5%. Δεν επαναλαμβάνομαι. Καταλαβαίνετε τη θετική επίπτωση που έχει αυτό στην οικονομία.

Μειώσαμε το αφορολόγητο και βάλαμε και 1.000 ευρώ επιπλέον αφορολόγητο για κάθε παιδί συνδυαστικά και με τη μείωση του φόρου κλίμακος της φορολογίας κλίμακος από το 22% στο 9%, δηλαδή ουσιαστικά μια μείωση της φορολογίας των χαμηλών εισοδημάτων. Είναι ή δεν είναι με κοινωνικό θετικό πρόσημο αυτή η παρέμβαση διαμέσου της φορολογίας, σταθερή, όπως είχαμε υποσχεθεί;

Το μεγάλο θέμα του ΕΝΦΙΑ: Μειώσαμε, όπως είχαμε δεσμευτεί και παραπάνω απ’ αυτό που είχαμε δεσμευτεί κατά 34%, δηλαδή 900 εκατομμύρια λιγότερα φορολογική επιβάρυνση στον ΕΝΦΙΑ, κύριε Αλεξιάδη. Είναι μια πραγματικότητα αυτή; Την αμφισβητεί κανείς; Όλοι την αποδέχτηκαν και μαζί με αυτή έγιναν και πολλές άλλες όλο αυτό το διάστημα. Στέκομαι στα μεγαλύτερα, όπως και η εισφορά αλληλεγγύης στον ιδιωτικό τομέα και η δέσμευση για την κατάργηση επίσης της εισφοράς αλληλεγγύης στον δημόσιο τομέα και τους συνταξιούχους από 1-1-2023. Αυτές είναι οι θετικές σταθερές παρεμβάσεις. Τηρήσαμε τις προεκλογικές μας δεσμεύσεις.

Στο ασφαλιστικό είχαμε πει ότι θα έλθει ένας ασφαλιστικός νόμος ο οποίος θα φέρει μια δομική αλλαγή που θα βελτιώνει όλο το υφιστάμενο ασφαλιστικό περιβάλλον με βιώσιμο τρόπο και για πρώτη φορά η κατάθεση ασφαλιστικού νομοσχεδίου θα έλθει στη Βουλή με αυτό που δεν είχε γίνει ποτέ ιστορικά. Θα συνοδεύεται από την Εθνική Αναλογιστική Αρχή και τη μελέτη βιωσιμότητας. Το κάναμε πράξη. Ήλθε εδώ συνδυαστικά με παρεμβάσεις οι οποίες αλλάζουν το ασφαλιστικό τοπίο.

Θυμίζω, γιατί είναι πολύ σημαντικές παρεμβάσεις. Πρώτον: Για ενάμιση εκατομμύριο αγρότες, ελεύθερους επαγγελματίες, επιστήμονες, δικηγόρους, γιατρούς, μηχανικούς, για όλο αυτό το μεγάλο κομμάτι του ιδιωτικού τομέα, της ελεύθερης οικονομίας που προϋπήρχε αυτό που έλεγα όταν ήμασταν Αντιπολίτευση «ασφαλιστικό - φορολογικό», καταργήθηκε και πλέον για πρώτη φορά έχουμε τη δυνατότητα να έχουμε ελεύθερες κατηγορίες επιλογής. Ο κάθε ένας ελεύθερος επαγγελματίας, αγρότης, επιστήμονας επιλέγει στην αρχή κάθε χρόνου -και αυτό έχει ρυθμιστεί ώστε να γίνεται αλλαγή και κάθε μήνα σε βάθος χρόνου, θα ετοιμαστούν τα συστήματα- την κατηγορία την οποία επιθυμεί, την ασφαλιστική κατηγορία. Αυτό δεν υπήρχε ποτέ. Να, λοιπόν, μια θετική παρέμβαση. Επιλέγει ελεύθερα την κατηγορία του.

Δεύτερον: Μείωση ασφαλιστικών εισφορών στους μισθωτούς. Κατά δέκα μονάδες μειώσαμε, κύριε Πρόεδρε, τις ασφαλιστικές εισφορές των μισθωτών. Είχαμε από τις υψηλότερες ασφαλιστικές εισφορές του ΟΟΣΑ και μειώθηκαν τα δυόμισι χρόνια από το 2012 έως το 2014 κατά 6 μονάδες και τώρα στην καινούργια Κυβέρνηση κατά 3,9 μονάδες, δηλαδή συνολικά 10 μονάδες, φέρνοντας τις ασφαλιστικές εισφορές των μισθωτών στο μέσο επίπεδο των χωρών του ΟΟΣΑ.

Τρίτη μεγάλη παρέμβαση: Δεν θα μιλήσω για τους εργαζόμενους και συνταξιούχους που ήταν στο 70% η περικοπή και τώρα μειώθηκε στο 30%. Υπήρξε και μια σειρά από άλλες θετικές παρεμβάσεις στα ζητήματα του ασφαλιστικού, όπως επίσης και το κομμάτι στο οποίο αναφερθήκατε.

**ΤΡΥΦΩΝ ΑΛΕΞΙΑΔΗΣ:** Για τους εφοπλιστές, κύριε Βρούτση…

**ΙΩΑΝΝΗΣ ΒΡΟΥΤΣΗΣ:** Γι’ αυτό θα σας απαντήσει ο Υπουργός στην τοποθέτησή του. Είναι έτοιμος να απαντήσει.

Κλείνω την παρέμβασή μου για το ασφαλιστικό, κύριε Αλεξιάδη, με το εξής: Από 1-1-2023 θα έχουμε στο διηνεκές κάθε 1η Ιανουαρίου αύξηση των συντάξεων. Η αύξηση των συντάξεων γίνεται με τον ν.4670 που περιέχει όλα αυτά που είπα πριν. Ενσωματώνει και την αύξηση των συντάξεων από 1η Ιανουαρίου κάθε έτους και εφεξής. Αυτή η αύξηση των συντάξεων θα γίνει μ’ έναν αλγόριθμο που περιλαμβάνει το άθροισμα που διαιρείται διά δύο ανάπτυξης και πληθωρισμού.

Άρα, λοιπόν, με βάση τα στοιχεία της συγκεκριμένης διάταξης του ασφαλιστικού νόμου, η εκτίμησή μου είναι ότι δεν θα είναι λιγότερο από 6% η αύξηση την 1η Ιανουαρίου 2023 με βάση τα στοιχεία που προκύπτουν από την ΕΛΣΤΑΤ για το 2021 όσον αφορά τον πληθωρισμό και το μέγεθος της ανάπτυξης.

Υπάρχει ακόμα μία πολύ σημαντική παρέμβαση στον ασφαλιστικό νόμο τον οποίον επικρίνατε. Είναι το ότι για πρώτη φορά, καλλιεργώντας την ασφαλιστική συνείδηση και τη συνέπεια κάθε είδους εργαζόμενου ασφαλισμένου για πάνω από τριάντα χρόνια, έρχεται ο ασφαλιστικός νόμος και πριμοδοτεί τη σύνταξη. Αυτό γίνεται με σκοπό να καλλιεργήσει την ασφαλιστική συνείδηση και μεσοσταθμικά προκύπτει μία σύνταξη επιπλέον σ’ όποιον είναι συνεπής στις ασφαλιστικές του εισφορές και εργάζεται τριάντα χρόνια και πάνω.

Αυτές, κύριε συνάδελφε, είναι οι μεγάλες θεσμικές παρεμβάσεις και στο ασφαλιστικό και στο φορολογικό. Η Κυβέρνηση με συνέπεια τήρησε τις προεκλογικές της δεσμεύσεις.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ.

Καλείται στο Βήμα η Κοινοβουλευτική Εκπρόσωπος του ΣΥΡΙΖΑ - Προοδευτική Συμμαχία κ. Αικατερίνη Παπανάτσιου. Αμέσως μετά θα πάρει τον λόγο η Υφυπουργός κ. Ζαχαράκη για να υποστηρίξει την τροπολογία με αριθμό 1367/11-7-2022 και μετά θα μιλήσει η κ. Αντωνίου.

Κυρία Παπανάτσιου, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, καλούμαστε να μιλήσουμε σήμερα για ένα νομοσχέδιο που αφορά πολλά ξεχωριστά θέματα με διορθωτικές παρεμβάσεις, όχι εκτεταμένες. Έκανε μια καλή αναφορά εισηγητής μας κ. Αλεξιάδης.

Συγχρόνως έχουμε τη συνεδρίαση του Eurogroup και επίσης την ανακοίνωση ότι ο αγωγός Nord Stream κλείνει για τις επόμενες δέκα μέρες για λόγους συντήρησης. Βέβαια, φουντώνουν τα σενάρια στην Ευρωπαϊκή Ένωση ότι η ροή δεν θα επιστρέψει σε κανονικούς ρυθμούς λειτουργίας μετά τις 21 Ιουλίου.

Επίσης, ιδιαίτερα δυσοίωνη είναι η προοπτική για την ελληνική οικονομία, καθώς η χώρα εισέρχεται σε περίοδο παρατεταμένης ακρίβειας, η οποία ενδέχεται να δημιουργήσει πολλαπλά προβλήματα, ιδίως μάλιστα αν συμβεί το ακραίο σενάριο της διακοπής του ρωσικού φυσικού αερίου προς την Ευρώπη.

Όσον αφορά το νομοσχέδιο, με το πρώτο μέρος του νομοσχεδίου ενσωματώνονται οι διατάξεις της οδηγίας 262/2020 του συμβουλίου για τη θέσπιση γενικού καθεστώτος των ειδικών φόρων κατανάλωσης, μια αναδιατύπωση στον εθνικό τελωνειακό κώδικα.

Στο δεύτερο μέρος επιδιώκεται ο ανακαθορισμός των όρων και των προϋποθέσεων για την άσκηση της τελωνειακής αντιπροσώπευσης, καθώς και η ρύθμιση του επαγγέλματος του τελωνειακού αντιπροσώπου.

Στο τρίτο μέρος έχουμε κάποιες ρυθμίσεις. Δεν θα κάνω αναφορά στα προηγούμενα. Θα αναφερθώ μόνο στο άρθρο 52. Εδώ έχουμε την προσαύξηση κατά 2% της εισφοράς πλοίων τα έτη 2024, 2025 για τα πλοία πρώτης κατηγορίας ισόποσα σε σχέση με την αναστολή που είχε επιβληθεί το 2021. Αναστέλλεται, λοιπόν, το 2021 το ποσοστό εισφοράς 4% πλοίων πρώτης κατηγορίας του ν.27/1975. Είναι μια επιβολή ειδικής εισφοράς υπέρ του ΝΑΤ, αλλά προστίθεται σαν προσαύξηση κατά 2% ισόποσα στα έτη 2024, 2025, δηλαδή θα καταβληθεί 6% στα δύο αυτά έτη. Θα επιμεριστεί φαντάζομαι. Τα επιστρέφουν, δηλαδή μετά από τρία χρόνια οι εφοπλιστές. Γιατί δεν ξεκινάει το 2023;

Αντίθετα τι βλέπουμε; Η Κυβέρνηση τις προηγούμενες μέρες αποφάσισε και ανήρτησε τα εκκαθαριστικά των οφειλών των επιχειρήσεων από την επιστρεπτέα προκαταβολή, κύριε Υπουργέ, τα οποία είχαν λάβει στην περίοδο της πανδημίας. Και δεν είναι μόνο ότι τα ανήρτησε. Έχει ήδη αρχίσει ο συμψηφισμός από άλλες ενισχύσεις που περίμεναν οι άνθρωποι να πάρουν οι επιχειρήσεις, οι επιχειρηματίες όλοι, προκειμένου να ξεπεράσουν και τον σκόπελο και της ενεργειακής κρίσης. Άλλες ενισχύσεις, λοιπόν, ή άλλες οφειλές του δημοσίου προς αυτούς παρακρατούνται για την επιστρεπτέα προκαταβολή.

Πάνω από εξακόσιες χιλιάδες επιχειρήσεις καλούνται στο τέλος του μήνα να πληρώσουν ΦΠΑ, φόρο εισοδήματος, ΕΝΦΙΑ, τμήμα της επιστρεπτέας προκαταβολής και εντείνουν το πρόβλημα ρευστότητας που αντιμετωπίζουν πολλές από αυτές. Σύμφωνα με τα στοιχεία του ΙΜΕ της ΓΣΕΒΕΕ 48% των μικρών και πολύ μικρών επιχειρήσεων αντιμετωπίζουν πρόβλημα ρευστότητας, ήδη από το δεύτερο εξάμηνο του 2021. Το 21,4% δεν έχει καθόλου ταμειακά διαθέσιμα, ενώ το 47,3% έχει ληξιπρόθεσμη οφειλή προς το δημόσιο ή ιδιώτες.

Παράλληλα, οι ήδη επιβαρυμένες επιχειρήσεις και επαγγελματίες από τις πολλαπλές κρίσεις αντιμετωπίζουν σήμερα τις συνέπειες από την εκρηκτική αύξηση του πληθωρισμού, ο οποίος αγγίζει το 12,1% για τον Ιούνιο του 2021 και οι προβλέψεις από ό,τι ακούσαμε τις τελευταίες ημέρες και από τους επικεφαλής του Eurogroup είναι ότι περιμένουμε να αυξηθούν παραπάνω. Οι αυξήσεις σε ενεργειακό κόστος, πρώτες ύλες, καύσιμα, ο αποκλεισμός της συντριπτικής πλειοψηφίας των επιχειρήσεων από τον τραπεζικό δανεισμό και τα χρηματοδοτικά προγράμματα δημιουργούν ένα εκρηκτικό πλαίσιο μέσα στο οποίο καλούνται να λειτουργήσουν.

Επίσης, κύριε Υπουργέ, τα χρήματα που πήραν οι επιχειρήσεις από το πρόγραμμα στήριξης επιχειρήσεων των περιφερειών που επλήγησαν από τον COVID-19, το πρόγραμμα ΑΝΑΣΑ, θεωρείται εισόδημα και το φορολογείτε; Θα ήθελα να επισημάνω και κάποια πράγματα, έστω σημειολογικά για πολλοστή φορά, μια και ο αρμόδιος Υπουργός στο κλείσιμό του ήρθε να μας πει τι έκανε και τι δεν έκανε η κυβέρνηση του ΣΥΡΙΖΑ. Τρία χρόνια κυβερνάτε, η αναφορά είναι στην κυβέρνηση του ΣΥΡΙΖΑ. Σαράντα χρόνια κυβερνούσατε, στα πέντε χρόνια της κυβέρνησης του ΣΥΡΙΖΑ αναφέρεστε. Θα σας πούμε, λοιπόν, τι κάναμε εμείς έστω αυτά τα λίγα χρόνια που κυβερνήσαμε.

Σχετικά με τη λαθρεμπορία καυσίμων, η εφαρμογή του συστήματος εισροών εκροών στην αλυσίδα διακίνησης και εμπορίας καυσίμων υλοποιήθηκε με την ανάληψη ενεργειών της κυβέρνησης του ΣΥΡΙΖΑ. Θέσαμε σε εφαρμογή την αξιοποίηση των πληροφοριών της λειτουργίας των συστημάτων εισροών εκροών. Παράλληλα προχωρήσαμε στον επανακαθορισμό του πεδίου εφαρμογής εγκατάστασης των σχετικών ηλεκτρονικών συστημάτων με σκοπό την αντιμετώπιση προβλημάτων του παρελθόντος. Προβήκαμε σε εμπεριστατωμένη τροποποίηση του νομοθετικού πλαισίου εφαρμογής του συστήματος εισροών εκροών, προσθέσαμε νέα καύσιμα στο πεδίο εφαρμογής τους και θεσπίσαμε το πλαίσιο για πρόβλεψη αυστηρών κυρώσεων για τις παραβάσεις της σχετικής νομοθεσίας.

Προβλέψατε υποχρέωση των πρατηριούχων υγρών καυσίμων να αποστέλλουν πλήρη στοιχεία για τις οικονομικές τους συναλλαγές, αγορές και πωλήσεις από το εμπορικό τους πρόγραμμα προς τη βάση δεδομένων του Υπουργείου Οικονομικών, προκειμένου να εξασφαλιστεί στο μέγιστο η καταπολέμηση της λαθρεμπορίας και της φοροδιαφυγής. Εκδόθηκε υπουργική απόφαση για το κέντρο λήψης σημάτων και τον καθορισμό των προδιαγραφών και των διαδικασιών επικοινωνίας των μεταφορικών μέσων καυσίμων με αυτό, με στόχο την αποτελεσματικότερη καταπολέμηση της λαθρεμπορίας και νοθείας κατά της διακίνησης καυσίμων.

Τέλος, εκδόθηκε η ΚΥΑ για την εγκατάσταση συστήματος μοριακής ιχνηθέτησης υγρών καυσίμων στα καύσιμα χαμηλού ειδικού φόρου κατανάλωσης, πετρέλαιο θέρμανσης και ναυτιλιακό πετρέλαιο και προχωρούσε η διαδικασία για την ανάδειξη αναδόχου. Το τι κάνατε από εκεί και πέρα, θα θέλαμε να μας πείτε σήμερα, κύριε Υπουργέ. Αυτά βέβαια τα αναφέρω για την ιστορία της χθεσινής συζήτησης και για να καταγραφούν στα Πρακτικά.

Τα καθημερινά ζητήματα, όμως, είναι αυτά που πρέπει να απαντηθούν και να τα συζητήσουμε άμεσα. Τι γίνεται με την ακρίβεια και τον πληθωρισμό; Τι συμβαίνει με την επιστρεπτέα προκαταβολή; Γιατί δεν προχωράτε σε μειώσεις του ειδικού φόρου κατανάλωσης; Και πολλά παρόμοια ερωτήματα βρίσκονται αντιμέτωπα με τους συμπολίτες μας.

Στην Κυβέρνηση, όπως ήταν αναμενόμενο, τρέχετε και δεν φτάνετε με το χαμό των καταγγελιών από τους πολίτες που έχουν απαυδήσει, αφού καθημερινά βλέπουν το εισόδημά τους να κατακρημνίζεται και κάποιους να εκμεταλλεύονται τις συγκυρίες και να τους εξαπατούν. Ο πληθωρισμός, με βάση τα τελευταία στοιχεία, βρίσκεται στο εξωπραγματικό 12,1%. Πάρα πολλά χρόνια είχαμε να ακούσουμε ένα τέτοιο μεγάλο ποσοστό πληθωρισμού. Η αυξήσεις στα βασικά αγαθά τα καθιστούν απαγορευτικά για τα λαϊκά νοικοκυριά. 117,7% η αύξηση στο φυσικό αέριο, 70,4% στο ρεύμα, 45,6% στα καύσιμα, διψήφιες οι αυξήσεις στα τρόφιμα και ο μισθός ξέρουμε σε ποια κατάσταση είναι, όπως επίσης και οι συντάξεις. Βέβαια ο κ. Βρούτσης πανηγύρισε για τις συντάξεις ότι θα δοθούν αυξήσεις από το 2023. Νομοθετημένο από τον ΣΥΡΙΖΑ ήταν. Πρέπει να το ξεκαθαρίσουμε εδώ. Πρέπει να πούμε την αλήθεια. Δεν ήταν από την Κυβέρνηση της Νέας Δημοκρατίας. Αυτό είχε νομοθετηθεί από την κυβέρνηση του ΣΥΡΙΖΑ.

Όσο, λοιπόν, εσείς πανηγυρίζετε για την ανάπτυξη, το τραπέζι και τα πορτοφόλια των λαϊκών στρωμάτων αδειάζουν. Αλλά για να μην μπερδευόμαστε όταν μιλάμε για το ΑΕΠ τον λόγο τον έχει ο αποπληθωριστής και ενώ η Στατιστική Υπηρεσία δεν εξέδωσε ακριβή νούμερα για να υπολογίσουμε το μέγεθος του για το πρώτο τρίμηνο του έτους, όλα συγκλίνουν με βάση τους αναλυτές ότι αυτό κινήθηκε περίπου στα 4,5% με 55. Οδηγούμαστε έτσι στο συμπέρασμα ότι η αύξηση του ΑΕΠ οφείλεται στο φούσκωμα των τιμών. Οι αυξήσεις στις τιμές ήρθαν για να μείνουν και μάλιστα με μια Κυβέρνηση η οποία δεν έχει στο σχέδιό της πολιτικές και δράσεις για τα λαϊκά νοικοκυριά. Είναι μια Κυβέρνηση που άργησε έναν χρόνο να φέρει μια αμφίβολη ρύθμιση για τη φορολόγηση των υπερκερδών των επιχειρήσεων ενέργειας, μια Κυβέρνηση που έχει απορρίψει, κύριε Υπουργέ, δύο φορές την τροπολογία του ΣΥΡΙΖΑ για τη μείωση στους ειδικούς φόρους κατανάλωσης, μια Κυβέρνηση που καταθέτει τροπολογίες για την ασυλία των τραπεζικών στελεχών, αλλά δεν σκοπεύει να εντάξει τις μικρομεσαίες επιχειρήσεις στους πόρους του Ταμείου Ανάκαμψης.

Αντίθετα, έχετε δείξει για ποιους πραγματικά ενδιαφέρεστε. Φέρατε ασυλία στα τραπεζικά στελέχη, πουλήσατε τη ΔΕΗ, ενώ εξασφαλίσατε χρυσά μπόνους στα στελέχη και τον διοικητή της, μειώσατε τον φόρο συγκέντρωσης κεφαλαίων και προχωρήσατε σε απευθείας αναθέσεις 7 δισεκατομμυρίων.

Η Γαλλία, ο Μακρόν, που δεν τον λες αριστερό ή σοσιαλιστή, εθνικοποιεί την αντίστοιχη εταιρεία ενέργειας, την αντίστοιχη ΔΕΗ της Γαλλίας. Θα συνεχίσετε, κύριοι Υπουργοί της Κυβέρνησης να αγνοείτε αυτήν την κατάσταση, συνεχίζοντας το επιτυχημένο σας πρόγραμμα μεταρρυθμίσεων;

Τις τελευταίες μέρες έχουμε ένα ακόμη σκάνδαλο που αφορά την UBER και συσχετισμό της εταιρείας με πολιτικούς ανά τον κόσμο.

Το 2018, όταν η κυβέρνηση ΣΥΡΙΖΑ νομοθέτησε ρυθμίσεις που τερμάτιζαν το καθεστώς αδιαφάνειας και φοροδιαφυγής στον χώρο των μεταφορών μέσω πλατφορμών, αντιληφθήκαμε ότι η εταιρεία λειτουργούσε στη χώρα μας χωρίς να έχει φορολογική έδρα σε αυτή. Παράλογο. Αντιληφθήκαμε ότι τα χρήματα που κατέβαλαν πελάτες δεν πήγαιναν καν σε ελληνικό τραπεζικό λογαριασμό, ενώ παράλληλα δεν υπήρχε υπεύθυνος κατά τον νόμο για την εταιρεία στην Ελλάδα. Με τη νομοθέτηση λοιπόν και τις ρυθμίσεις του 2018, τις οποίες δεν αποδέχθηκε βέβαια η εταιρεία και είχε αναστείλει τότε τις δραστηριότητές της στη χώρα μας, ζητούσα ελληνικό ΑΦΜ για την εταιρεία, να κατατίθενται οι εισπράξεις σε ελληνικό τραπεζικό ίδρυμα, να υπάρχει υπεύθυνος σύμφωνα με τον νόμο και να απασχολούνται βέβαια επαγγελματίες οδηγοί.

Εσείς τι λέγατε τότε, κύριοι συνάδελφοι; Τι λέγατε για τις καινοτόμες πλατφόρμες, όπως έλεγε ο κύριος Πρωθυπουργός τότε; Οι Υπουργοί σας, οι Βουλευτές σας; Σε ποιες πιέσεις υποβάλετε την τότε κυβέρνηση του ΣΥΡΙΖΑ; Γιατί; Τώρα με το διεθνές σκάνδαλο τι θα μας πείτε; Γιατί το κάνατε αυτό; Θα απαντήσετε;

Επίσης, σε φιάσκο εξελίσσεται το πολυδιαφημισμένο πρόγραμμα για την επιδότηση ηλεκτρικών συσκευών. Χιλιάδες τα παράπονα από τους καταναλωτές. Απορρίπτονται οι περισσότεροι άνθρωποι.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ ολοκληρώστε.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σε μισό λεπτό, ολοκληρώνω, κύριε Πρόεδρε και ευχαριστώ για την ανοχή σας.

Χτύπησε βέβαια το καμπανάκι στην Κυβέρνηση, αλλά όπως το συνηθίζει η Κυβέρνηση του κ. Μητσοτάκη τρέχει πάντα πίσω από τις εξελίξεις. Χθες ο κ. Γεωργιάδης αναγκάστηκε να παραδεχτεί ότι πρόκειται για ένα απαράδεκτο φαινόμενο και προανήγγειλε πλαφόν στο περιθώριο κέρδους. Είδαμε και την τροπολογία. Βέβαια η τροπολογία δεν έχει μόνο αυτό. Έχει κι άλλα πράγματα. Θα αναφερθούμε στη συνέχεια σ’ αυτό.

Κλείνοντας, τι συμβαίνει, κύριοι της Νέας Δημοκρατίας, επιτέλους με την Κυβέρνησή σας; Δεν νιώθετε τον θυμό του κόσμου; Σημείωσα μερικά μόνο παραδείγματα της άριστης διακυβέρνησής σας και των επιτυχημένων μεταρρυθμίσεων σας. Το πιο επιτυχημένο βήμα σας όμως δεν το έχετε κάνει ακόμη. Και αυτό δεν είναι άλλο από την άμεση διενέργεια εκλογών. Δεν το ζητάμε απλά εμείς. Το ζητάει η επιβίωση των πολιτών. Και θα είναι το πιο πετυχημένο βήμα σας για να προκύψει μια προοδευτική κυβέρνηση που βέβαια θα αναχαιτίσει τις πολιτικές σας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Παπανάτσιου.

Τον λόγο έχει τώρα η Υφυπουργός Τουρισμού κ. Ζαχαράκη για να υποστηρίξει την τροπολογία 1367 από 11 Ιουλίου 2022.

Κυρία Υπουργέ, έχετε τον λόγο.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Ευχαριστώ, κύριε Πρόεδρε.

Δύο άρθρα σε μια τροπολογία που αφορά στην επιχειρηματικότητα αλλά κυρίως στο ολιστικό πρόσωπο που πρέπει να έχει η ελληνική φιλοξενία, ο ελληνικός τουρισμός. Ένα κομμάτι για τις ιαματικές πηγές. Είναι μια συμπλήρωση στο άρθρο το οποίο ψηφίστηκε με τον ν.4875/2021 για την κοινή υπουργική απόφαση του Υπουργείου Τουρισμού και Οικονομικών, για τον καθορισμό των πληρωμών του προέδρου του διευθύνοντος συμβούλου και των μελών του διοικητικού συμβουλίου του, των ΙΠΕ. Θυμίζω ότι οι ΙΠΕ έχουν να κάνουν με τις ιαματικές πηγές. Αναφερόμαστε, λοιπόν, στο κομμάτι της ευεξίας που αφορά όλη την Ελλάδα, μέσα σε αυτό τον πλούτο που έχουμε με την αξιοποίηση πλέον που επιβάλλεται να έχουμε σε όλη την Ελλάδα αυτού του φυσικού μας πλούτου, του μεγαλύτερου στην Ευρώπη.

Το δεύτερο και πολύ σημαντικό αφορά και όλες τις περιφέρειες και τις επιχειρήσεις των περιφερειών. Έχει να κάνει με το νέο πρόγραμμα το οποίο ξεκινάει άμεσα: η ηλεκτρονική πλατφόρμα «Τουρισμός για όλους». Για μια ακόμη φορά και στο νέο πρόγραμμα οι πληρωμές για τις επιχειρήσεις θα είναι ακατάσχετες, ανεκχώρητες και αφορολόγητες. Είναι πολύ σημαντικό αυτή τη στιγμή να έρθουμε να δώσουμε αυτή τη χείρα βοηθείας στις επιχειρήσεις οι οποίες έχουν ταλανιστεί πάρα πολύ ειδικά στο ξενοδοχειακό κομμάτι, τις υπηρεσίες διαμονής. Το είχαμε κάνει και στο προηγούμενο πρόγραμμα. Με το τωρινό διατηρούμε αυτές τις πληρωμές για τις επιχειρήσεις.

Θα ήθελα από τη στιγμή που είμαι εδώ, κύριε Πρόεδρε, να έχω δύο λεπτά. Δεν θέλω να κάνω κατάχρηση του χρόνου, παρά μόνο ενημέρωση του Σώματος. Θέλω να πω για τις σημαντικές αλλαγές που φέρνουμε με το νέο πρόγραμμα «Τουρισμός Για Όλους Version 2». Είναι η δεύτερη εκδοχή, η τωρινή εκδοχή. Θέλαμε να είναι πιο εύκολο. Είναι ψηφιακό, είναι με άυλη κάρτα. Η πληρωμή θα είναι άμεση όταν θα το χρησιμοποιήσει ο δικαιούχος. Θα κάνουν τις αιτήσεις οι πολίτες. Διακόσιες χιλιάδες εξ αυτών θα πληρωθούν ηλεκτρονικά και θα μπορούν να τα χρησιμοποιήσουν άμεσα. Επίσης, έχουμε αυξήσει το ποσό της επιδότησης από τα 120 στα 150 ευρώ. Ο προϋπολογισμός είναι 30 εκατομμύρια αντί των 20 εκατομμυρίων τα οποία απορροφήθηκαν τα τελευταία δύο χρόνια. Επίσης, ανακοινώνω ότι μπορέσαμε τελικά να έχουμε μια θετική πρόνοια και για τα άτομα με αναπηρία, με αύξηση από 150 σε 200 ευρώ.

Είναι πολύ σημαντικό, καθώς μας ενδιαφέρει να μπορούμε να έχουμε τουριστικό προϊόν όλο τον χρόνο, ότι αυτές οι άυλες κάρτες θα μπορούν να χρησιμοποιηθούν μέχρι του χρόνου, μέχρι το 2023. Συγκεκριμένα, για να είμαι ακριβής, μέχρι τον Ιούνιο του 2023. Άρα αξιοποίηση και τους χειμερινούς μήνες, όπως και τα υπόλοιπα προγράμματα. Νομίζω ότι είναι πολύ σημαντικό ο κόσμος να έχει επιλογές και να μπορέσει να το αξιοποιήσει. Οι δικαιούχοι είναι 200.000, ο προϋπολογισμός είναι 30 εκατομμύρια, ανεκχώρητα, αφορολόγητα σε άυλη ψηφιακή κάρτα.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Υπουργέ.

Τον λόγο έχει τώρα η κ. Αντωνία Αντωνίου από το Κίνημα Αλλαγής.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε ένα νομοσχέδιο που φαίνεται να ρυθμίζει διάφορα τεχνικά ζητήματα, αλλά πάντα πίσω από αυτά υπάρχουν βαθιά πολιτικά ζητήματα. Για το πρώτο μέρος του νομοσχεδίου που αφορά στον ειδικό φόρο κατανάλωσης η εκπρόσωπος των τελωνειακών υπαλλήλων στην ακρόαση φορέων έκανε μια εξαιρετικά ενδιαφέρουσα τοποθέτηση που επιβεβαιώνει τη θέση του ΠΑΣΟΚ - Κινήματος Αλλαγής. Εμείς ζητάμε εδώ και μήνες μεταξύ άλλων και τη στοχευμένη μείωση των ειδικών φόρων κατανάλωσης. Όπως μάλιστα αναδείξαμε στις συζητήσεις στην επιτροπή την περίοδο Ιανουαρίου - Μαΐου 2022, οι εισπράξεις από τους ειδικούς φόρους κατανάλωσης ήταν σχεδόν 260 εκατομμύρια παραπάνω από το αντίστοιχο πεντάμηνο του προηγούμενου έτους. Μια αύξηση της τάξης του 10%. Για την ίδια περίοδο η αύξηση των έμμεσων φόρων σε σχέση με την περυσινή περίοδο ήταν 2,4 δισεκατομμύρια ευρώ, μια αύξηση της τάξης του 25%. Άρα υπήρχε δημοσιονομικός χώρος για μείωση των φορολογικών συντελεστών έστω και προσωρινή. Εσείς όμως επιμένετε στην άστοχη και αναποτελεσματική επιδοματική πολιτική.

Αλλά έχει σημασία, όπως είπα, ότι η πρότασή μας συμβαδίζει με αυτή των τελωνειακών. Όπως μας ενημέρωσε η εκπρόσωπός τους, με ομόφωνη απόφαση του συνεδρίου της ομοσπονδίας τους, ζήτησαν τη μείωση των συντελεστών του ειδικού φόρου κατανάλωσης μέχρι και 50% και όπου το ποσοστό αυτό δεν είναι εφικτό, να επιβληθούν κατώτεροι συντελεστές ειδικού φόρου που προβλέπονται από την ευρωπαϊκή ενεργειακή οδηγία. Επιπλέον, ζήτησαν και τη μείωση των συντελεστών του ΦΠΑ σε βενζίνη, πετρέλαιο και φυσικό αέριο. Με αυτόν τον τρόπο επιβεβαίωσαν την πάγια κριτική του ΠΑΣΟΚ - Κινήματος Αλλαγής τόσο προς την προηγούμενη κυβέρνηση ΣΥΡΙΖΑ - ΑΝΕΛ όσο και προς τη Νέα Δημοκρατία για το ύψος των φόρων κατανάλωσης. Γιατί είναι γεγονός ότι ο συντελεστής ειδικού φόρου κατανάλωσης που επιβάλλεται επί της ποσότητας του προϊόντος στη χώρα μας διαμορφώνεται σε επίπεδα πολύ υψηλότερα του ευρωπαϊκού μέσου όρου και φυσικά πολύ υψηλότερα από τα κατώτερα επιτρεπτά όρια που ορίζει η ευρωπαϊκή οδηγία.

Για παράδειγμα στην Ελλάδα ο συντελεστής για την αμόλυβδη βενζίνη είναι 700 ευρώ στα 1.000 λίτρα. Είναι σχεδόν διπλάσιος από τον ελάχιστο συντελεστή που προβλέπει η ευρωπαϊκή οδηγία, δηλαδή τα 359 ευρώ στα 1.000 λίτρα. Για το πετρέλαιο κίνησης είναι 410 ευρώ ανά 1.000 λίτρα, όταν ο ευρωπαϊκός προβλεπόμενος από την ενεργειακή οδηγία είναι 330 ευρώ στα 1.000 λίτρα. Προσαύξηση 33%. Στο πετρέλαιο θέρμανσης διαμορφώνεται στα 280 ευρώ ανά 1.000 λίτρα για τη χειμερινή περίοδο, όταν ο ελάχιστος που προβλέπεται από την ενεργειακή οδηγία είναι μόλις 21 ευρώ στα 1.000 λίτρα. Προσαύξηση δώδεκα φορές πάνω. Οι μειώσεις που προτείνονται από τους τελωνειακούς δεν θα είχαν ως μόνο στόχο τη συγκράτηση των τιμών των ενεργειακών προϊόντων αλλά κατ’ επέκταση και τη μείωση του κόστους των μεταφορών.

Εστιάζουν όμως και σε ένα άλλο πολύ σημαντικό θέμα. Θεωρούν ότι η μείωση των τιμών σε συνδυασμό πάντα με αυξημένους ελέγχους σε όλα τα στάδια της διακίνησης των καυσίμων μπορεί να συμβάλει σημαντικά και στην αντιμετώπιση του λαθρεμπορίου καυσίμων δεδομένου μάλιστα ότι τα γειτονικά κράτη έχουν πολύ μειωμένους συντελεστές ειδικού φόρου κατανάλωσης.

Επ’ αυτών των θεμάτων η Κυβέρνηση δεν δίνει πειστικές απαντήσεις. Ωστόσο αντιλαμβανόμαστε όλοι ότι ο πληθωρισμός δίνει τεράστια ώθηση στο λαθρεμπόριο και τη νοθεία.

Για το ζήτημα της τελωνειακής αντιπροσώπευσης και τη ρύθμιση του επαγγέλματος του τελωνειακού αντιπροσώπου, θεωρούμε πολύ θετικό το γεγονός ότι ο κύριος Υφυπουργός μερίμνησε -σύμφωνα πάντα, βέβαια, με τους φορείς- να κάνει πολύ σοβαρή διαβούλευση. Ωστόσο, θα τον παροτρύνουμε να κάνει και κάτι άλλο. Σύμφωνα με τις νόρμες της Ευρωπαϊκής Ένωσης, σταδιακά οι υπηρεσίες τελωνειακής αντιπροσώπευσης θα μετατρέπονται σε μια ενιαία αγορά με έτος καμπής το 2030. Αυτό, τόσο το Υπουργείο Οικονομικών όσο και οι τελωνειακοί αντιπρόσωποι, πρέπει να το δουν πολύ σοβαρά γιατί στη νέα ενιαία αγορά μπορεί μεγάλες επιχειρήσεις, όπως αυτές της Ιταλίας και της Γαλλίας, να επιδιώξουν επεκτάσεις σε άλλες αγορές. Γι’ αυτό πρέπει να χτίσουμε κι εμείς μια στρατηγική για εθνικές συνέργειες ώστε να μην φτάσουμε και σε αυτόν τον κλάδο να δουλεύουν οι Έλληνες τελωνειακοί αντιπρόσωποι ως μισθωτοί για ξένες εταιρείες.

Από τις διατάξεις του τρίτου μέρους, θα σταθώ στο άρθρο 52 για τη φορολογία των πλοίων. Αναπροσαρμόζετε τους συντελεστές φόρου και εισφοράς για την πενταετία 2021 έως και 2025. Το ποσοστό προσαύξησης 4%, που αναστέλλεται για το έτος 2021, προστίθεται κατά 2% ετησίως στα ποσοστά των ετών 2024 και 2025. Οι εφοπλιστές, δηλαδή, θα πληρώσουν το 2024 και το 2025 τη στιγμή που οι Έλληνες μικρομεσαίοι επιχειρηματίες, που πήραν μια αναστολή φόρου ή την επιστρεπτέα, ξεκινούν να πληρώνουν μέσα στο 2022.

Αυτή είναι μια αδικαιολόγητα γενναιόδωρη παράταση, μια εξόφθαλμη οικονομική διευκόλυνση της Νέας Δημοκρατίας στην οικονομική ελίτ της χώρας. Αλλά, κύριοι της Νέας Δημοκρατίας, σε αυτήν τη χώρα, εκτός από τους εφοπλιστές ψηφίζουν και όλοι οι άλλοι. Και δεν θα σας συγχωρέσουν αυτήν την ταξική μονομέρεια και την υποταγή σας στα οικονομικά συμφέροντα.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κυρία Αντωνίου.

Τον λόγο έχει τώρα ο Υπουργός Αγροτικής Ανάπτυξης, ο κ. Γιώργος Γεωργαντάς για να υποστηρίξει τις σχετικές διατάξεις του Υπουργείου του, την τροπολογία 1367 από 11-7-22.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Ως γνωστόν έχουν ταλαιπωρηθεί οι αγρότες μας σε πολλές περιοχές της χώρας από ζημίες, τις οποίες είχαν υποστεί στο προανθικό στάδιο από τον παγετό Φεβρουαρίου έως και Απριλίου του 2021. Ήταν μία αναγκαιότητα για τον ΕΛΓΑ να προσπαθήσει να στηρίξει αυτούς τους αγρότες παρ’ όλο που, όπως γνωρίζετε, ο Κανονισμός του ΕΛΓΑ δεν επιτρέπει την καταβολή αποζημιώσεων όταν αυτές γίνονται κατά το στάδιο το προανθικό. Όμως, αυτή η Κυβέρνηση έχοντας φέρει πολλές φορές στη Βουλή για έγκριση πρωτοβουλίες της με μοναδικό στόχο, πραγματικά, να στηριχθούν οι αγρότες μας, έφερε -και σήμερα βελτιώνει- την πρόταση που είχε γίνει για πρώτη φορά, κατά παρέκκλιση των διατάξεων του ΕΛΓΑ, να μπορέσουμε να αποζημιώσουν τους αγρότες αυτούς που έχουν υποστεί ζημία στο προανθικό στάδιο. Γίνεται για πρώτη φορά στην ιστορία του ΕΛΓΑ και αφορά αγρότες οι οποίοι έχουν υποστεί ζημιές οι οποίες υπολογίζονται γύρω στα 23 εκατομμύρια ευρώ.

Ακριβώς επειδή αυτή η διαδικασία γίνεται για πρώτη φορά -και των προκαταβολών του ΕΛΓΑ, που επίσης θέλει νομοθετική ρύθμιση και εδώ πέρα προβλέπεται η προκαταβολή, αλλά και ειδικότερα της ρύθμισης για το προανθικό στάδιο- καταλαβαίνετε ότι μια τέτοια πρωτόγνωρη διαδικασία, που δεν την είχαμε αξιολογήσει άλλη φορά, είχε και τις εν δυνάμει δυσκολίες της ως προς την υλοποίηση. Για να μπορέσουμε να τις ξεπεράσουμε όλες, να μπορέσουμε να στηρίξουμε και τους αγρότες οι οποίοι απαιτούν μεγαλύτερη αποζημίωση από το 40% που προβλεπόταν αρχικώς για προκαταβολές, φέρνουμε τη συγκεκριμένη τροπολογία με την οποία υπερβαίνουμε το 40% ως ποσοστό της προκαταβολής και πλέον δικαιούται ο ΕΛΓΑ με απόφαση του διοικητικού του συμβουλίου να την καθορίσει, έτσι ώστε με βάση τα πορίσματα, τα οποία είναι σχεδόν έτοιμα, να μπορέσουν να καταβληθούν οι μεγάλες προκαταβολές των αποζημιώσεων στους αγρότες μας.

Για να μη δημιουργείται οποιαδήποτε σύγχυση στους αγρότες που περιμένουν με αγωνία αυτήν την εξέλιξη και την καταβολή των αποζημιώσεων ακριβώς για να συνεχίσουν τις καλλιεργητικές τους δραστηριότητες, σήμερα, μετά από συνεννόηση με τον ΕΛΓΑ, είμαι σε θέση να ανακοινώσω στο Σώμα ότι οι καταβολές αυτές θα αρχίσουν να γίνονται από τέλος Ιουλίου, μετά από δεκαπέντε μέρες, δηλαδή, περίπου από σήμερα που ζητάμε από το Σώμα να υπερψηφιστεί από όλα τα κόμματα η συγκεκριμένη τροπολογία. Είναι μια τροπολογία η οποία, επαναλαμβάνω, για πρώτη φορά έρχεται να καλύψει ζημίες στο προανθικό στάδιο, κατανοώντας, όμως, πραγματικά τη μεγάλη δυσκολία στην οποία βρέθηκαν οι αγρότες τον Φεβρουάριο και την άνοιξη του 2021.

Νομίζω, κύριε Πρόεδρε, ότι υπό τις πολύ δύσκολες συνθήκες τις οποίες βιώνουμε, υπό τα δεδομένα της κλιματικής κρίσης τα οποία, δυστυχώς, έχουν αλλάξει σε πολλά παιδιά πλέον τον τρόπο με τον οποίο η αγροτική παραγωγή είναι εκτεθειμένη σε ακραία καιρικά φαινόμενα, ο ΕΛΓΑ προσπαθεί να σταθεί δίπλα στον αγρότη, στέκεται δίπλα στον αγρότη, στηρίζει τον πρωτογενή τομέα. Για τις ζημιές του 2021 έχει καταβάλει περίπου 350 εκατομμύρια ευρώ και οφείλω να σημειώσω εδώ ότι οι εισφορές από τους αγρότες μας ήταν τα 158 εκατομμύρια, από τα 350 που τελικώς καταβλήθηκαν.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Χαράλαμπος Αθανασίου):** Δεν μπορείτε τώρα, κύριε Κόκκαλη.

Τον λόγο θα πάρει ο κ. Διονύσιος Σταμενίτης.

**ΒΑΣΙΛΕΙΟΣ ΚΟΚΚΑΛΗΣ:** Ως Κοινοβουλευτικός Εκπρόσωπος, κύριε Πρόεδρε, να μιλήσω.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Στάλθηκε η αντικατάσταση του Κοινοβουλευτικού Εκπροσώπου, επειδή έφυγε ο κ. Αλεξιάδης.

**ΠΡΟΕΔΡΕΥΩΝ (Χαράλαμπος Αθανασίου):** Με συγχωρείτε.

Κύριε Σταμενίτη, μισό λεπτό, περιμένετε.

Κύριε Κόκκαλη, δεν το ήξερα, μόλις τώρα ενημερώθηκα για την αλλαγή. Με συγχωρείτε.

Να μιλήσει ο κ. Σταμενίτης και μετά να πάρετε τον λόγο ή θέλετε τώρα;

**ΒΑΣΙΛΕΙΟΣ ΚΟΚΚΑΛΗΣ:** Ένα λεπτό θα κάνω, κύριε Πρόεδρε. Θα ήθελα τώρα να μιλήσω.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, το είπα και στην ομιλία μου -δεν ήσασταν εδώ- ότι είμαστε θετικοί στην τροπολογία. Θέλω να πω όσον αφορά τη νομοθέτηση, που ήρθε χθες το βράδυ. Θα μπορούσε, από τη στιγμή που είμαστε θετικοί στην τροπολογία, να έχει ενσωματωθεί στο νομοσχέδιο. Και ουσιαστικά επαναφέρετε το όριο αποζημίωσης που είχαμε νομοθετήσει εμείς. Καλό, όμως, είναι να μην τρέχουμε μετά τις ζημιές.

Δύο θέματα: Πρώτον, αλλαγή του Κανονισμού. Είναι το μείζον. Αυτό περιμένουν οι αγρότες να ακούσουν από το Υπουργείο Αγροτικής Ανάπτυξης. Είχε ξεκινήσει στις 16 Δεκεμβρίου 2018.

Και δεύτερον, οι ανταποκριτές του ΕΛΓΑ, οι οποίοι διεκπεραίωσαν τις δηλώσεις για τον «Ιανό», δεν έχουν πληρωθεί. Αυτά ήθελα να σας πω.

**ΠΡΟΕΔΡΕΥΩΝ (Χαράλαμπος Αθανασίου):** Λοιπόν, τον λόγο τώρα έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ:** Σας ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, συζητάμε σήμερα το σχέδιο νόμου που αφορά την ενσωμάτωση στην ελληνική νομοθεσία της οδηγίας 262/2020 της Ευρωπαϊκής Ένωσης του συμβουλίου της 19ης Δεκεμβρίου του 2019 για τη θέσπιση του γενικού καθεστώτος των ειδικών φόρων κατανάλωσης, καθώς επίσης και την αναμόρφωση των όρων και των προϋποθέσεων για την τελωνειακή αντιπροσώπευση, αλλά και των όρων άσκησης του επαγγέλματος του εκτελωνιστή, σύμφωνα με τα όσα ισχύουν στον ενωσιακό τελωνειακό κώδικα.

Ειδικότερα, όσον αφορά στην οδηγία 262/2020, η οποία συνιστά αναθεώρηση της υφιστάμενης οδηγίας 118/2008, περιλαμβάνονται ρυθμίσεις οι οποίες ισχύουν οριζόντια για όλα τα προϊόντα που υπόκεινται σε ειδικό φόρο κατανάλωσης, δηλαδή ενεργειακά, αλκοολούχα και καπνικά. Αυτά που ρυθμίζονται, ουσιαστικά, είναι οι όροι και οι διαδικασίες για μια σειρά ζητημάτων, όπως η αποθήκευση, η παραγωγή, η διακίνηση και οι εξ αποστάσεως πωλήσεις αυτών των προϊόντων και η καταστροφή τους, ενώ έχουμε και ρύθμιση των διαδικασιών αναφορικά με τη βεβαίωση, την επιστροφή, τη διαγραφή του φόρου, αλλά και απαλλαγής από τον φόρο.

Οι υπό συζήτηση διατάξεις είναι σημαντικές γιατί εισάγουν ρυθμίσεις που διασφαλίζουν τα δημόσια έσοδα, καθώς επίσης και τις διαδικασίες ελέγχου και διακίνησης των προϊόντων που υπόκεινται σε ειδικό φόρο κατανάλωσης.

Ειδικότερα, πρόκειται για την απλούστευση των τελωνειακών διατυπώσεων, για την εξαγωγή αυτών των συγκεκριμένων προϊόντων που προβλέπονται από τον ενωσιακό τελωνειακό κώδικα και των διαδικασιών διακίνησης προϊόντων ειδικού φόρου κατανάλωσης που απορρέουν από την οδηγία, την καθιέρωση της ηλεκτρονικής παρακολούθησης της ενδοενωσιακής διακίνησης φορολογουμένων προϊόντων ειδικού φόρου κατανάλωσης μέσω του κοινού ενωσιακού πληροφοριακού συστήματος των τελωνείων και τέλος, τον καθορισμό από πλευράς Ευρωπαϊκής Επιτροπής των κατώτατων ορίων αποδεκτής φύρας για κάθε κατηγορία προϊόντων ειδικού φόρου κατανάλωσης. Αυτό πρακτικά σημαίνει ότι για όλα τα κράτη-μέλη ανά είδος προϊόντων ειδικού φόρου κατανάλωσης θα ισχύουν τα ίδια ελάχιστα όρια φύρας.

Αγαπητές και αγαπητοί συνάδελφοι, αναφορικά τώρα με το δεύτερο μέρος του νομοσχεδίου, κρίνω σημαντικό να τονίσω ότι πρόκειται για ρυθμίσεις που αναμορφώνουν τους όρους και τις προϋποθέσεις τελωνειακής αντιπροσώπευσης, αλλά και για ρυθμίσεις των όρων άσκησης του επαγγέλματος του τελωνειακού αντιπροσώπου, δηλαδή του εκτελωνιστή.

Βάσει όσων ισχύουν σε επίπεδο Ευρωπαϊκής Ένωσης, στην πραγματικότητα οι διατάξεις του δεύτερου μέρους αποτελούν την ανανέωση και τον εκσυγχρονισμό της νομοθεσίας μας, καθώς επικαιροποιείται ένας δυσλειτουργικός και αναχρονιστικός νόμος του 1997 περί εκτελωνιστών.

Γίνεται κατανοητό ότι οι ρυθμίσεις του δεύτερου μέρους, των οποίων το περιεχόμενο ανέλυσε διεξοδικά ο εισηγητής της Νέας Δημοκρατίας, είναι απαραίτητες γιατί είχαμε κενά, δυσαρμονία με τις εξελίξεις στο επίπεδο της τελωνειακής αντιπροσωπείας, αλλά και του ίδιου του επαγγέλματος των εκτελωνιστών.

Κυρίες και κύριοι συνάδελφοι, όπως προέκυψε από τις συνεδριάσεις της Επιτροπής Οικονομικών, πρόκειται για ένα νομοθέτημα που απολαμβάνει ευρείας αποδοχής, καθώς συγκεντρώνει στοιχεία απαραίτητα για τα πεδία, εναρμονίζοντάς τα με το Εθνικό μας Δίκαιο και τις καλές ευρωπαϊκές πρακτικές.

Κατά τη διάρκεια της επεξεργασίας, δεν υπήρξαν ιδιαίτερες διαφωνίες κι έτσι με την ψήφιση αυτού του νομοσχεδίου θα προστεθεί και αυτό στον κατάλογο των ουσιαστικών και χρήσιμων νομοθετημάτων και παρεμβάσεων της Κυβέρνησης της Νέας Δημοκρατίας.

Σε αυτό το σημείο θα ήθελα να αναφερθώ στην τροπολογία του Υπουργείου Οικονομικών, στο οποίο εμπεριέχεται και η τροπολογία του Υπουργείου Αγροτικής Ανάπτυξης και ειδικότερα, στο άρθρο 5, με το οποίο ρυθμίζονται τα ζητήματα αποζημίωσης των παραγωγών που υπέστησαν ζημιές στις καλλιέργειές τους, οι οποίες ήταν σε προανθικό στάδιο, την οποία υποστήριξε πριν από λίγο ο Υπουργός κ. Γεωργαντάς. Πρόκειται για ζημιές που προκλήθηκαν από την εκδήλωση του παγετού της άνοιξης του 2021.

Με την καταβολή των αποζημιώσεων γι’ αυτές τις καλλιέργειες ολοκληρώνεται ένας μεγάλος κύκλος αποζημιώσεων για την αντιμετώπιση των συνεπειών του παγετού που περιλαμβάνει καταβολή προκαταβολών τον Αύγουστο του 2021 και αποζημίωση στο 100% της ασφαλιζόμενης αξίας, μάλιστα εντός του ίδιου έτους, του 2021, στήριξη των επιχειρήσεων, συνεταιρισμών, ομάδων παραγωγών που δραστηριοποιούνται στην αγροτική παραγωγή και είχαν απώλειες λόγω της έλλειψης πρώτης ύλης- ήταν η ΚΥΑ που υπέγραψε ο Υπουργός Οικονομικών-, θεσμικές παρεμβάσεις για τους εποχικούς εργάτες σε εργοστάσια μεταποίησης, συνεταιρισμούς και παροχή επιδόματος ανεργίας με πενήντα ένσημα και όχι εκατό, γιατί αυτή η μείωση της πρώτης ύλης έφερε και μείωση στις εργατοώρες και στη ζήτηση προσωπικού και τέλος, με τη σημερινή τροπολογία, καταβολή προκαταβολών και αποζημιώσεων για τις καλλιέργειες που υπέστησαν ζημιά, αλλά οι καλλιέργειές τους βρίσκονταν στο προανθικό στάδιο, που ως γνωστόν ο ΕΛΓΑ με τον κανονισμό του δεν καλύπτει.

Είναι γεγονός ότι η Κυβέρνηση της Νέας Δημοκρατίας, το Υπουργείο Αγροτικής Ανάπτυξης και ο ΕΛΓΑ αντέδρασαν με σχέδιο και αποφασιστικότητα, προκειμένου να αντιμετωπιστούν οι συνέπειες του σφοδρού παγετού της άνοιξης του 2021, αποδεικνύοντας στην πράξη ότι βρίσκονται σταθερά δίπλα στους αγρότες μας. Και μιλώ ως Βουλευτής Πέλλας που η περιφέρειά μου χτυπήθηκε σε τεράστιο βαθμό με την καταστροφή του μεγαλύτερου μέρους των περιοχών να φτάνει στο 100%.

Ωστόσο, κύριοι συνάδελφοι, η εμπειρία του παγετού όπου επηρέασε καλλιέργειες στο στάδιο της ωρίμανσης που δεν καλύπτει ο Οργανισμός του ΕΛΓΑ, αλλά και όσα βιώνουμε τα τελευταία χρόνια με τις έντονες καιρικές αλλαγές, τους παγετούς, τις βροχοπτώσεις και την πρόκληση ζημιών στις καλλιέργειες, από αίτια που δεν καλύπτει ο Κανονισμός του ΕΛΓΑ, κάνουν πιο έντονη από ποτέ την ανάγκη να ξεκινήσει αυτή η μεγάλη διαβούλευση –γιατί τώρα θα ξεκινήσει, κύριε Κόκκαλη- που θα οδηγήσει στην αναθεώρηση του κανονισμού του ΕΛΓΑ. Είναι πάγιο αίτημα των αγροτών και των φορέων τους, αλλά το βλέπουμε πια και επιχειρησιακά, όταν βρισκόμαστε μπροστά σε καταστροφές καλλιεργειών και υπάρχουν εμπόδια λόγω του κανονισμού.

Οφείλουμε να αναγνωρίσουμε ότι η Κυβέρνηση της Νέας Δημοκρατίας με την επίβλεψη του ίδιου του Πρωθυπουργού Κυριάκου Μητσοτάκη θεσμοθέτησε εργαλεία ώστε να μπορούμε να στηρίξουμε τους παραγωγούς σε αυτές τις περιπτώσεις. Όμως είναι κοινή ομολογία ότι αυτό πρέπει να γίνει μέσα από τον ΕΛΓΑ, τον κατ’ εξοχήν υπεύθυνο φορέα. Πιστεύω ότι μετά την παράδοση της μελέτης της Παγκόσμιας Τράπεζας, είναι η κατάλληλη στιγμή, καθώς έχουμε τα απαραίτητα στοιχεία, ώστε να προχωρήσουμε στην επικαιροποίηση του κανονισμού.

Αγαπητές και αγαπητοί συνάδελφοι, αναφέρθηκα λίγο περισσότερο στα αγροτικά ζητήματα. Η τροπολογία που έφερε ο κ. Γεωργαντάς σήμερα στη Βουλή ή και η επίλυση ενός ζητήματος που απασχολεί μεγάλη μερίδα αγροτών, συμπεριλαμβανομένων πολλών συμπολιτών μου στην Πέλλα, είναι μια καλή αφορμή να καταθέσουμε τις απόψεις μας για το θέμα του ΕΛΓΑ.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης, ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, άλλη μια ενσωμάτωση στην ελληνική νομοθεσία οδηγίας του Συμβουλίου της Ευρωπαϊκής Ένωσης για τη θέσπιση του καθεστώτος του ειδικού φόρου κατανάλωσης, την αύξηση τελωνειακής αντιπροσώπευσης και τη ρύθμιση του επαγγέλματος του τελωνειακού αντιπροσώπου και λοιπές τελωνειακές και φορολογικές ρυθμίσεις.

Κύριε Υπουργέ, επειδή είστε ο καθ’ ύλην αρμόδιος και επειδή χρόνια είστε γύρω από τα φορολογικά, εγώ θα σας κάνω μια απλή ερώτηση. Τέλος Ιουλίου καλείται ο κάθε επιχειρηματίας -μικρός, μεσαίος επιχειρηματίας- να πληρώσει φόρο εισοδήματος, επιστρεπτέα προκαταβολή, ΕΝΦΙΑ, δώρο καλοκαιρινής άδειας, Αύγουστο, ΔΕΗ. Όλα αυτά σε δόσεις. Θυμάμαι μια παλιά ταινία με τον Βέγγο «Ο δοσάς».

Κι εγώ ρωτώ εσάς στο Υπουργείο Οικονομικών: Θα μπορέσει αυτός ο άνθρωπος να εξυπηρετήσει τις ανάγκες του; Την ίδια στιγμή θα μπορέσει να κάνει λίγες μέρες διακοπές με την οικογένειά του; Την ίδια στιγμή θα μπορέσει να βγάλει αυτά τα οποία τον περιμένουν; Δεν θα μπορέσει, κύριε Υπουργέ.

Θα ξεκινήσω με το ότι ο πληθωρισμός για τον Ιούνιο εκτοξεύθηκε στο 12,1%, ενώ ο μέσος όρος της Ευρωπαϊκής Ένωσης είναι στο 6,8%, αν δεν κάνω λάθος. Θα μπορούσαμε να είχαμε εναρμονισμένο πληθωρισμό με τον μέσο όρο της Ευρωπαϊκής Ένωσης, κύριε Υπουργέ; Θα μπορούσαμε. Σας είχαμε προειδοποιήσει.

Κατ’ αρχάς, το να αναφερθώ στα ίδια πράγματα που αναφέρθηκαν και οι προηγούμενοι και κυρίως, ο ειδικός αγορητής μας, ο κ. Βιλιάρδος, δεν θα το κάνω. Θα σας πω όμως δυο-τρία πραγματάκια γιατί θέλω να τα καταλάβει ο κόσμος.

Έρχονται ετεροχρονισμένα όλα αυτά τα οποία φέρνει η Κυβέρνηση. Η κ. Ζαχαράκη έφερε μια τροπολογία, την οποία έπρεπε να την έχει φέρει από πέρυσι. Φέτος δεν έχει νόημα αυτή η τροπολογία. Καλό ήταν από πέρυσι να γινόταν αυτό και περισσότερος κόσμος να πήγαινε για κοινωνικό τουρισμό και μεγαλύτερο να ήταν το ποσό το οποίο θα διαθέταμε.

Έρχεται ο κ. Γεωργαντάς. Σωστό ότι πρέπει να αποζημιωθούν οι αγρότες. Γιατί τώρα; Τόσο καιρό τι μπορούσε να γίνει; Δεν μπορούσαμε να το κάνουμε; Άρα βλέπετε ότι σε όλα θέλετε σπρώξιμο.

Είχαμε ζητήσει να μειωθεί ο ειδικός φόρος κατανάλωσης στη βενζίνη, γιατί συνήθως λέμε στα καύσιμα και έρχεται η Κυβέρνηση και λέει «Μα, το πετρέλαιο το μειώσαμε 15 λεπτά». Μιλάμε για τη βενζίνη. Άρα λέει η Κυβέρνηση στο Υπουργείο Οικονομικών «δεν έχω δημοσιονομικό χώρο». Εμείς αντιπροτείνουμε: Δεν μπορείτε να μειώσετε τον ειδικό φόρο κατανάλωσης, μειώστε τον ΦΠΑ.

Μειούμενος ο ΦΠΑ, κύριε Υπουργέ, αυτόματα, κυρίες και κύριοι συνάδελφοι, θα έπεφτε η τιμή, διότι ο ειδικός φόρος κατανάλωσης συν η τιμή του προϊόντος επί το 24% του ΦΠΑ μάς κάνει την τελική τιμή.

Να, λοιπόν, μία μέθοδος με την οποία θα μπορούσαμε να είχαμε κατεβάσει και τον πληθωρισμό, αν δεν κάνω λάθος και σε αυτό, άρα θα μπορούσαμε να έχουμε πολύ λιγότερο πληθωρισμό εναρμονισμένο με αυτούς της Ευρωπαϊκής Ένωσης.

Και ερχόμαστε τώρα στα τελωνεία. Αμέσως-αμέσως όταν μιλάμε για τελωνείο μιλάμε για λαθρεμπόριο. Από εκεί θα ξεκινήσουμε. Δηλαδή, ο καθένας ο οποίος ακούει τελωνείο αναρωτιέται: Ρε παιδί μου, τι είναι αυτό το τελωνείο; Θα καταλάβει και θα σκεφτεί ότι υπάρχει το λαθρεμπόριο καυσίμων, των τσιγάρων και όλα αυτά τα οποία βλέπουμε μπροστά μας. Καλές είναι οι οδηγίες της Ευρωπαϊκής Ένωσης. Ενσωματώνονται σοβαρά, ενσωματώνονται σωστά, είναι για εμάς, για τη δική μας την ιδιοσυγκρασία και για τα δικά μας τα θέματα, τα οποία μας απασχολούν;

Αύξηση των δημοσίων εσόδων. Έχετε αυξήσει τα δημόσια έσοδα. Κοιτάξτε να δείτε τώρα τι γίνεται, όμως, για το εμπορικό ισοζύγιο, το οποίο νομίζω ότι δεν μπορούμε να το αμφισβητήσουμε. Στο πεντάμηνο 20 δισεκατομμύρια οι εξαγωγές, 35 δισεκατομμύρια οι εισαγωγές. Άρα, αμέσως-αμέσως έχουμε 15 δισεκατομμύρια περίπου, 14,4 δισεκατομμύρια το έλλειμμα. Αυτό όλο το εξάμηνο είναι περίπου 18, 18 δισεκατομμύρια θα είναι και τα έσοδα από τον τουρισμό. Άρα, λοιπόν, ότι βγάζουμε από τον τουρισμό και λέμε: «Μπράβο, καλά πήγαμε», όλα αυτά τρώγονται από αυτό το πράγμα, το εμπορικό ισοζύγιο.

Βλέπετε, λοιπόν, ότι αυτό το οποίο έπρεπε να έχει κάνει το Υπουργείο Οικονομικών σε πρώτη φάση είναι να είχε μειώσει τον ειδικό φόρο κατανάλωσης. Και οι τελωνειακοί οι ίδιοι το λένε ότι θα μπορούσε να έχει μειωθεί ο ειδικός φόρος κατανάλωσης στη βενζίνη κατά 50% τουλάχιστον. Δεν μπορούσαμε; Το ΦΠΑ.

Και όχι μόνο αυτό, αλλά για δείτε τώρα. Πηγαίνει μια νοικοκυρά να ψωνίσει στο σουπερμάρκετ. Από πέρυσι που είχαμε αποπληθωρισμό μέχρι φέτος που έχουμε τον πληθωρισμό 12,1%, ένας άνθρωπος ο οποίος έδινε 300 ευρώ για παράδειγμα σε ένα καρότσι για να το γεμίσει, τώρα δίνει 450, 150 ευρώ πάνω, 50% έχουν αυξηθεί τα προϊόντα. Πώς θα τα βγάλει πέρα μία οικογένεια; Εγώ ρωτάω απλά.

Εσείς είστε από μια περιοχή, η οποία δεν είναι και πλούσια περιοχή και βλέπετε τι γίνεται με τον κόσμο. Θα σας τα λένε νομίζω, δεν είναι ότι τα λέμε εμείς μόνο. Πώς θα αντέξει ένας άνθρωπος, ο οποίος παίρνει 600, 700, 800 ευρώ μισθό; Αυξήθηκε, λέει, ο βασικός μισθός. Πόσο αυξήθηκε; Λέει ο κ. Βρούτσης θα αυξηθούν οι συντάξεις 6%. Και λοιπόν; Και άμα αυξηθούν οι συντάξεις 6%; Πόσο είναι το 6%; Ήδη τις έχει καπελώσει, τις έχει φάει ο πληθωρισμός, η ακρίβεια και θα συνεχιστεί, κύριε Υπουργέ, η ακρίβεια.

Λοιπόν, θα σας πούμε κάτι το οποίο νομίζω ότι το λέμε συνέχεια και πρέπει το Υπουργείο Οικονομικών, γενικότερα η Κυβέρνηση να έχει αλλαγή πλεύσης και αλλαγή νοοτροπίας. Κάθε Υπουργείο, πρέπει, κύριε Υπουργέ, να έχει τα δικά του έσοδα. Θα σας πω για το Υπουργείο Άμυνας. Δεν έχουμε αμυντική βιομηχανία και το πρόβλημα είναι ότι την αμυντική μας βιομηχανία την έχει πλέον στα χέρια του το Υπουργείο Οικονομικών. Έχουμε τέσσερις βιομηχανικές μονάδες, οι οποίες υπολειτουργούν. Έχουμε την ΕΑΒ. Έχουμε τα ΕΑΣ τα οποία πρέπει συνέχεια να τα τροφοδοτούμε με χρήματα για να μπορέσουν να επιβιώσουν. Έχουμε την ΕΛΒΟ, την οποία την ξεπουλήσαμε για ένα ευρώ, θα πω εγώ. Δώσαμε την περιουσία και ακόμα δεν έχει ξεκινήσει να δουλεύει αυτή η εταιρεία. Δεν παράγει τίποτα, που έπρεπε να είχε ξεκινήσει, να έχει το προσωπικό που αναλογεί.

Και έχουμε τώρα και τα ναυπηγεία. Θα δείτε τώρα τις επόμενες εβδομάδες τι θα γίνει με τα Ναυπηγεία της Ελευσίνας, του Σκαραμαγκά, κ.τ.λ..

Ξέρετε χθες οι Τούρκοι κάνανε μία τελευταία δοκιμή σε έναν πύραυλο αέρος - αέρος από τα F-16 για εβδομήντα έως εκατόν πέντε χιλιόμετρα, δικό τους. Το 70% της αμυντικής βιομηχανίας της Τουρκίας καλύπτει όλες τις Ένοπλες Δυνάμεις της Τουρκίας και κάνει και εξαγωγές.

Τι είναι αυτό το οποίο εμάς μας κάνει να μην μπορούμε να κάνουμε αυτά τα πράγματα; Γιατί δεν μπορούμε δηλαδή να δουλέψουμε σοβαρά; Ποιος είναι ο λόγος; Αυτό δεν μπορεί να το καταλάβει κανένας ειλικρινά. Όσο και να προσπαθεί κάποιος άνθρωπος να το καταλάβει αυτό το πράγμα δεν μπορεί να το καταλάβει.

Η ακρίβεια θα συνεχιστεί. Η ενεργειακή κρίση θα συνεχιστεί. Σήμερα έφτασε 170 ευρώ η μεγαβατώρα το φυσικό αέριο. Το πετρέλαιο ανεβαίνει. Οι λιγνιτικές μονάδες δεν έχουν ξεκινήσει να δουλεύουν. Χθες πάλι ανακοινώθηκε ότι θα διπλασιαστεί η εξαγωγή του κάρβουνου. Μα, για να διπλασιαστεί η εξαγωγή του λιγνίτη πρέπει να έρθει προσωπικό, το οποίο το απολύσατε το προσωπικό, φύγανε με εθελουσία έξοδο, με συντάξεις. Έφυγε το προσωπικό, οι άνθρωποι οι οποίοι δηλαδή γνώριζαν τι θα κάνουν στα έγκατα της γης για να βγάλουν το λιγνίτη. Και τώρα ζητάτε να πάρετε προσωπικό για δεκαοκτώ μήνες με 800 ευρώ. Δεν θα έρθει κανένας. Γι’ αυτό πάμε πίσω. Και ενώ τόσο καιρό τρεις, τέσσερις, πέντε μήνες προσπαθεί ο Πρωθυπουργός και λέει ότι θα αυξήσουμε τον λιγνίτη, θα αυξήσουμε την παραγωγή του μείγματος από λιγνίτη στο ηλεκτρικό ρεύμα δεν μπορεί να γίνει αυτό και από 5,7% έχει φτάσει το 7,5%, 8%, ενώ πρέπει να φτάσουμε στο 20% όπως λέει η Γερμανία ότι θα φτάσει. Πώς θα το κάνουμε αυτό το πράγμα; Δεν πρέπει να αλλάξουμε πλεύση; Δεν πρέπει να καθίσουμε να δούμε σοβαρά τα πράγματα;

Θα σας πω και κάτι άλλο, το οποίο νομίζω ότι το έχει πει πάρα πολύς κόσμος και το ξέρετε και εσείς πολύ καλά. Έρχεται ο μετρητής στα βενζινάδικα, έχει μπει το σύστημα εισροών - εκροών. Πού γίνεται το λαθρεμπόριο, αν γίνεται, που γίνεται σίγουρα; Στα διυλιστήρια.

Ερωτώ, κύριε Υπουργέ: Τέσσερα χρόνια τώρα προσπαθούμε να βάλουμε σύστημα εισροών - εκροών και όλοι οι αρμόδιοι λένε ότι δεν έχει τελειώσει ακόμα, δεν έχει μπει ακόμα. Ποιος είναι ο λόγος που εμποδίζεται το σύστημα εισροών - εκροών να μπει στα διυλιστήρια; Υπάρχει κάποιος λόγος ιδιαίτερος; Υπάρχει κάποιο πρόβλημα ιδιαίτερο; Εδώ το βάζουν στα βενζινάδικα, δεν μπορούν να το βάλουν τα διυλιστήρια, που πρώτα έπρεπε να μπει στα διυλιστήρια για να ελέγχεται τι μπαίνει από τα διυλιστήρια και τι βγαίνει και εν συνεχεία στα βενζινάδικα. Έτσι λέει η λογική. Και σ’ αυτό, λοιπόν, πίσω είσαστε.

Θα ήθελα να πω και κάτι άλλο προτού τελειώσω. Υπάρχει ένα διεθνές σκάνδαλο με την «UBER». Θυμάμαι τότε έκανα εκπομπές δημοσιογραφικές και είχαμε θίξει αυτό το θέμα με την «UBER». Μάλιστα έκανε έναν μεγάλο αγώνα o Λυμπερόπουλος. Δεν είναι δικός μας ο Λυμπερόπουλος, δικός σας ήταν, της Νέας Δημοκρατίας ήταν, τον οποίον τον διαγράψατε από τη Νέα Δημοκρατία γιατί ήταν συνδικαλιστής και φώναζε για τα δικαιώματα του κλάδου. Για τι θα φωνάξει, κύριε Αναστασιάδη; Για τι θα φωνάξει; Για τα δικαιώματα του κλάδου του θα φωνάξει ο άνθρωπος. Και δεν τον υπερασπίζομαι. Δεν έχω κάποια σχέση με τον Λυμπερόπουλο εγώ. Όχι για να βάζουμε τα πράγματα κάτω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Μυλωνάκη, σας παρακαλώ.

**ΑΝΤΩΝΙΟΣ ΜΥΛΩΝΑΚΗΣ:** Ολοκληρώνω, κύριε Πρόεδρε.

Φέρνετε ένα σοβαρό σκάνδαλο μπροστά, το οποίο χρόνια μετά βγαίνει στην επιφάνεια. Εάν βάλουμε τι έλεγαν στελέχη της Νέας Δημοκρατίας για την περίφημη «UBER» και για το περίφημο αυτό κατόρθωμα που ήρθε εδώ η «UBER» και ποια είναι αυτή η «UBER» και τι ωραία που δουλεύει και πόσο φτηνή είναι και πόσο είναι και τι κάνει και τώρα βγαίνει το σκάνδαλο. Ήθελα να ξέρω γιατί αυτή η σιγή ασυρμάτου από όλα τα μέσα μαζικής ενημέρωσης για την «UBER» και το σκάνδαλο της «UBER» ενώ κοντεύει να πέσει η κυβέρνηση του Μακρόν; Ο Μακρόν μέσα. Μπλεγμένος και αυτός. Γιατί, κύριε Μακρόν, όταν ήσουν Υπουργός των Οικονομικών, δεν ξέρω τι έκανες, έπαιρνε το κατιτίς σου, αλλά έσπρωχνες νομοσχέδια. Στα έδιναν έτοιμα τα νομοσχέδια.

Πιστεύω, κύριε Υπουργέ, είμαι σίγουρος δηλαδή, ότι και εδώ το ίδιο γινόταν. Δεν είναι διαφορετική η Γαλλία δηλαδή. Και εδώ κάποιος Υπουργός των Οικονομικών υπεραμειβόταν, αυτά τα νομοσχέδια έτοιμα τα είχε, έτοιμα, του τα έδιναν έτοιμα. Διαπλοκή σε όλο της το μεγαλείο! Διαφθορά σε όλο της το μεγαλείο! Και βγαίνουν οι δημοσιογράφοι, οι οποίοι λένε…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ:** Μα είναι δυνατόν, αυτή η «UBER» να είναι ένα διεθνές σκάνδαλο κι εδώ στην Ελλάδα να μην ακούγεται τίποτα; Δεν πειράζει. Άλλωστε δεν είναι μεγάλη η χρονική διάρκεια που Βουλευτές και Υπουργοί της Νέας Δημοκρατίας, της προηγούμενης κυβέρνησης της Νέας Δημοκρατίας, υπεραμύνονταν την «UBER». Εν πάση περιπτώσει, βλέπετε ότι όλα βγαίνουν στο φως. Δυστυχώς ή ευτυχώς -δυστυχώς για τον κόσμο- όλα βγαίνουν στο φως.

Κύριε Υπουργέ, πιστεύουμε ότι κάθε φορά που βγαίνει μια κυβέρνηση πρέπει να έχει γνώμονα το συμφέρον του λαού. Και αυτή τη στιγμή η Κυβέρνηση της Νέας Δημοκρατίας δεν προστάτευσε τα συμφέροντα του λαού πουθενά. Και η ενεργειακή κρίση έχει έρθει και θα συνεχιστεί και η επισιτιστική κρίση έχει χτυπήσει την πόρτα μας.

Είδατε τι έγινε στη Σρι Λάνκα. Είδατε τι γίνεται στην Ολλανδία που ξεσηκώθηκαν οι κτηνοτρόφοι, διότι έδωσε εντολή η κυβέρνηση να θανατωθεί το 50% των βοοειδών. Το ίδιο ξεκινάει η Ιταλία, σε λίγο τα ίδια θα έχουμε και στην Ελλάδα. Νομίζω ότι κάθε κυβέρνηση η οποία εκλέγεται, πρέπει να εκλέγεται με γνώμονα το συμφέρον του λαού και το συμφέρον της χώρας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Μυλωνάκη.

Κυρίες και κύριοι συνάδελφοι, στο σημείο αυτό θα διακόψουμε τη συζήτηση του σχεδίου νόμου του Υπουργείου Οικονομικών, προκειμένου να προχωρήσουμε στην ειδική ημερήσια διάταξη κοινοβουλευτικού ελέγχου, σύμφωνα με την απόφαση της Διάσκεψης των Προέδρων της Τετάρτης 6ης Ιουλίου 2022. Συγκεκριμένα θα κληρωθούν τα μέλη των ανώτατων δικαστικών, οι οποίοι θα συγκροτήσουν τα ειδικά δικαστήρια.

(ΔΙΑΚΟΠΗ)

(Οι κληρώσεις των μελών των ανώτατων δικαστικών να αναζητηθούν στις συνεδριάσεις ΡΞΑ΄ και ΡΞΒ΄)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, συνεχίζεται η συνεδρίαση.

Τον λόγο έχει ο Υφυπουργός Οικονομικών κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Θα ήθελα να καταθέσω νομοτεχνικές βελτιώσεις διαδικαστικού χαρακτήρα κυρίως, μετά από τις παρατηρήσεις της Επιστημονικής Υπηρεσίας της Βουλής.

(Οι προαναφερθείσες νομοτεχνικές βελτιώσεις καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 121, 122 και 123)

ΑΛΛΑΓΗ ΣΕΛΙΔΑΣ

 **ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο Υφυπουργός Υποδομών και Μεταφορών κ. Παπαδόπουλος, για να υποστηρίξει την τροπολογία του.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε. Θα ήθελα να παρακαλέσω να μου δώσετε τη δυνατότητα για μισό λεπτό, γιατί είναι μια πολύ σημαντική τροπολογία του Υπουργείου Αγροτικής Ανάπτυξης, του κ. Γιώργου Γεωργαντά, όσον αφορά το προανθικό στάδιο, μετά από τις πολλές και συνεχόμενες ζημιές, λόγω των καιρικών φαινομένων που υπέστη ο Νομός Κοζάνης και ειδικά τα χωριά Πύργοι και Μεσόβουνο, αλλά και η Πέλλα πέρσι το καλοκαίρι.

Μπήκε μια τροπολογία για το προανθικό στάδιο που δυστυχώς δεν προβλεπόταν στον κανονισμό του ΕΛΓΑ, έναν κανονισμό που κάποια στιγμή πρέπει να αποφασίσουμε όλοι μαζί ότι θέλει αλλαγή. Είναι ένας αναχρονιστικός κανονισμός, ένας κανονισμός που ισχύει για πολλά χρόνια και, δυστυχώς, δεν ανταποκρίνεται στην πραγματικότητα.

Έτσι η τροπολογία που ήρθε σήμερα από το Υπουργείο Αγροτικής Ανάπτυξης και τον κ. Γεωργαντά για το προανθικό στάδιο των οπωροφόρων δέντρων λύνει για πρώτη φορά στη χώρα, εκτός Κανονισμού ΕΛΓΑ, ένα σημαντικό πρόβλημα και των αποζημιώσεων γι’ αυτό το θέμα.

Θα συνεχίσω με την τροπολογία του Υπουργείου Υποδομών και Μεταφορών, με το άρθρο 2, που αφορά τη ρύθμιση και την καταβολή αποζημιώσεων αναδόχων γραμμών στις οποίες έχουν επιβληθεί υποχρεώσεις παροχής δημόσιας υπηρεσίας. Είναι η τροποποίηση της παραγράφου 3 του άρθρου 83 του ν.4796/2021. Με το άρθρο 83 έχει θεσπιστεί η παροχή έξτρα αντισταθμίσματος και για τις πτήσεις με μηδενικό οικονομικό αντιστάθμισμα ως μέτρο αντιμετώπισης του COVID.

Ωστόσο στην παράγραφο 3 του εν λόγω άρθρου συμπεριελήφθη διάταξη, σύμφωνα με την οποία η εξόφληση του ποσού δεν δύναται να υπερβεί ό,τι έχει συμφωνηθεί στις συμβάσεις. Με την πρόβλεψη, λοιπόν, αυτή δεν μπορούσαν να πληρωθούν οι πτήσεις που είχαν συμφωνηθεί να έχουν μηδενικό αντιστάθμισμα, κάτι που έρχεται σε πλήρη αντίφαση με την πρόβλεψη περί παροχής επιπροσθέτου αντισταθμίσματος 25 ευρώ συν ΦΠΑ που προβλέπει η παράγραφος 1.

Με την προτεινόμενη ρύθμιση αποκαθίσταται η προαναφερόμενη αντίφαση, με αποτέλεσμα να μπορεί να γίνει η καταβολή των αποζημιώσεων για την εκτέλεση των πτήσεων των άγονων γραμμών για το διάστημα που προβλέπεται στις συμβάσεις αυτές.

Η ρύθμιση, λοιπόν, αυτή είναι αναγκαία, διότι οι αεροπορικές εταιρείες υποχρεούνται μεν να εκτελέσουν τις πτήσεις στις άγονες γραμμές, ανεξαρτήτως του αριθμού των καλυπτόμενων θέσεων, χωρίς να μπορούν να αποζημιωθούν λόγω της διάταξης.

Στο άρθρο 3 μιλάμε για την παράταση του ακατάσχετου της κρατικής χρηματοδότησης του Οργανισμού Σιδηροδρόμων Ελλάδος. Με την προτεινόμενη ρύθμιση, μέχρις ότου ληφθεί η σύμφωνη γνώμη της Ευρωπαϊκής Επιτροπής για τη διαγραφή του εγγεγραμμένου χρέους προς το ελληνικό δημόσιο του ΟΣΕ, μπορεί να δίνεται παράταση για ένα χρονικό διάστημα μέχρι 31-12-2022 για το ακατάσχετο της κρατικής χρηματοδότησης στον οργανισμό αυτό και χορηγείται αποδεικτικό φορολογικής ενημερότητας.

Στο άρθρο 3 μιλάμε για τη ρύθμιση θεμάτων μηχανοδηγών του Οργανισμού Σιδηροδρόμων Ελλάδος.

**ΤΡΥΦΩΝ ΑΛΕΞΙΑΔΗΣ:** Κάποιο λάθος έχει γίνει. Ποιο άρθρο 3;

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Σας μιλάω για την τροπολογία-προσθήκη του Υπουργείου Υποδομών και Μεταφορών στο σχέδιο νόμου, για τα άρθρα 2 και 3.

**ΤΡΥΦΩΝ ΑΛΕΞΙΑΔΗΣ:** Δεν είναι άρθρο 3.

**ΠΡΟΕΔΡΕΥΩΝ (Δημήτριος Βίτσας):** Άρθρο 3 της τροπολογίας εννοεί.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Άρθρο 3 της τροπολογίας.

**ΜΑΡΙΑ ΚΟΜΝΗΝΑΚΑ:** Είναι άρθρα 8 και 9.

**ΠΡΟΕΔΡΕΥΩΝ (Δημήτριος Βίτσας):** Έχετε την τροπολογία μπροστά σας;

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Μπορεί να έχει γίνει αλλαγή. Σας μίλησα για τα άρθρα 2 και 3 με βάση αυτά που έχω, αλλά ο τίτλος τα καθορίζει όλα.

**ΤΡΥΦΩΝ ΑΛΕΞΙΑΔΗΣ:** Αυτό που έχουμε μπροστά μας δεν λέει αυτό.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Ο τίτλος τα καθορίζει. Τώρα αν έχω διαφορετικά άρθρα, δεν ξέρω.

**ΤΡΥΦΩΝ ΑΛΕΞΙΑΔΗΣ:** Πρέπει να μιλάμε πάνω στο ίδιο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Με τη ρύθμιση, λοιπόν, με τον ν.3911/2011, με τον οποίο ενσωματώθηκε η ευρωπαϊκή οδηγία 2007/59 σχετικά με την πιστοποίηση του προσωπικού οδήγησης μηχανών έλξης και συρμών στο σιδηροδρομικό σύστημα της κοινότητας, μεγάλος αριθμός μηχανοδηγών που κατείχε σχετική άδεια δεν μπορούσε να πάρει την ευρωπαϊκή άδεια μηχανοδήγησης, παρά τη μεγάλη εμπειρία που είχε -και είναι γνωστό αυτό-, λόγω των ειδικών προσόντων που προβλέπει η οδηγία, όπως για παράδειγμα το απολυτήριο λυκείου ή η κατοχή κάποιας ξένης γλώσσας.

Με την προτεινόμενη ρύθμιση, λαμβάνοντας υπ’ όψιν μάλιστα την έλλειψη πιστοποιημένων οδηγών και με δεδομένο ότι η εκπαίδευση των νέων είναι ιδιαίτερα χρονοβόρα και κοστοβόρα, δίνεται η δυνατότητα πιστοποίησης της κατηγορίας αυτής των μηχανοδηγών, οι οποίοι θα χρησιμοποιηθούν για την οδήγηση μηχανημάτων γραμμής και σιδηροδρομικών οχημάτων συντήρησης, χωρίς την προϋπόθεση που ορίζουν τα άρθρα 11 και 12.

Και κλείνω με το τελευταίο άρθρο. Μιλάμε για τα καταβληθέντα ποσά και τα επιδόματα επικίνδυνης και ανθυγιεινής εργασίας των θέσεων ευθύνης στους εργαζόμενους του ΟΑΣΘ.

Με τη ρύθμιση αυτή αντιμετωπίζεται ένα θέμα της υποχρέωσης επιστροφής δεκάδων χιλιάδων ευρώ που προέκυψε γιατί χορηγούνται αποδοχές μη νόμιμα με την ανοχή της προηγούμενης διοίκησης στους εργαζόμενους.

Συγκεκριμένα, με την προηγούμενη διοίκηση υπήρχε παντελής αδιαφορία για την έκδοση κοινής υπουργικής απόφασης αντιστοίχισης με το επίδομα ανθυγιεινής εργασίας, το επίδομα θέσης ευθύνης, όπως προβλέπεται από τις ισχύουσες διατάξεις, κάτι που διαπίστωσε ο δημοσιονομικός έλεγχος, ο οποίος επέβαλε την άμεση διακοπή της χορήγησής τους.

Όπως αποδείχθηκε, η πρακτική αυτή ήταν επιζήμια και για τους ίδιους τους εργαζόμενους, οι οποίοι καλούνται σήμερα να επιστρέψουν όλα τα χρήματα αυτά χωρίς να ευθύνονται γι’ αυτό.

Πρέπει, λοιπόν, να τονίσω ότι με τη νέα εθνική συλλογική σύμβαση εργασίας, η χρηματοδότηση της οποίας έχει ήδη εγκριθεί και βρίσκεται στο τελευταίο στάδιο έγκρισης από το Υπουργείο Οικονομικών, επιλύονται όλα τα εκκρεμή αυτά ζητήματα.

Με την προτεινόμενη, λοιπόν, ρύθμιση και προκειμένου να μην έχει άμεση οικονομική επίπτωση στους εργαζόμενους, οι οποίοι για τυπικούς λόγους μεν με τη μη έκδοση της σχετικής ΚΥΑ από την προηγούμενη ηγεσία του ΟΑΣΘ, καλούνται να επιστρέψει τα επιδόματα αυτά προωθείται η συγκεκριμένη νομοθετική ρύθμιση, προκειμένου να διασφαλιστεί εργασιακή ειρήνη και να μην έχει καμμία επίπτωση στην εκτέλεση του μεταφορικού έργου της Θεσσαλονίκης.

Σας ευχαριστώ πάρα πολύ, κύριε Πρόεδρε.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Θα ήθελα να κάνω μια ερώτηση στον κύριο Υπουργό, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Υπουργέ, στα άρθρα 5 και 6 έρχονται διατάξεις που τροποποιούν τα άρθρα 41 και 49 του ν.4412 για τις δημόσιες συμβάσεις. Είναι άρθρα που ενσωματώνουν διατάξεις οδηγιών. Ποια είναι η σκοπιμότητα τους και μάλιστα σε εκκρεμείς διαδικασίες ανάθεσης συμβάσεων;

**ΜΑΡΙΑ ΚΟΜΝΗΝΑΚΑ:** Κύριε Πρόεδρε,θα ήθελα και εγώ να κάνω μια ερώτηση.

**ΠΡΟΕΔΡΕΥΩΝ (Δημήτριος Βίτσας):** Για τον κ. Παπαδόπουλο είναι η ερώτησή σας;

**ΜΑΡΙΑ ΚΟΜΝΗΝΑΚΑ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Έχετε τον λόγο για να κάνετε την ερώτησή σας.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, να σας κάνω και εγώ μια διευκρινιστική ερώτηση και να απαντήσετε από κοινού.

**ΤΡΥΦΩΝ ΑΛΕΞΙΑΔΗΣ:** Υπάρχει ένα θέμα με την αρίθμηση, κύριε Υπουργέ, το οποίο πρέπει να το λύσετε.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Υπάρχει μια διαφορά στην αρίθμηση.

**ΠΡΟΕΔΡΕΥΩΝ (Δημήτριος Βίτσας):** Ναι, θα πρέπει να δοθούν στις Υπηρεσίες έτσι ώστε να δει η Γραμματεία τις διαφορές και να μπορέσουμε να προχωρήσουμε.

Καλύτερα να δώσω τον λόγο στον Υφυπουργό Ανάπτυξης και Επενδύσεων τον κ. Τσακίρη να ολοκληρώσουμε με την τροπολογία για να κάνετε όλες μαζί τις ερωτήσεις. Το λέω για να μη μιλήσει ο κ. Τσακίρης και μετά έχουμε ξανά ερωτήσεις. Εν τω μεταξύ θα κοιτάξει και ο κ. Παπαδόπουλος τα ερωτήματα.

Ορίστε, κύριε Τσακίρη, έχετε τον λόγο.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Κύριε Πρόεδρε, κύριοι Βουλευτές, όπως γνωρίζετε το Υπουργείο Ανάπτυξης και Επενδύσεων έχει ταχθεί αναφανδόν στην πάταξη των φαινομένων αισχροκέρδειας ιδίως σε περιόδους κρίσης, παρακολουθεί συνεχώς τις εξελίξεις και παρεμβαίνει εγκαίρως στην αγορά όπου χρειάζεται. Ο καταναλωτής -αλλά και ο επιχειρηματίας- πρέπει να έχουν ουσιαστική πρόσβαση στα προϊόντα που χρειάζονται για ίδιον όφελος και επιχειρήσεις οι οποίες προσπαθούν να εκμεταλλευτούν συγκυρίες για ίδιον όφελος, πρέπει να έχουν άμεσες συνέπειες.

Η δημοσίευση των στοιχείων των παραβατών είναι ένα ακόμα εργαλείο προς την επίτευξη του σκοπού αυτού, ώστε αφ’ ενός να ξέρει ο καταναλωτής πώς συμπεριφέρονται οι διάφοροι προμηθευτές και να κάνει τις κατάλληλες και συμφέρουσες γι’ αυτόν επιλογές και αφ’ ετέρου να αποφεύγουν οι επιχειρήσεις να μπαίνουν στον πειρασμό να εκμεταλλευτούν τις περιστάσεις, ξέροντας ότι αυτό θα γίνει γνωστό στο κοινό. Συνεκτιμώντας, λοιπόν, τις τρέχουσες συνθήκες επεκτείνεται μέχρι 31-12-2022 η εφαρμογή της διάταξης περί δημοσίευσης της επωνυμίας επιχειρήσεων που παραβιάζουν μέτρα περιστολής φαινομένων αθέμιτης κερδοφορίας σε περιόδους κρίσης.

Στο δεύτερο άρθρο της τροπολογίας, όπως πάλι γνωρίζετε τον προηγούμενο μήνα προκηρύχθηκε το συγχρηματοδοτούμενο από το ΕΣΠΑ πρόγραμμα «Ανακυκλώνω - Αλλάζω Συσκευή» με στόχο την εξοικονόμηση ενέργειας στον οικιακό κτηριακό τομέα, τη μείωση των εκπομπών ρύπων που συμβάλλουν στην επιδείνωση του φαινομένου του θερμοκηπίου και την επίτευξη καθαρότερου περιβάλλοντος, τη βελτίωση του ισοζυγίου εισαγωγών ενέργειας και τη συρρίκνωση της εξάρτησης από τρίτες χώρες, αλλά πολύ σημαντικότερα τη μείωση του ενεργειακού κόστους των πολιτών και τη συμβολή στην αύξηση της ποιότητας ζωής τους.

Στο ίδιο πνεύμα με όσα προανέφερα και για να μην αποτελέσει το εν λόγω πρόγραμμα ευκαιρία αθέμιτου κέρδους για κάποιους εις βάρος των πολιτών, προβλέπονται περιορισμοί στην αποκόμιση μεικτού κέρδους για τα προϊόντα των οποίων η αγορά επιδοτείται από το πρόγραμμα «Ανακυκλώνω - Αλλάζω Συσκευή» με στόχο την περιστολή της αθέμιτης κερδοφορίας. Η διάταξη νόμου είναι από την υφιστάμενη για τα είδη πρώτης ανάγκης.

Στο άρθρο 3 της τροπολογίας πάλι στο ίδιο πνεύμα παρακολουθούμε την επιτυχημένη πορεία της ΔΙΜΕΑ που ήδη έχει αποδείξει ότι οι κανόνες υπάρχουν για να εφαρμόζονται και παρεμβαίνουμε όταν χρειάζεται να βελτιώνει συνεχώς την απόδοσή της. Με το άρθρο 3, λοιπόν, απλοποιείται και βελτιώνεται το θεσμικό πλαίσιο ενίσχυσης της ΔΙΜΕΑ με ελεγκτές με στόχο την αύξηση του αριθμού των ελέγχων της.

Με το άρθρο 4 καθίσταται δυνατή η πληρωμή εντός του 2022 υποχρεώσεων της χώρας προς διεθνείς οργανισμούς για το έτος 2021 που δεν καταβλήθηκαν εγκαίρως λόγω των έκτακτων συνθηκών.

Με τα άρθρα 5 και 6 τροποποιούμε τις διατάξεις του ν.4412/2016 για τις δημόσιες συμβάσεις με στόχο τη διασφάλιση του δημοσίου συμφέροντος κατά τη διεξαγωγή διαδικασιών προμήθειας αγαθών και υπηρεσιών και δημοσίων έργων, τηρώντας πάντα τις σχετικές διατάξεις του Ευρωπαϊκού Δικαίου και οδηγιών.

Έτσι με το άρθρο 5 προβλέπεται η διενέργεια διαγωνιστικών διαδικασιών από τις Εθνικές Κεντρικές Αρχές Αγορών, ΕΚΑΑ, στο πλαίσιο επικουρικών δραστηριοτήτων αγορών, ανεξαρτήτως ύψους εκτιμώμενης αξίας σύμβασης πάντα τηρουμένης της νομοθεσίας της Ευρωπαϊκής Ένωσης. Έτσι αξιοποιείται η τεχνογνωσία των ΕΚΑΑ σε όλο το εύρος των δημοσίων συμβάσεων.

Και, τέλος, στο άρθρο 6 προβλέπεται ότι οι Κεντρικές Αρχές Αγορών μπορούν να διαιρούν ή να μη διαιρούν τις συμβάσεις σε τμήματα, ώστε να επιλέγουν τη βέλτιστη λύση από πλευράς δημοσίου συμφέροντος και προστασίας του ανταγωνισμού ανάλογα με τις κατά περίπτωση συνθήκες της αγοράς και αυτό με στόχο την επίτευξη του βέλτιστου οικονομικού αποτελέσματος και την αποφυγή της καταστρατήγησης του υγιούς ανταγωνισμού.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ, κύριε Υπουργέ.

Κύριε Σκανδαλίδη, θέλετε να επαναλάβετε το ερώτημα;

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ, κύριε Πρόεδρε.

Να μην αναφέρω τα άρθρα. Μιλάμε για τις διατάξεις που τροποποιούν τα άρθρα 41 και 49 του ν.4412 για τις δημόσιες συμβάσεις. Είναι άρθρα που ενσωματώνουν διατάξεις οδηγιών.

Το ερώτημά μας είναι, ποια είναι η σκοπιμότητά τους και μάλιστα όταν αλλάζοντας τα αναφέρονται και σε εκκρεμείς διαδικασίες ανάθεσης συμβάσεων;

**ΠΡΟΕΔΡΕΥΩΝ (Δημήτριος Βίτσας):** Μάλιστα.

Κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, θα αναφερθώ στο τελευταίο άρθρο της τροπολογίας, το άρθρο 10, που αφορά τα καταβληθέντα ποσά για τα επιδόματα επικίνδυνης και ανθυγιεινής στους εργαζομένους του ΟΑΣΘ.

Συμφωνούμε, προφανώς, με το να μην αναζητηθούν πίσω και να μη χάσουν οι εργαζόμενοι τα επιδόματα που πήραν χωρίς να ευθύνονται. Από τον Μάρτη του 2022 μέχρι σήμερα έχει σταματήσει να καταβάλλεται αυτό το επίδομα, με αποτέλεσμα περίπου κατά μέσο όρο να κόβονται 150 ευρώ ανά μήνα από κάθε εργαζόμενο από τον μισθό τους.

Με τη ρύθμιση αυτή θα δοθούν τα ποσά αυτά αναδρομικά; Επειδή λέει ότι «η συνέχιση της καταβολής είναι νόμιμη κατά παρέκκλιση», ωστόσο αυτά που δεν έχουν δοθεί από τον Μάρτη μέχρι σήμερα θα δοθούν αναδρομικά; Μπορείτε να μας διευκρινίσετε αυτό, γιατί θεωρούμε ότι θα πρέπει και αυτά τα ποσά για αυτό το διάστημα να συνεχίσουν να καταβάλλονται.

Ευχαριστώ.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, θα ήθελα να κάνω μια ερώτηση στον Υφυπουργό Ανάπτυξης.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Αν κατάλαβα καλά, κύριε Υφυπουργέ, θα επιβάλετε πλαφόν με το άρθρο 2; Σοβιετική οικονομία έχουμε, κεντρικά κατευθυνόμενη; Θα επιβάλετε πλαφόν; Το κατάλαβα καλά;

**ΠΡΟΕΔΡΕΥΩΝ (Δημήτριος Βίτσας):** Αυτό είναι αξιολογική κρίση τώρα.

**ΒΑΣΙΛΕΙΟΣ ΒΙΛΙΑΡΔΟΣ:** Όχι, απλά να μη συνεχίσω παρακάτω…

**ΠΡΟΕΔΡΕΥΩΝ (Δημήτριος Βίτσας):** Η ερώτηση, όμως, είναι εάν θα επιβάλουμε πλαφόν.

**ΒΑΣΙΛΕΙΟΣ ΒΙΛΙΑΡΔΟΣ:** Ακριβώς.

**ΠΡΟΕΔΡΕΥΩΝ (Δημήτριος Βίτσας):** Εάν είναι σουηδική ή εάν είναι σοβιετική, είναι άλλο θέμα.

Ορίστε, κύριε Υφυπουργέ, έχετε τον λόγο.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Επιβάλλουμε περιθώρια κέρδους στις συσκευές οι οποίες μπαίνουν σε αυτό το πρόγραμμα. Εάν δεν μπουν σε αυτό το πρόγραμμα, μπορεί ο καθένας να τις πουλήσει όσο θέλει στην ελεύθερη αγορά. Αλλά αυτές που μπαίνουν στο πρόγραμμα έχουν συγκεκριμένα περιθώρια κέρδους.

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Υφυπουργέ, καλά το κατάλαβα.

Έχετε συμπεριλάβει το ποσοστό του πληθωρισμού στο 12,1%; Έχετε συμπεριλάβει τα αυξημένα ναύλα; Στα κοντέινερ τα ναύλα από 2.500 ευρώ έχουν φτάσει στα 14.000 ευρώ.Έχετε συμπεριλάβει την πτώση της ισοτιμίας του ευρώ; Γιατί επεμβαίνετε στην αγορά με αυτό τον τρόπο; Σε ποια ακριβώς κριτήρια στηρίζονται οι δικές σας επεμβάσεις; Πώς κρίνετε ότι το πλαφόν που θέλετε να επιβάλλετε είναι βιώσιμο για τις επιχειρήσεις; Τελικά, με αυτές σας τις ενέργειες, θεωρείτε ότι δεν λειτουργεί ο ανταγωνισμός στην Ελλάδα; Αυτός είναι ο λόγος που θέλετε να επιβάλλετε πλαφόν;

Μας κάνει ιδιαίτερη εντύπωση, γιατί ζούμε σε μια φιλελεύθερη οικονομία και δεν θεωρούμε ότι πρέπει να επεμβαίνει το κράτος χωρίς να έχει γνώση όλων αυτών των πραγμάτων.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Οι ερωτήσεις είναι ρητορικές.

Κύριε Παπαδόπουλε, θα απαντήσετε στις ερωτήσεις του κ. Σκανδαλίδη και της κ. Κομνηνάκα;

Ορίστε, έχετε τον λόγο.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Στην ερώτηση για τον ΟΑΣΘ, να πω το εξής. Δεν θα κουβεντιάζαμε τίποτα σήμερα εάν είχαν εκδοθεί ΚΥΑ, οι οποίες δεν εκδόθηκαν ποτέ από την προηγούμενη διοίκηση.

Σήμερα τι γίνεται; Διασφαλίζοντας την εργασιακή ειρήνη, ο στόχος είναι να καλυφθούν όλες οι εκκρεμότητες που υπάρχουν έστω και καθυστερημένα. Αυτός είναι ο στόχος, όπως επίσης να μην αποδοθούν τα χρήματα από τους εργαζόμενους πίσω.

**ΜΑΡΙΑ ΚΟΜΝΗΝΑΚΑ:** Να μη ζητηθούν πίσω.

Αυτά που δεν έχουν αποδοθεί, θα αποδοθούν;

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ (Υφυπουργός Υποδομών και Μεταφορών):** Οι εκκρεμότητες οι οποίες έχουν δημιουργηθεί θέλουμε να λυθούν και να μην αποδοθούν τα χρήματα πίσω.

**ΠΡΟΕΔΡΕΥΩΝ (Δημήτριος Βίτσας):** Κύριε Τσακίρη, έχετε τον λόγο.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Ευχαριστώ, κύριε Πρόεδρε.

Κατ’ αρχάς η ερώτηση του κ. Σκανδαλίδη απευθυνόταν σε μένα, οπότε να την απαντήσω. Όπως προανέφερα και στην παρέμβασή μου, κύριε Σκανδαλίδη, έχουν ληφθεί υπ’ όψιν τόσο η ευρωπαϊκή νομοθεσία όσο και οι οδηγίες όσον αφορά το ευρωπαϊκό δίκαιο για τις δημόσιες συμβάσεις. Ως προς αυτό που είπατε ότι υπάρχουν συμβάσεις εν εξελίξει, δεν έχω τέτοια πληροφόρηση και δεν μπορώ να σας απαντήσω. Οι πληροφορίες μου λένε ότι πρόκειται για νέες συμβάσεις και το κάνουμε αυτό στην ΕΚΑΑ.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Δεν καθίσταται καθαρό στην τροπολογία, γιατί αναφέρεται σε εκκρεμείς διαδικασίες ανάθεσης συμβάσεων.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Αυτό δεν μπορώ να σας το απαντήσω. Πρέπει να το δω.

Τώρα σε ό,τι αφορά την ερώτηση του κ. Βιλιάρδου για το πλαφόν, όλα όσα είπατε έχουν ληφθεί υπ’ όψιν -προφανώς και η ισοτιμία- από τις υπηρεσίες του Υπουργείου, μέχρι και η μελλοντική αύξηση, η θεωρητική αύξηση των τιμών λόγω αυξημένης ζήτησης γι’ αυτό το πρόγραμμα. Θεωρούμε ότι είναι προς τη σωστή κατεύθυνση, με γνώμονα μόνο την προστασία του καταναλωτή.

Ξέρετε αυτές οι δράσεις -για να το πω διαφορετικά, εντός εισαγωγικών- «διαστρεβλώνουν» την αγορά γιατί έχουν ένα μικρό χρονικό περιθώριο εφαρμογής. Άρα όλοι οι ενδιαφερόμενοι πάνε εκείνη τη στιγμή να πάρουν κλιματιστικό, άρα κάποιες επιχειρήσεις βρίσκουν ευκαιρία να αυξήσουν το περιθώριο κέρδους. Για να μην έχουμε αυτή τη στρέβλωση της αγοράς, με αυτόν τον τρόπο προστατεύουμε και την αγορά, αλλά ειδικότερα και τον καταναλωτή.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει η Κοινοβουλευτική Εκπρόσωπος του Κινήματος Αλλαγής κ. Νάντια Γιαννακοπούλου για δώδεκα λεπτά.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, δεν μπορώ να μην ξεκινήσω αναφερόμενη στα τελευταία επίσημα στοιχεία της ΕΛΣΤΑΤ, σύμφωνα με τα οποία ο πληθωρισμός στην Ελλάδα τον Ιούνιο ξεπέρασε το 12% σε σύγκριση με την αντίστοιχη περσινή περίοδο, εξέλιξη αναμενόμενη, καθώς τους τελευταίους μήνες υπήρχε διαρκής αύξηση των πληθωριστικών πιέσεων.

Είναι χαρακτηριστικό ότι η αύξηση του πληθωρισμού τον Μάιο είχε φτάσει στο 11,3% και μόλις ένα μήνα μετά ανέβηκε στο 12,1%. Και αυτό βεβαίως πρόκειται για μία ουσιαστική, για μια σοβαρή, για μια μεγάλη διαφορά, κύριε Υπουργέ, η οποία επηρεάζει σημαντικά και τη λειτουργία των επιχειρήσεων και την προσπάθεια των νοικοκυριών να μπορέσουν να αντέξουν αυτό το πρωτοφανές κυριολεκτικά κύμα ακρίβειας.

Μόλις σε διάστημα ενός έτους ο ηλεκτρισμός ανέβηκε κατά 70,4%, το φυσικό αέριο κατά 117%, το πετρέλαιο θέρμανσης κατά 65%, τα καύσιμα και τα λιπαντικά κατά 45%, το ψωμί και τα δημητριακά κατά 15,5%, τα κρέατα κατά 14,9%, τα γαλακτοκομικά και τα αυγά κατά 15,5%, τα έλαια και τα λίπη κατά 24,9% και τα λαχανικά κατά 11,3%.

Είναι τεράστιες αυτές οι αυξήσεις! Είναι τεράστιες αυτές οι αυξήσεις, σε προϊόντα μάλιστα τα οποία σχετίζονται άμεσα με το καθημερινό επίπεδο διαβίωσης των Ελλήνων πολιτών και βεβαίως οδηγούν πολύ πιο κοντά, κυριολεκτικά, στην έννοια της καταστροφής. Και αυτό δεν είναι καταστροφολογία, κύριε Υπουργέ, των μικρών και μεσαίων επιχειρήσεων, των ευάλωτων νοικοκυριών και των μέσων νοικοκυριών.

Η εξέλιξη λοιπόν αυτή έχει οδηγήσει ένα μεγάλο μέρος των πολιτών στο να μειώσει τις αγορές βασικών αγαθών. Εδώ παρατηρείται η μείωση της αγοράς ψωμιού στα σουπερμάρκετ, με βάση έρευνες, σε μία προσπάθεια να μπορέσουν να περιορίσουν τα έξοδά τους για να ανταποκριθούν στις ανελαστικές δαπάνες που έχουν.

Και βεβαίως αυτό είναι κάτι που πρέπει να σας προβληματίσει πολύ περισσότερο, που πρέπει όλους μας να μας προβληματίζει διαρκώς, γιατί βλέπουμε να υποχωρεί το βιοτικό επίπεδο μιας κοινωνίας η οποία εδώ και δώδεκα ολόκληρα χρόνια βρίσκεται κάτω από συνεχή πίεση, είτε λόγω της επιβολής των μνημονίων είτε λόγω των οικονομικών συνεπειών της πανδημίας και πλέον από την ασφυκτική πίεση των πολύ μεγάλων αυξήσεων και ανατιμήσεων που υπάρχουν.

Το πιο ανησυχητικό όμως σε όλη αυτή την κρίση είναι ένα, κύριε Υπουργέ. Είναι ότι δεν φαίνεται να υπάρχει φως στην άκρη του τούνελ. Τα μέτρα στήριξης τα οποία μέχρι στιγμής έχουν εφαρμοστεί, έχουν αποδειχθεί -και το λέμε με μετριοπάθεια αυτό- ανεπαρκή, ανεπαρκέστατα, καθώς προσφέρουν μια μικρή ανακούφιση, αλλά σε καμμία απολύτως περίπτωση δεν λύνουν το πρόβλημα.

Αυτό είναι που σας λέμε τόσους μήνες. Μόνο αν μπορέσουμε να δούμε πραγματικά χαμηλότερες τιμές στα πρατήρια, πραγματικά χαμηλότερες τιμές στους λογαριασμούς του ρεύματος, πραγματικά χαμηλότερες τιμές στα σουπερμάρκετ και στις υπηρεσίες, τότε μόνο μπορεί να αντιστραφεί το κλίμα.

Όμως για να γίνει αυτό, κύριε Υπουργέ, θα πρέπει επιτέλους από τη μεριά της Κυβέρνησης να υπάρξει ένα συνολικό σχέδιο, να υπάρξει και να εφαρμοστεί μια διαφορετική πολιτική από αυτή την οποία ακολουθείτε και η διαφορετική πολιτική -έχει «μαλλιάσει» η γλώσσα μας κυριολεκτικά- είναι μόνο με τη μείωση των έμμεσων φόρων, μόνο με τη μείωση του Ειδικού Φόρου Κατανάλωσης στα καύσιμα, τουλάχιστον στο ποσοστό της αύξησης των τελευταίων μηνών και με μείωση του ΦΠΑ στα βασικά αγαθά από το 13% στο 6% και για ένα συγκεκριμένο χρονικό διάστημα. Γιατί μας λέτε και λαϊκιστές. Αυτή είναι μια συγκεκριμένη πρόταση την οποία σας κάνουμε. Και μόνο έτσι θα μπορέσουν να υποχωρήσουν οι τιμές οι οποίες υπάρχουν στην αγορά.

Καλά είναι τα επιδόματα. Δεν λέμε εμείς ότι δεν είναι καλά, όμως χωρίς δραστικά μέτρα δεν θα αντέξει η κοινωνία. Η Κυβέρνηση οφείλει, οφείλετε να ξανασκεφτείτε ότι με τα αποσπασματικά και με επιδοματικού απλά χαρακτήρα μέτρα, κυνηγάτε το πρόβλημα τρέχοντας από πίσω του, χωρίς να το αντιμετωπίζετε στη ρίζα του, χωρίς να το αντιμετωπίζετε στη βάση του. Χρειάζονται μέτρα. Χρειάζονται πολιτικές οι οποίες έχουν πιο βαθύ χαρακτήρα, που κάνουν βαθύτερες τομές.

Επιτέλους λοιπόν σας ζητούμε να ακούσετε τις προτάσεις μας. Αν δεν θέλετε να ακούσετε εμάς, να ακούσετε τις προτάσεις των παραγωγικών φορέων, τις προτάσεις των θεσμικών αντιπροσώπων, της κοινωνίας, των πολιτών, της οικονομίας, των επιμελητηρίων. Ακούστε κάποιον τέλος πάντων!

Αφήστε, λοιπόν, αυτή την αυταρέσκεια, αφήστε αυτή την αλαζονεία, προσπαθώντας να μας παρουσιάσετε ότι όλα τα κάνετε καλώς. Γιατί αυτή τη στιγμή η κοινωνία δοκιμάζεται και τα μέτρα σας είναι απλά «ασπιρίνη» σε αυτή την τεράστια δοκιμασία.

Πάω τώρα στο σημερινό νομοσχέδιο για την ενσωμάτωση στην ελληνική νομοθεσία της οδηγίας 2020/262 του Δεκέμβρη του 2019, η οποία αφορά στη θέσπιση του γενικού καθεστώτος των ειδικών φόρων κατανάλωσης, την άσκηση της τελωνειακής αντιπροσώπευσης και τη ρύθμιση του επαγγέλματος του τελωνειακού αντιπροσώπου και λοιπές φορολογικές ρυθμίσεις.

Πρόκειται για έναν νόμο ο οποίος, όπως προέκυψε άλλωστε και από τη συζήτηση στις συνεδριάσεις της επιτροπής, αφορά περισσότερο τεχνικού χαρακτήρα θέματα.

Όπως έχει εκφράσει και με την τοποθέτησή του στην πρώτη συνεδρίαση ο ειδικός αγορητής του ΠΑΣΟΚ, ο Κώστας Σκανδαλίδης, κατ’ αρχάς η θέση μας είναι θετική, καθώς τα θέματα τα οποία έρχεστε να ρυθμίσετε δεν μπορούμε να πούμε ότι χαρακτηρίζονται από κρίσιμα πολιτικά ζητήματα τα οποία εγείρουν πολλές φορές διαφωνίες επί της ουσίας, τόσο βεβαίως στην επιτροπή όσο και στην Ολομέλεια.

Παρ’ όλα, αυτά υπάρχει μια πολύ σημαντική εξαίρεση σε αυτό το νομοσχέδιο και αυτή έχει να κάνει με το άρθρο 52. Είναι άλλωστε και το σημείο για το οποίο ο συνάδελφός μας, ο κ. Σκανδαλίδης, εξέφρασε τη διαφωνία του και τον έντονο προβληματισμό που προκαλεί η συγκεκριμένη διάταξη με τον τρόπο που εισάγεται. Και οφείλω να ομολογήσω ότι δεν νομίζω να έχει λάβει μέχρι στιγμής κάποιες ουσιαστικές απαντήσεις.

Ειδικότερα, μέχρι τώρα οφείλω να σας πω ότι δεν νομίζω ότι έχει γίνει αντιληπτός και κατανοητός ο λόγος και η σκοπιμότητα του άρθρου 52, που έχει να κάνει με τη φορολογία των πλοίων.

Φαίνεται λοιπόν να προσαυξάνονται τα ποσά των φόρων και εισφοράς πλοίων πρώτης κατηγορίας του ν.25 του 1975, χωρίς να δίνετε ακριβείς απαντήσεις. Η αναπροσαρμογή του συντελεστή φόρου και εισφοράς για την πενταετία 2021 ως και 2025 με το ποσοστό προσαύξησης 4% που αναστέλλεται για το 2021 προστίθεται κατά 2% ετησίως στα ποσοστά των ετών 2024 και 2025.

Τι γίνεται, όμως, με αυτό, σε απλά ελληνικά, για να το καταλάβουν και οι πολίτες που μας ακούν; Ποιο είναι το αποτέλεσμα αυτής της ρύθμισής σας; Με αυτόν τον τρόπο δημιουργείται μια πολύ ουσιαστική διαφοροποίηση, με τον τρόπο με τον οποίο αντιμετωπίζετε τους μικρούς από τους μεγάλους, τους αδύναμους από τους ισχυρούς.

Εμείς αυτό το οποίο σας λέμε είναι ότι δεν μπορούμε να κατανοήσουμε τον λόγο αυτής της άνισης μεταχείρισης, που στην ουσία θα οδηγήσει τους μικροεπιχειρηματίες να ξεκινούν να πληρώνουν εντός του 2022 και τους εφοπλιστές το 2024 και το 2025.

Οι συνθήκες οι οποίες επικρατούν στην αγορά και στην οικονομία μας ειδικά το τελευταίο διάστημα είναι ξεκάθαρο πως μας οδηγούν όλους στο συμπέρασμα και κάνουν ολοφάνερο ότι αυτοί οι οποίοι πρώτοι απ’ όλους χρήζουν άμεσης βοήθειας από κάθε κυβερνητική επιλογή και απόφαση είναι βεβαίως οι μεσαίοι και οι πιο αδύναμοι οικονομικά. Εσείς, όμως, τι κάνετε; Κάνετε ακριβώς το αντίθετο και έρχεστε και επιλέγετε για μία ακόμα φορά να νομοθετήσετε υπέρ των λίγων και των ισχυρών.

Όπως τόνισε ο ειδικός αγορητής μας, ο κ. Σκανδαλίδης, οι διατάξεις αφορούν τους ειδικούς φόρους κατανάλωσης σε ενεργειακά προϊόντα και ηλεκτρική ενέργεια, σε αλκοόλη και αλκοολούχα ποτά, σε βιομηχανοποιημένα καπνά.

Οι ειδικοί φόροι σε αυτά τα προϊόντα αποτελούν μια κρίσιμη –ναι, βεβαίως- πηγή εσόδων, η οποία θεωρητικά αντιστοιχεί σχεδόν στο 15% των φορολογικών εσόδων. Σύμφωνα με το δελτίο μηνιαίων στοιχείων γενικής κυβέρνησης του Μαΐου του 2022, οι εισπράξεις από τους ειδικούς φόρους κατανάλωσης την περίοδο Ιανουαρίου - Μαΐου του 2022 ήταν 2,6 δισεκατομμύρια, δηλαδή σχεδόν 260 εκατομμύρια παραπάνω από το αντίστοιχο πεντάμηνο του προηγούμενου έτους. Δηλαδή, μιλάμε ουσιαστικά για μία αύξηση της τάξης άνω του 10%. Μάλιστα, αντίστοιχα στην ίδια περίοδο η αύξηση των έμμεσων φόρων σε σχέση με την περσινή περίοδο ήταν 2,4 δισεκατομμύρια έως σήμερα, δηλαδή 25%.

Άρα λαμβάνοντας αυτό μόνο ως στοιχείο φαίνεται ότι τελικά, σε αντίθεση με αυτό το οποίο μας λέτε, υπήρχε και υπάρχει η δημοσιονομική επιλογή της μείωσης των φορολογικών συντελεστών, αφού έχουμε υπεραπόδοση εσόδων από την είσπραξή τους. Αυτό δεν είναι; Έχετε αυτή τη δημοσιονομική επιλογή.

Παρ’ όλα αυτά, όσο και αν θέλετε να μας δείξετε, κύριε Υπουργέ, ότι η σημερινή Κυβέρνηση διαφοροποιείται από την προηγούμενη κυβέρνηση του ΣΥΡΙΖΑ, έρχονται στιγμές -γιατί η πραγματικότητα είναι σκληρή και «δαγκώνει»- που το διαψεύδουν. Διαψεύδουν ότι είστε διαφορετικοί από τη διακυβέρνηση του ΣΥΡΙΖΑ.

Γιατί το λέω αυτό; Γιατί προφανώς αναφέρομαι στην αγαπημένη τακτική της Κυβέρνησης της Νέας Δημοκρατίας, όπου αντί να λαμβάνετε μέτρα ουσίας για τους Έλληνες πολίτες, αρκείστε στην εφεύρεση κάθε φορά ενός νέου επιδόματος. Είναι μια επιλογή πανομοιότυπη με της προηγούμενης κυβέρνησης ΣΥΡΙΖΑ - ΑΝΕΛ, που στις εκλογές, όπως γνωρίζουμε πάρα πολύ καλά όλοι, κύριε Υπουργέ, δεν τους ήταν αρκετό στο να ξεγελάσουν τον ελληνικό λαό. Και είναι σίγουρο ότι δεν θα είναι ούτε και σε εσάς αρκετό. Στις επερχόμενες εκλογές, όποτε και αν αυτές γίνουν, ούτε εσείς μόνο με επιδόματα θα μπορέσετε να ξεγελάσετε τους Έλληνες πολίτες.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας):** Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Αν δεν ήταν τόσο σοβαρά τα προβλήματα που αντιμετωπίζουν τα λαϊκά στρώματα, θα έπρεπε να διακωμωδούσαμε τη στάση πολλών κομμάτων εδώ πέρα. Είναι τέτοια η κατάσταση που βιώνει ο λαός και εσείς έρχεστε από πάνω και εμφανίζεστε ως τιμητές για τα προβλήματα που με τις δικές σας πολιτικές οδήγησαν σε αυτή την κατάσταση τον λαό.

Θα πείτε: «Είναι υπερβολική αυτή η εκτίμηση του ΚΚΕ». Ας δούμε σήμερα τι ψηφίζετε όλοι σας: Νέα Δημοκρατία, ΣΥΡΙΖΑ, ΠΑΣΟΚ - ΚΙΝΑΛ. Και δεν ξέρω αν το ψηφίζει και άλλος. Ψηφίζετε την ενσωμάτωση ευρωπαϊκής οδηγίας που καθορίζει τους ειδικούς φόρους κατανάλωσης στα ενεργειακά, τα αλκοολούχα ποτά και στον καπνό.

Ποια είναι η επίπτωση των ειδικών φόρων κατανάλωσης;

Κατ’ αρχάς, είναι έμμεσοι φόροι. Άρα, λοιπόν, είναι άδικοι φόροι. Διαμορφώνετε το πλαίσιο των άδικων φόρων που έχει αντίστροφη επίπτωση με βάση τα εισοδήματα. Όσο πιο υψηλά είναι τα εισοδήματα τόσο μικρότερη επίπτωση έχουν αυτοί οι φόροι. Όσο πιο μικρά είναι τα εισοδήματα τόσο μεγαλύτερη επίπτωση έχουν. Γι’ αυτό ακριβώς ένας από τους παράγοντες της ενεργειακής φτώχειας είναι και οι έμμεσοι φόροι και οι ειδικοί φόροι κατανάλωσης. Και μετά μιλάτε και κλαίγεστε για την ενεργειακή φτώχεια, που με τις ψήφους σας έχετε συνδιαμορφώσει;

Δεύτερο ζήτημα. Οι ειδικοί φόροι είναι άμεσα συνδεδεμένοι με το λαθρεμπόριο. Όσο πιο ψηλοί είναι οι ειδικοί φόροι κατανάλωσης τόσο περισσότερο και το λαθρεμπόριο, τόσο μεγαλύτερο κίνητρο υπάρχει στο λαθρεμπόριο.

Άρα, λοιπόν, από τη μια μεριά βάζετε υψηλούς φόρους τσακίζοντας τα λαϊκά εισοδήματα και από την άλλη, αφήνετε ολόκληρες «μπουκαπόρτες» ανοιχτές για το λαθρεμπόριο και στα καύσιμα και τα ποτά και τα τσιγάρα. Πολύ, δε, περισσότερο όταν υπάρχουν κατηγορίες που απαλλάσσονται της φορολογίας. Και μιλάμε για τα καύσιμα, για τους εφοπλιστές που απαλλάσσονται της φορολογίας στο πετρέλαιο.

Να, λοιπόν, πώς διαμορφώνεται και διαπλέκεται ένα σύστημα το οποίο έχει και ενεργειακή φτώχεια και μεγάλο λαθρεμπόριο και ιδιαίτερα επικερδές. Αυτό, λοιπόν, είναι το ένα ζήτημα.

Δεύτερον, τι ψηφίζετε για τους εκτελωνιστές Νέα Δημοκρατία, ΣΥΡΙΖΑ και ΠΑΣΟΚ; Την απελευθέρωση του επαγγέλματος. Τι σημαίνει αυτό; Ότι τα επαγγελματικά δικαιώματα θα συγκεντρωθούν σε όλο και λιγότερα άτομα, το πυραμιδικό μοντέλο. Και στη βάση θα υπάρχουν όλοι αυτοί οι οποίοι θα τρέχουν νυχθημερόν μέσα σε κλίμα ανασφάλειας και εντατικοποίησης της εργασίας χωρίς δικαιώματα για τους πολλούς.

Να, λοιπόν, τι διαμορφώνεται όσον αφορά τα δικαιώματα.

Έτσι, λοιπόν, το όλο έργο θα μεταφερθεί από τους αυτοαπασχολούμενους και τους λοιπούς σε μεγάλες εταιρείες και μάλιστα σε εταιρείες που έχουν λάβει άδειες συνολικά στην Ευρωπαϊκή Ένωση να μπορούν να λειτουργούν και στη χώρα μας. Μέσα από αυτή τη διαδικασία επί της ουσίας τσακίζετε τα επαγγελματικά και εργασιακά δικαιώματα των εργαζόμενων και αυτοαπασχολούμενων στον κλάδο του εκτελωνισμού.

Κι όλα αυτά γιατί τα κάνετε; Για να διευκολυνθεί –λέτε- και να μην διαταραχθεί η εφοδιαστική αλυσίδα και να μην υπάρχουν καθυστερήσεις στην εφοδιαστική αλυσίδα. Ποιον απασχολούν οι καθυστερήσεις όσον αφορά τους ελέγχους που γίνονται; Διαμορφώνουν καλύτερο περιβάλλον διαφάνειας και ελεγκτικό; Όχι, λέμε εμείς. Άρα, λοιπόν, μπορεί πολύ πιο εύκολα να παρακάμπτονται διάφορες δικλείδες. Πάνω απ’ όλα, όμως, είναι ότι στο όνομα της ενίσχυσης της δράσης των πολυεθνικών που δεν θέλουν καθυστερήσεις στην εφοδιαστική αλυσίδα, τσακίζετε τα επαγγελματικά και εργασιακά δικαιώματα.

Να, λοιπόν, ποιο είναι το αποτέλεσμα της συμφωνίας σας πάνω σε αυτή την ευρωπαϊκή οδηγία. Είναι συμφωνία Νέας Δημοκρατίας - ΣΥΡΙΖΑ - ΠΑΣΟΚ, ξαναλέω. Έτσι, λοιπόν, όσο τα κόμματα αυτά εντάσσουν την πολιτική τους στην πολιτική της Ευρωπαϊκής Ένωσης τόσο τα αποτελέσματα τα βιώνει στο πετσί του με τραγικό τρόπο ο λαός. Θα πείτε ότι είναι υπερβολικό; Όσον αφορά την ακρίβεια και την ενέργεια που αναφέρθηκαν και άλλοι ομιλητές από την αντιπολίτευση κάνοντας κριτική στην Κυβέρνηση. Μα, συγγνώμη, ποιος διαμόρφωσε αυτό το ενεργειακό περιβάλλον; Δεν το διαμόρφωσαν όλες οι κυβερνήσεις; Δεν είναι συνυπεύθυνες όλες οι κυβερνήσεις και του ΠΑΣΟΚ και της Νέας Δημοκρατίας και του ΣΥΡΙΖΑ; Απελευθέρωση ηλεκτρικής ενέργειας ονομάζεται. Είναι πολιτική της Ευρωπαϊκής Ένωσης; Βεβαίως. Τα επίχειρα τα βιώνει ο λαός, όχι μόνο τώρα, αλλά και τα προηγούμενα χρόνια με την ενεργειακή φτώχεια. Γιατί; Γιατί διαμορφώσατε ένα πολύ ακριβό ενεργειακό μείγμα στο όνομα της απελευθέρωσης, της απολιγνιτοποίησης και της πράσινης μετάβασης. Συμφωνείτε και οι τρεις σας και όχι μόνο; Βεβαίως συμφωνείτε σε αυτή την πολιτική. Άρα, λοιπόν, ευθύνεστε για το πολύ ακριβό ρεύμα, το πολύ ακριβό ενεργειακό μείγμα το οποίο διαμορφώσατε.

Επιβάλλετε πάνω σε αυτό το ενεργειακό μείγμα δεκάδες φόρους, από τους ειδικούς φόρους κατανάλωσης, από τους έμμεσους φόρους, από τα τέλη ρύπων, για να καταστεί ο λιγνίτης ακριβός, από τη ρήτρα αναπροσαρμογής, που κανείς δεν μιλάει για κατάργηση, για αναστολή λέτε και το χρηματιστήριο ενέργειας. Έχετε συμφωνήσει σε όλα αυτά τα εργαλεία που διευκολύνουν την απελευθέρωση και διαμορφώνουν ένα πολύ ακριβό μείγμα για τον λαό;

Και τώρα τι διαμαρτύρεστε; Διαμαρτύρεστε γιατί ο λαός δεν μπορεί να πληρώσει; Και τι προτείνετε; Προτείνετε διάφορα ψίχουλα τα οποία δεν αναιρούν τις αιτίες, πέφτουν σε ένα καλάθι χωρίς πάτο, γιατί οι επιπτώσεις θα συνεχίσουν να είναι επώδυνες για τον λαό. Γιατί η επόμενη μέρα θα είναι πολύ πιο δύσκολη, γιατί ισχύουν οι ανταγωνισμοί, ισχύουν οι ιμπεριαλιστικοί πόλεμοι για τον έλεγχο των ενεργειακών πηγών.

Για όλα αυτά δεν λέτε τίποτα. Αποδέχεστε την πολιτική της Ευρωπαϊκής Ένωσης για απελευθέρωση, την πολιτική του ΝΑΤΟ που εμπλέκει τη χώρα μας σε αυτούς τους πολέμους, στις ιμπεριαλιστικές συγκρούσεις στο όνομα ότι αποτελεί σημαιοφόρο των αμερικανικών σχεδιασμών στην περιοχή και μάλιστα με σημαντικές επιπτώσεις για τον λαό που πληρώνει πολύ ακριβά αυτή τη συμμετοχή, αλλά και για τα κυριαρχικά μας δικαιώματα.

Δεύτερο ζήτημα. Διαμαρτύρεστε για τη φορολογία. Το πρόβλημα, κύριε Αλεξιάδη, είναι αν το σύστημα είναι σταθερό ή ότι έχετε διαμορφώσει ένα σύστημα φορολογικό το οποίο είναι άδικο για τον λαό γιατί επιβαρύνει τα λαϊκά εισοδήματα και ταυτόχρονα είναι πολύ γενναιόδωρο για το μεγάλο κεφάλαιο; Και μην μου πείτε ότι δεν φταίτε. Όλοι σας φταίτε. Αλήθεια, δεν αρνηθήκατε όλοι σας να φορολογηθούν οι εφοπλιστές, να αλλάξει η διάταξη του Συντάγματος; Και ο ΣΥΡΙΖΑ την αρνήθηκε και η Νέα Δημοκρατία την αρνήθηκε και το ΠΑΣΟΚ την αρνήθηκε στην πρόσφατη αναθεώρηση. Άρα είναι συνταγματικά κατοχυρωμένο το αφορολόγητο για τους εφοπλιστές.

Μετά κλαίγεστε ότι ο λαός σηκώνει τα φορολογικά βάρη; Αφού εσείς διαμορφώσατε αυτή την πολιτική. Η πιο τρανή απόδειξη ότι είσαστε συνυπεύθυνοι σε αυτά τα τεράστια προβλήματα που κάνουν τον βίο αβίωτο του λαού είναι αυτός ο πίνακας της έκθεσης απολογισμού της ΑΑΔΕ. Τι λέει για τα ληξιπρόθεσμα χρέη; Είναι αποτέλεσμα των πολιτικών σας αυτή η εικόνα που διαμορφώνει αυτός ο πίνακας. Όταν το 86,5% αυτών που χρωστάνε έως 5.000 χρωστάνε μόλις το 2,2%.

Αυτούς θα κυνηγήσει η ΑΑΔΕ με τις πολιτικές σας για αποτελεσματικότητα του έργου της. Με τις πολιτικές σας για τους πλειστηριασμούς, από ιδιώνυμο που έκανε ο ΣΥΡΙΖΑ και ηλεκτρονικούς πλειστηριασμούς, μέχρι τον νέο πτωχευτικό νόμο της Νέας Δημοκρατίας, αυτούς έχετε βάλει στο στόχαστρο. Αυτούς τους φτωχούς που δεν μπορούν να πληρώσουν αυτούς τους φόρους. Γιατί άμα χρωστάς 5.000 με προσαυξήσεις δεν είναι και κάτι τρελό. Δεν έκανες περιουσία. Είναι γιατί δεν μπορείς να πληρώσεις. Αυτοί, όμως, που χρωστάνε πάνω από 10 εκατομμύρια δεν ήταν επειδή δεν μπορούσαν να πληρώσουν, είναι γιατί τα έκαναν περιουσιακά στοιχεία με παράνομο τρόπο. Κι όμως, αυτοί μένουν στο απυρόβλητο.

Να δούμε πόσοι είναι αυτοί; Το 2,1% που χρωστάει από 50.000 και πάνω χρωστάνε το 92% εκατό του συνολικού ληξιπρόθεσμου χρέους, ενώ αυτοί που χρωστάνε πάνω από 10 εκατομμύρια, μόλις χίλιοι τριακόσιοι στα τέσσερα εκατομμύρια που χρωστάνε, χρωστάνε το 60% του ληξιπρόθεσμου χρέους. Γι’ αυτούς μπορείτε να κάνετε τίποτα; Όχι. Τους διαγράφετε τα χρέη γιατί λέτε ότι δεν μπορείτε να τους βρείτε. Μα, πώς θα τους βρείτε, όταν έχουν μεταφέρει τα περιουσιακά τους στοιχεία σε offshore εταιρείες σε φορολογικούς παραδείσους, όταν δεν έχουν κανένα ατομικό περιουσιακό στοιχείο. Τι θα τους πάρετε; Τον λαό, όμως, που δεν μπορεί να κάνει τριγωνικές συναλλαγές, που δεν μπορεί να πάει σε φορολογικούς παραδείσους και να δημιουργήσει offshore εταιρείες, τον κυνηγάτε για να του πάρετε αυτά τα οποία δεν έχει μέσα από τους πλειστηριασμούς.

Να, λοιπόν, γιατί έχετε συνδιαμορφώσει συνολικά Νέα Δημοκρατία, ΠΑΣΟΚ και ΣΥΡΙΖΑ αυτό το πλέγμα το οποίο τσακίζει τον λαό, δημιουργεί καθημερινά αδιέξοδα στους νέους και στις νέες. Κι ερχόσαστε τώρα, τιμητές όλων αυτών, να λέτε ότι εσείς θα τους σώσετε, το ΠΑΣΟΚ ή ο ΣΥΡΙΖΑ θα τους ξανασώσει. Μην τους σώζετε τόσο πολύ.

Και γιατί τσακώνεστε; Για το ποιος θα αναλάβει την καρέκλα της διαχείρισης για να επιβάλει την ίδια πολιτική, από τη στιγμή που η Ευρωπαϊκή Ένωση, το ΝΑΤΟ και οι Αμερικάνοι είναι οι καθοδηγητές σας. Αυτών την πολιτική εφαρμόζετε. Κάνετε κάτι διαφορετικό; Μικροπαραλλαγές θα κάνετε χειραγώγησης και ενσωμάτωσης του λαού. Γι’ αυτόν ακριβώς τον λόγο και όλο το σκηνικό το οποίο διαμορφώνεται το τελευταίο διάστημα είναι ο λαός να παρακολουθεί από τον καναπέ του σπιτιού του τις εναλλαγές αν θα γίνουν ή όχι εκλογές και πότε αυτές θα γίνουν και όχι να συμμετέχει μαχητικά, δραστήρια και αποφασιστικά στον δρόμο του αγώνα για να ανατρέψει αυτές τις πολιτικές.

Το ΚΚΕ δεν είναι με αυτά τα παιχνίδια σκοπιμοτήτων που παίζετε. Εμείς θέλουμε τον λαό πρωταγωνιστή των εξελίξεων. Γιατί αν κάποιος μπορεί να σώσει τον λαό, είναι μόνο ο ίδιος ο λαός με την πάλη του και με πολύ ισχυρό ΚΚΕ.

Σας ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Δημήτριος Βίτσας):** Να μην αρχίσουμε, όμως, τώρα καινούργιο κύκλο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Όχι, δεν είναι δευτερολογία. Είναι για τις τροπολογίες.

Η τροπολογία 1367 του Υπουργείου Οικονομικών πραγματικά έχει κάποια πολύ σημαντικά ζητήματα και αν ήταν διαφορετικά, κύριε Υπουργέ, θα ήμασταν υπέρ και για τα ζητήματα που αφορούν τον ΕΛΓΑ και για όλα τα άλλα τα ζητήματα που λύνει.

Μας εμποδίζει να είμαστε «υπέρ» και θα ψηφίσουμε «κατά» το άρθρο 3, που είναι ο καθορισμός αμοιβής Διοικητικού Συμβουλίου της εταιρείας «Ιαματικές Πηγές Ελλάδας». Να το πω έτσι απλά, βάλατε αυτό το συγκεκριμένο άρθρο μέσα σε πάρα πολλά καλά άρθρα που υπήρχαν για να δώσετε χρήματα αποζημιώσεις στους προέδρους και στους διευθύνοντες συμβούλους και τα μέλη του Διοικητικού Συμβουλίου της «ΙΠΕ Α.Ε.».

Γι’ αυτόν το λόγο και καταψηφίζουμε όλη την τροπολογία παρ’ όλο που συμφωνούμε με όλα τα υπόλοιπα θέματα που έχει, αν και μπορούσατε να τα έχετε φέρει νωρίτερα, να έχουν συζητηθεί και στις επιτροπές και να έχουμε εκφράσει και τις απόψεις μας καλύτερα όλοι μας.

Η τροπολογία με γενικό αριθμό 1368 ήρθε πάρα πολύ αργά. Είναι η τακτική σας αυτή να φέρνετε τροπολογίες τόσο αργά. Δεν μπορούμε να την αναλύσουμε σε βάθος. Με αυτή τη λογική παρ’ όλο που βλέπουμε και κάποια θετικά θα πάμε στο «παρών».

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει η κ. Κομνηνάκα. Παρακαλώ, για ένα λεπτό, για να ολοκληρώσουμε τη συζήτηση με τον κύριο Υφυπουργό.

**ΜΑΡΙΑ ΚΟΜΝΗΝΑΚΑ:** Ζήτησα το λόγο για να τοποθετηθώ για τις τροπολογίες.

Πρώτον, συνεχίζει να υπάρχει το ίδιο πρόβλημα, να φέρνετε τροπολογίες με διατάξεις αντιφατικές μεταξύ τους, που δημιουργούν πρόβλημα και για το πώς θα τοποθετηθούμε με την ψήφο μας.

Για την τροπολογία 1367 να ξεκινήσω από το τέλος για τις αποζημιώσεις του ΕΛΓΑ. Φυσικά και να δοθούν οι αποζημιώσεις όμως το κύριο και επείγον είναι σήμερα η συνολική αλλαγή του κανονισμού του ΕΛΓΑ, ώστε να αποζημιώνει για κάθε ζημιά. Υπάρχουν κι άλλες περιπτώσεις, δεν μπορεί ευκαιριακά να γίνεται. Και το χειμώνα και στη Λέσβο υπήρχαν αντίστοιχα φαινόμενα με ανεμοθύελλες που είχαν καρπόπτωση στις ελιές κ.λπ.. Άρα το κύριο και επιτακτικό είναι η αλλαγή του κανονισμού του ΕΛΓΑ και βέβαια για να μπορέσει να αποζημιώνει στο 100%, το σύνολο των ζημιών που υπάρχουν.

Επίσης έχουμε σοβαρή διαφωνία με το άρθρο 3, που αφορά τις αμοιβές του Διοικητικού Συμβουλίου της εταιρείας «Ιαματικές Πηγές Α.Ε.» και συνολικά με τη λειτουργία και με το πλαίσιο των «Ιαματικών Πηγών Α.Ε.» και πολύ περισσότερο βέβαια με το να καταβάλλονται αυτές οι αμοιβές από το Υπουργείο. Με αυτό διαφωνούμε σφόδρα. Ωστόσο, επειδή θεωρούμε ότι πρέπει να δοθούν οι αποζημιώσεις και με τα άλλα άρθρα τέλος πάντων δεν έχουμε σοβαρές διαφωνίες, θα πάμε στο «παρών».

Να πω και μια κουβέντα για την ενίσχυση για το «Τουρισμός για όλους». Ξέρετε, ακατάσχετη μπορεί να είναι, αλλά στην πραγματικότητα με τα 150 ευρώ ούτε μια εκδρομή δεν θα μπορέσουν να πάνε οι εργαζόμενοι, τα λαϊκά νοικοκυριά με τις αυξήσεις των εισιτηρίων για τέταρτη φορά φέτος, με το μεταφορικό ισοδύναμο να μη δίνεται και με τις βενζίνες στα ύψη. Δηλαδή στην Ελλάδα του ρεκόρ των αφίξεων και του ρεκόρ των κερδών οι εργαζόμενοι θα πρέπει να βγάζουν από τη μύγα ξύγκι για να πάνε, αν θα πάνε, μια εκδρομή. Βέβαια οι δικές σας έρευνες δείχνουν ότι ένας στους δύο εργαζόμενους ούτε φέτος θα καταφέρει να πάει διακοπές.

Στη δεύτερη τροπολογία και σε αυτή θα τοποθετηθούμε συνολικά με το «παρών». Διαφωνούμε με τα άρθρα και θα καταψηφίζαμε αν ήταν μόνο το άρθρο 4, 5, 6 και 7. Ιδιαίτερα για εμάς το πρόβλημα είναι η ίδια η καταβολή των αποζημιώσεων στις αεροπορικές όταν και οι γραμμές πολλές φορές είναι ιδιαίτερα προβληματικές και με μεγάλες καθυστερήσεις και βλάβες που υπάρχουν. Ωστόσο για το άρθρο 10 που αφορά στους εργαζόμενους στον ΟΑΣΘ θεωρούμε ότι δεν απάντησε ξεκάθαρα ο Υπουργός. Συμφωνούμε με το να μην αναζητηθούν πίσω τα χρήματα που έχουν δοθεί για το επίδομα επικίνδυνης και ανθυγιεινής εργασίας. Ωστόσο πρέπει να καταβληθούν και τα ποσά που αφορούν στο διάστημα από τον Μάρτη μέχρι και σήμερα, τα οποία έχουν περικοπεί και γι’ αυτά δεν είπε κουβέντα ο Υπουργός. Το προσπέρασε με μια ρήση ήξεις αφίξεις ότι «λύνουμε το πρόβλημα για να υπάρξει εργασιακή ειρήνη στον χώρο». Έχουν κοπεί τουλάχιστον 600 ευρώ από τον μισθό κάθε εργαζόμενου.

Για τα θέματα που αφορούν στον ΟΣΕ στο άρθρο 9 συμφωνούμε με το να δοθούν, τέλος πάντων, σε εργαζόμενους που έχουν πολύ μεγάλη εμπειρία και αυτοί κινούν τα τρένα όλο αυτό το διάστημα, να μπορέσουν να αποκτήσουν την πιστοποίηση. Όμως, η λύση -αν θέλετε- δεν είναι να καλύπτονται τα τυπικά προσόντα, αλλά να υπάρξουν προσλήψεις, για να καλυφθούν τα μεγάλα κενά που υπάρχουν και στον ΟΣΕ και βέβαια, να εκπαιδεύονται και οι εργαζόμενοι που υπάρχουν εκεί. Ξέρω ότι αυτό δεν το θέλετε γιατί είναι κόστος για την επιχείρηση και το αποφεύγετε.

Για το άρθρο 8, σε κάθε περίπτωση και η κρατική χρηματοδότηση που δίνεται είναι χρήματα του λαού που τελικά δεν πάνε ούτε στο να μειωθούν οι τιμές των εισιτηρίων ούτε στο να αυξηθούν οι αμοιβές των εργαζομένων. Σε κάθε περίπτωση τα χρήματα στην πραγματικότητα δίνονται για να εξυπηρετούνται τα συμφέροντα των μεταφορικών μονοπωλίων του κλάδου.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Με την τοποθέτηση του Υφυπουργού Οικονομικών κ. Βεσυρόπουλου κλείνει η διαδικασία της συζήτησης.

Κύριε Υφυπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Θα ξεκινήσω με την κατάθεση μιας νομοτεχνικής βελτίωσης.

Στην τροπολογία με γενικό αριθμό 1368 και ειδικό 207 στο άρθρο 2 αυτής στο σημείο που λέει στην περίπτωση α) «πωλείται από προμηθευτή που έχει συμπεριληφθεί στο Μητρώο Εγκεκριμένων Προμηθευτών και από έμπορο λιανικής, που συμμετέχει στο πρόγραμμα «Αλλάζω Συσκευή»» το «και» γίνεται «ή» γιατί περιοριζόταν πάρα πολύ το πεδίο εφαρμογής.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 162

ΑΛΛΑΓΗ ΣΕΛΙΔΑΣ

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κυρίες και κύριοι συνάδελφοι, η Κυβέρνηση του Κυριάκου Μητσοτάκη συνεχίζει να υλοποιεί τη μεταρρυθμιστική της ατζέντα μέσα από θεσμικές παρεμβάσεις, όπως αυτές που περιλαμβάνονται στο νομοσχέδιο που συζητάμε σήμερα. Ένα νομοσχέδιο που επιφέρει σημαντικές αλλαγές τόσο με την ενσωμάτωση στην ελληνική νομοθεσία της οδηγίας 2020/262 του Συμβουλίου της 19ης Δεκεμβρίου του 2019 για τη θέσπιση του γενικού καθεστώτος των ειδικών φόρων κατανάλωσης όσο και με την αναμόρφωση των όρων και των προϋποθέσεων για την τελωνειακή αντιπροσώπευση, αλλά και τους όρους άσκησης του επαγγέλματος του εκτελωνιστή.

Κατ’ αρχάς η οδηγία 2020/262, όπως επεσήμανα και στις τοποθετήσεις μου κατά τη συζήτηση του νομοσχεδίου στη Διαρκή Επιτροπή Οικονομικών Υποθέσεων, αποτελεί αναθεώρηση της υφιστάμενης οδηγίας 2008/118, που περιλαμβάνει ρυθμίσεις οι οποίες ισχύουν οριζόντια για όλα τα προϊόντα που υπόκεινται σε ειδικό φόρο κατανάλωσης, δηλαδή ενεργειακά, αλκοολούχα και καπνικά. Η συγκεκριμένη οδηγία επί της ουσίας επιφέρει μικρές αλλαγές, κυρίως λεκτικές βελτιώσεις, διευκρινίσεις καθώς και απλουστεύσεις σε τεχνικά και διαδικαστικά ζητήματα.

Μέσω των διατάξεων που εισάγονται προς ψήφιση καθορίζονται οι όροι και οι διαδικασίες για ζητήματα, όπως η παραγωγή, η διακίνηση, η αποθήκευση, η καταστροφή, οι εξ αποστάσεως πωλήσεις των προϊόντων που υπόκεινται σε ειδικό φόρο κατανάλωσης και ταυτόχρονα ρυθμίζονται οι λεπτομέρειες σχετικά με τη βεβαίωση, την επιστροφή ή τη διαγραφή του φόρου, αλλά και απαλλαγές από τον φόρο.

Με το συγκεκριμένο πλαίσιο ρυθμίσεων διασφαλίζονται περαιτέρω τα δημόσια έσοδα και οι διαδικασίες ελέγχου και διακίνησης των προϊόντων που υπόκεινται σε ειδικό φόρο κατανάλωσης. Οι αλλαγές που επέρχονται στο ισχύον θεσμικό πλαίσιο που διέπει τα προϊόντα ειδικού φόρου κατανάλωσης συνοψίζονται ως εξής: Πρώτον, απλοποιούνται οι τελωνειακές διατυπώσεις για την εξαγωγή των εν λόγω προϊόντων που προβλέπονται από τον ενωσιακό τελωνειακό κώδικα και οι διαδικασίες διακίνησης προϊόντων ειδικού φόρου κατανάλωσης που απορρέουν από την οδηγία. Αυτό επιτυγχάνεται μέσω της διαλειτουργικότητας του πληροφοριακού συστήματος της εξαγωγής και του ενωσιακού συστήματος παρακολούθησης των διακινήσεων των προϊόντων ειδικού φόρου κατανάλωσης. Μέσω αυτής της διαλειτουργικότητας δημιουργούνται, σε πρακτικό επίπεδο, ασφαλιστικές δικλείδες, αλλά και ένα πλήρως λειτουργικό σύστημα.

Δεύτερον, καθιερώνεται η ηλεκτρονική παρακολούθηση της ενδοενωσιακής διακίνησης φορολογημένων προϊόντων ειδικού φόρου κατανάλωσης μέσω του κοινού ενωσιακού πληροφοριακού συστήματος των τελωνείων. Στην περίπτωση της διακίνησης φορολογημένων προϊόντων, ο ειδικός φόρος κατανάλωσης καταβάλλεται εκ νέου στο κράτος - μέλος προορισμού και επιστρέφεται στον αποστολέα από το κράτος - μέλος της αποστολής.

Το γεγονός ότι μέχρι σήμερα η διακίνηση των συγκεκριμένων προϊόντων γινόταν με χειρόγραφο σύστημα και χειρόγραφες διαδικασίες καθιστούσε δύσκολη την παρακολούθηση της διακίνησης αυτών των προϊόντων, ενώ σε αρκετές περιπτώσεις είχε αρνητικές επιπτώσεις και στη διασφάλιση του σχετικού φόρου.

Στο εξής, καθιερώνεται ηλεκτρονικό απλουστευμένο διοικητικό έγγραφο για την παρακολούθηση της διακίνησης των προϊόντων που υπόκεινται σε ειδικό φόρο κατανάλωσης, τα οποία έχουν τεθεί σε ανάλωση στο εσωτερικό της χώρας και μεταφέρονται διά μέσου εδάφους άλλου κράτους - μέλους, προκειμένου να παραδοθούν πάλι στο εσωτερικό της χώρας.

Όπως εύλογα αντιλαμβάνονται όλοι, δημιουργούνται πλέον νέα δεδομένα με την ηλεκτρονική παρακολούθηση της διακίνησης εντός της Ευρωπαϊκής Ένωσης προϊόντων που υπόκεινται στον ειδικό φόρο κατανάλωσης μέσα από το πληροφοριακό σύστημα των τελωνείων.

Τρίτον, η Ευρωπαϊκή Επιτροπή καθορίζει πλέον τα κατώτατα όρια αποδεκτής φύρας για κάθε κατηγορία προϊόντων ειδικού φόρου κατανάλωσης, ώστε να ισχύουν τα ίδια ελάχιστα όρια φύρας για όλα τα κράτη - μέλη ανά είδος προϊόντων ειδικού φόρου κατανάλωσης.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Σημειώνω ότι οι διατάξεις της συγκεκριμένης οδηγίας θα έχουν καθολική και υποχρεωτική εφαρμογή για όλα τα κράτη - μέλη από τις 13 Φεβρουαρίου του 2023, γι’ αυτό και προχωράμε στην άμεση ενσωμάτωση της εν λόγω οδηγίας στην εθνική μας νομοθεσία.

Κυρίες και κύριοι συνάδελφοι, σημαντική τομή θεσμικού χαρακτήρα επιφέρουν και οι διατάξεις του νομοσχεδίου, οι οποίες διαμορφώνουν ένα νέο και σύγχρονο κανονιστικό πλαίσιο, αναφορικά με τους όρους και τις προϋποθέσεις για την τελωνειακή αντιπροσώπευση, ενώ παράλληλα ρυθμίζονται οι όροι άσκησης του επαγγέλματος του τελωνειακού αντιπροσώπου, δηλαδή του εκτελωνιστή, σύμφωνα με τα ισχύοντα σε ενωσιακό επίπεδο.

Υπενθυμίζω ότι συστάθηκε συλλογική ομάδα εργασίας, με τη συμμετοχή των εκπροσώπων της Ομοσπονδίας Εκτελωνιστών Ελλάδος, προκειμένου να διαμορφωθούν οι διατάξεις του νομοσχεδίου και το νέο επικαιροποιημένο πλαίσιο. Δεν υπάρχει καμμία αμφιβολία ότι ο ν.718/1977 περί εκτελωνιστών που ίσχυε μέχρι σήμερα, έπρεπε να αλλάξει.

Υπήρχαν μεγάλα και σημαντικά κενά, αφού δεν διασφαλιζόταν σε καμμία περίπτωση η ορθή εφαρμογή των τελωνειακών διαδικασιών και των δασμολογικών ρυθμίσεων, καθώς και των ρυθμίσεων για την εμπορική πολιτική και την προστασία της ασφάλειας των πολιτών. Πέρα, βεβαίως, από τις απαρχαιωμένες και ξεπερασμένες διατάξεις με αναχρονιστικές προβλέψεις που δεν καλύπτουν πλήρως το πλαίσιο άσκησης της τελωνειακής αντιπροσώπευσης και ιδίως του επαγγέλματος των τελωνειακών αντιπροσώπων, δηλαδή των εκτελωνιστών.

Με τις διατάξεις που περιλαμβάνονται στο νομοσχέδιο που συζητάμε σήμερα εκσυγχρονίζεται το πλαίσιο άσκησης της τελωνειακής αντιπροσώπευσης και του επαγγέλματος του τελωνειακού αντιπροσώπου. Μία από τις ουσιαστικότερες παρεμβάσεις είναι ότι καθορίζεται πλέον με σαφήνεια το είδος της ευθύνης που απορρέει αναλόγως του είδους της τελωνειακής αντιπροσώπευσης, ενώ παράλληλα εγκαθιδρύεται ένα πλήρες σύστημα απόδοσης ευθυνών.

Σε πρακτικό επίπεδο αυτό σημαίνει ότι διαχωρίζονται οι όροι άσκησης τελωνειακής αντιπροσώπευσης και καθίσταται ξεκάθαρη η ευθύνη που απορρέει ανάλογα με το είδος αυτής, δηλαδή, άμεση ή έμμεση.

Σημειώνω ότι και στις δύο περιπτώσεις –άμεση ή έμμεση αντιπροσώπευση- ο τελωνειακός αντιπρόσωπος επέχει ευθύνη για τα στοιχεία που δηλώνονται στα τελωνειακά παραστατικά και στα συνυποβαλλόμενα δικαιολογητικά, δηλαδή τιμολόγια, φορτωτικές κ.λπ., καθώς και για την εκπλήρωση των υποχρεώσεων που απορρέουν από την τελωνειακή νομοθεσία.

Ως προς την τελωνειακή οφειλή προβλέπονται τα εξής: Στην άμεση αντιπροσώπευση ο τελωνειακός αντιπρόσωπος ευθύνεται αλληλέγγυα και εις ολόκληρον με τον αντιπροσωπευόμενο για την πληρωμή της τελωνειακής οφειλής που γεννάται κατά την αποδοχή του τελωνειακού παραστατικού. Ενώ στην έμμεση τελωνειακή αντιπροσώπευση, ευθύνεται για την εν λόγω οφειλή, μόνο εφόσον γνώριζε ή όφειλε να γνωρίζει ότι οι πληροφορίες του τελωνειακού παραστατικού ή των συνυποβαλλόμενων εγγράφων ήταν εσφαλμένες.

Πλέον, ανεξαρτήτως του είδους της αντιπροσώπευσης -άμεση ή έμμεση- ο τελωνειακός αντιπρόσωπος ευθύνεται για τελωνειακή οφειλή που γεννάται, λόγω μη τήρησης υποχρέωσης του αντιπροσωπευόμενου, για παράδειγμα του εισαγωγέα, που προβλέπεται από την τελωνειακή νομοθεσία, υπό την προϋπόθεση ότι γνώριζε ή όφειλε να γνωρίζει τη μη πλήρωση της υποχρέωσης και ενήργησε για λογαριασμό αυτού ή έλαβε μέρος στην πράξη που οδήγησε στη μη τήρηση της υποχρέωσης.

Παράλληλα με το νομοσχέδιο που συζητάμε, επέρχονται και άλλες βασικές αλλαγές στο υφιστάμενο πλαίσιο, όπως πρώτον, η αποσαφήνιση των προϋποθέσεων που πρέπει να πληρούνται από φυσικό ή νομικό πρόσωπο ή ένωση προσώπων για την εγγραφή στο μητρώο επαγγελματιών τελωνειακών αντιπροσώπων και τη λήψη αδείας, προκειμένου να έχουν τη δυνατότητα να ασκήσουν το επάγγελμα του τελωνειακού αντιπροσώπου.

Δεύτερον, η παροχή δυνατότητας σε τελωνειακούς αντιπροσώπους που ασκούν το επάγγελμα σε άλλο κράτος - μέλος της Ευρωπαϊκής Ένωσης να δραστηριοποιηθούν και στην Ελλάδα, κάτω, όμως, από συγκεκριμένες προϋποθέσεις στο πλαίσιο της εναρμόνισης με τον ενωσιακό τελωνειακό κώδικα.

Τρίτον, η εναρμόνιση με την ενωσιακή τελωνειακή νομοθεσία του θεσμικού και κανονιστικού πλαισίου για ζητήματα που αφορούν στην αναστολή, ανάκληση και ακύρωση της άδειας επαγγελματία τελωνειακού αντιπροσώπου.

Τέταρτον, η κατάργηση των εξετάσεων που διεξάγονταν μέχρι σήμερα από τα τελωνεία για την απόκτηση πιστοποίησης επάρκειας εκτελωνιστή. Οι εκτελωνιστές θα πιστοποιούνται μέσα από ειδικά και σύγχρονα προγράμματα, από ειδικά διαπιστευμένους φορείς. Προβλέπεται, μάλιστα, μια διαρκής διαδικασία επιμόρφωσης καθ’ όλη τη διάρκεια του επαγγελματικού βίου του τελωνειακού αντιπροσώπου.

Επιπρόσθετα, στο νομοσχέδιο περιλαμβάνεται μια σειρά λοιπών τελωνειακών και φορολογικών ρυθμίσεων όπως, πρώτον, η επικαιροποίηση του άρθρου 3 του Εθνικού Τελωνειακού Κώδικα κατά το μέρος που αφορά τις αρμοδιότητες των τελωνειακών αρχών επί των ρευστών διαθεσίμων –χρήματα, επιταγές και λοιπά ρευστοποιήσιμα στοιχεία- που εισάγονται από ταξιδιώτες, με την προσθήκη στα αντικείμενα του τελωνειακού ελέγχου και των ασυνόδευτων ρευστών διαθεσίμων, για τα οποία θα υπάρχει πλέον υποχρέωση δήλωσης, σύμφωνα και με τον ισχύοντα κανονισμό ΕΕ2018/1672.

Παράλληλα, με τη δέσμευση από τις αρμόδιες αρχές του 100% των ασυνόδευτων ρευστών διαθεσίμων, προβλέπεται κατ’ αναλογία με τα ισχύοντα για τα ρευστά διαθέσιμα που εισάγονται από ταξιδιώτες, πρόστιμο ίσο με το 25% του ποσού των μη δηλωθέντων ρευστών διαθεσίμων και για τις περιπτώσεις μη υποβολής ή υποβολής ανακριβούς δήλωσης για ασυνόδευτα ρευστά διαθέσιμα.

Δεύτερον, η εισαγωγή διάταξης για τη σφράγιση καταστημάτων εστίασης και άλλων εγκαταστάσεων, όπου παρασκευάζονται, εμφιαλώνονται ή διατίθενται στην κατανάλωση λαθραία ή νοθευμένα αλκοολούχα ποτά. Ταυτόχρονα, για την προστασία των καταναλωτών και της δημόσιας υγείας προβλέπεται η δημοσιοποίηση των στοιχείων των παραβατών και των καταστημάτων στην ιστοσελίδα της ΑΑΔΕ, όπως συμβαίνει και στην περίπτωση σφράγισης πρατηρίων, λόγω νοθείας καυσίμων.

Τρίτον, ο ανακαθορισμός των ποσοτικών ορίων απαλλαγής από τον φόρο κατανάλωσης του ηλεκτρικά θερμαινόμενου προϊόντος καπνού που μεταφέρεται από εισερχόμενους στη χώρα ταξιδιώτες για προσωπική χρήση, ενώ πλέον η απαλλαγή χορηγείται σε τεμάχια και όχι σε γραμμάρια. Μέσω αυτής της διάταξης ευθυγραμμίζεται σε μεγάλο βαθμό η εν λόγω απαλλαγή με τα αντίστοιχα ποσοτικά όρια που καθορίζονται από τον Εθνικό Τελωνειακό Κώδικα για τα τσιγάρα που μεταφέρονται από ταξιδιώτες κατά την είσοδό τους στη χώρα είτε από άλλα κράτη της Ευρωπαϊκής Ένωσης είτε από τρίτες χώρες.

Τέταρτον, η επέκταση του χρόνου απόδοσης των τελών χαρτοσήμου, από πέντε ημέρες που είναι σήμερα, μέχρι το τέλος του επόμενου μήνα από την ημερομηνία του εγγράφου που χαρτοσημαίνεται, με σκοπό την απλοποίηση της διαδικασίας και προς διευκόλυνση των υπόχρεων προσώπων.

Πέμπτον, η τακτοποίηση του ζητήματος της επιβολής και είσπραξης της προσαύξησης κατά 4% για κάθε έτος εντός της πενταετίας 2021 - 2025 του φόρου χωρητικότητας του ν.27/1975 και της εισφοράς του ν.29/1975 για τα πλοία της πρώτης κατηγορίας, κατόπιν της αναστολής που δόθηκε για το 2021 λόγω της οικονομικής συγκυρίας.

Συγκεκριμένα, ορίζεται ότι η προσαύξηση κατά 4% του φόρου και της εισφοράς των πλοίων πρώτης κατηγορίας, η επιβολή της οποίας ανεστάλη κατά το έτος 2021, θα υπολογιστεί κατά τα δύο τελευταία έτη της πενταετίας, ήτοι κατά τα έτη 2024 και 2025.

Κυρίες και κύριοι συνάδελφοι, κλείνοντας θα κάνω μια σύντομη αναφορά στην τροπολογία με γενικό αριθμό 1367 και ειδικό 206 που κατατέθηκε από το Υπουργείο Οικονομικών.

Με το άρθρο 1 της τροπολογίας τροποποιείται η μεταβατική διάταξη του άρθρου 24 του ν.4797/2021 που αφορά στον χειρισμό των εκκρεμών υποθέσεων χορήγησης ενισχύσεων σε πληγέντες από φυσικές καταστροφές και τη λειτουργία της διεύθυνσης Κρατικής Αρωγής του Υπουργείου Οικονομικών.

Ειδικότερα, προβλέπεται ότι το Γ΄ τμήμα της διεύθυνσης Χρηματοοικονομικής Πολιτικής του Υπουργείου Οικονομικών εξακολουθεί να ασκεί τις αρμοδιότητες του ν.4797/2021 ως προς τη διεκπεραίωση εκκρεμών υποθέσεων χορήγησης ενισχύσεων από θεομηνίες που έχουν πλήξει περιοχές της χώρας πριν από την 1η Ιουνίου 2020. Στόχος της διάταξης αυτής είναι η ομαλή μετάβαση και η εύρυθμη λειτουργία της νέας οργανικής μονάδας της διεύθυνσης Κρατικής Αρωγής, ώστε να διεκπεραιωθούν παράλληλα τόσο οι παλαιότερες υποθέσεις από την υφιστάμενη οργανική μονάδα της διεύθυνσης Χρηματοοικονομικής Πολιτικής του Υπουργείου Οικονομικών, όσο και οι πιο πρόσφατες, από τη νεοσύστατη οργανική μονάδα της διεύθυνσης Κρατικής Αρωγής.

Με το άρθρο 2 της τροπολογίας τροποποιούνται και συμπληρώνονται οι διατάξεις του άρθρου 35 του προεδρικού διατάγματος 142/2017, «Οργανισμός του Υπουργείου Οικονομικών» που αφορά στη διεύθυνση Φορολογικής Πολιτικής της Γενικής Γραμματείας Φορολογικής Πολιτικής και Δημόσιας Περιουσίας του Υπουργείου Οικονομικών. Με την εν λόγω ρύθμιση ικανοποιείται η δέσμευση της χώρας μας στο πλαίσιο του έργου για την κωδικοποίηση της νομοθεσίας, το οποίο έχει ενταχθεί στα έργα του Ταμείου Ανάκαμψης και Ανθεκτικότητας και στο οποίο περιλαμβάνεται, μεταξύ άλλων, η άσκηση της αρμοδιότητας κωδικοποίησης της φορολογικής νομοθεσίας από διακριτή οργανική μονάδα του Υπουργείου Οικονομικών.

Περαιτέρω, αποτυπώνεται η αρμοδιότητα της διεύθυνσης ως προς: Πρώτον, την εισήγηση και επεξεργασία προτάσεων αναμόρφωσης της φορολογικής και τελωνειακής νομοθεσίας, καθώς και του νομοθετικού πλαισίου του Γενικού Χημείου του Κράτους και δεύτερον, τη διοικητική κωδικοποίηση και την παρακολούθηση δράσεων νομοθετικής κωδικοποίησης της ως άνω πρωτογενούς και δευτερογενούς νομοθεσίας.

Στο πλαίσιο άσκησης των ενισχυμένων αρμοδιοτήτων της, η Διεύθυνση Φορολογικής Πολιτικής θα διαδραματίζει κομβικής σημασίας ρόλο, συντονίζοντας τη νομοθετική δράση, διασφαλίζοντας τη συνεργασία με τις συναρμόδιες υπηρεσίες ή αρχές και εκπονώντας τον προγραμματισμό και απολογισμό του νομοθετικού έργου.

Κυρίες και κύριοι συνάδελφοι, το σύνολο των διατάξεων του νομοσχεδίου που συζητάμε σήμερα πληρούν όλες τις προϋποθέσεις για να τύχουν ευρείας διακομματικής στήριξης. Τόσο στη διαδικασία της διαβούλευσης όσο και κατά την ακρόαση των φορέων στη Διαρκή Επιτροπή Οικονομικών Υποθέσεων αποτέλεσε κοινή διαπίστωση ότι το συγκεκριμένο νομοσχέδιο κινείται σε θετική κατεύθυνση. Η διαπίστωση αυτή επιβεβαιώνει ότι η διαβούλευση, η συνεργασία και η συναίνεση όλων των εμπλεκόμενων μερών χαρακτηρίζουν το σύνολο του νομοθετικού έργου της Κυβέρνησης του Κυριάκου Μητσοτάκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Ενσωμάτωση στην ελληνική νομοθεσία της Οδηγίας (ΕΕ) 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης (αναδιατύπωση) (L 58), άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου και λοιπές τελωνειακές και φορολογικές ρυθμίσεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Η ψηφοφορία περιλαμβάνει την αρχή του νομοσχεδίου, πενήντα δύο άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Σοφία Σακοράφα):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ενσωμάτωση στην ελληνική νομοθεσία της Οδηγίας (ΕΕ) 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης (αναδιατύπωση) (L 58), άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου, λοιπές τελωνειακές και φορολογικές ρυθμίσεις και άλλες επείγουσες διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 34 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 37 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 39 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 44 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 48 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1367/206 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1368/207 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Οικονομικών: «Ενσωμάτωση στην ελληνική νομοθεσία της Οδηγίας (ΕΕ) 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης (αναδιατύπωση) (L 58), άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου, λοιπές τελωνειακές και φορολογικές ρυθμίσεις και άλλες επείγουσες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 187α΄)

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 15.22΄ λύεται η συνεδρίαση για αύριο, ημέρα Τετάρτη 13 Ιουλίου 2022 και ώρα 9.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας και Θρησκευμάτων: «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των ΑΕΙ με την κοινωνία και λοιπές διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**

1. [↑](#endnote-ref-2)